އައްސިޔާސަތުއް ޝަރުޢިޢްޔާ | Landhooinfo\nއިސްލާމީ ޝަރީޢަތަކީ ފުރިހަމަ ޝަރީޢަތެއް\nއަޅުގަނޑުމެން އެއްޗެއް އުފެއްދުމަށްފަހު ބާޒާރަށް ނެރޭނަމަ، ޢާއްމުކުރަނީ އެއެއްޗެއް ބޭނުންކުރާނެ ގޮތުގެ އިރުޝާދާއެކުގައެވެ. މިގޮތުން އަލަށް މޮބައިލް ފޯނެއް ތަޢާރަފް ކުރިނަމަވެސް ބާޒާރަށް ނެރެނީ އޭގެ މެނުއަލް އަކާއެކުގައެވެ. ސަބަބަކީ މީސްތަކުން އެއަށް އަހުލުވެރިކުރުމާއި، އެބޭނުންކުރަންވާ ގޮތް ރަނގަޅަށް އޮޅުން ފިލުވައިދިނުމެވެ. ނޫންނަމަ، ބޭނުންކުރަންނޭންގި އެއެއްޗެއް މައްސަލަޖެހި ހަލާކުވެދިއުމަކީ ވަރަށްގާތުގައިވާ ކަމެކެވެ.\nސަލާމްލެއްވި އާދަމްގެފާނުއްސުރެ އެންމެހައި އުއްމަތްތަކަށް ޝަރީޢަތެއްވަނީ މާތްﷲ ބާވައި ލައްވާފައެވެ. މިކަމުގެ ޙިކުމަތަކީވެސް އިންސާނާއަށް އޭނާ އުޅޭނޭ ގޮތް ބަޔާންކޮށްދެއްވުމެވެ. ކުރަންވީ ކަންތަކާއި ކޮށްގެންނުވާނެ ކަންތައްތައް އަންގައި ދިނުމެވެ. މިއުއްމަތައްވެސް ވަނީ ޝަރީޢަތެއް ބާވައިލައްވާފައެވެ. އެއީ ކީރިތި ޤުރުއާނެވެ. އެފޮތް ބާވައިލެއްވުމުން އޭގެކުރީގެ އެންމެހައި ޝަރީޢަތްތައް ވަނީ މަންސޫޚު ކުރައްވާފައެވެ. ވުމާއެކު ޤުރުއާނަށް އީމާންވުމުން ކުރީގެ އެންމެހައި ޝަރީޢަތްތަކަށްވެސް އީމާން ވެވުނީއެވެ.\nއިސްލާމީ ޝަރީޢަތުގެ ފުރިހަމަކަމަކީ ޣައިރު މުސްލިމުންވެސް އެކަމާ އެއްބަސްވާ ކަމެކެވެ. އެފޮތަކީ ހުރިހާ ޒަމާނަކާއި ތަނަކަށް އެކަށޭނަ ގޮތުން ބާވައިލެއްވިފައިވާ މާތްﷲގެ ކަލާމްފުޅެވެ. ވުމާއެކު އިސްލާމީ ޝަރީޢަތުގެ ފުރިހަމަކަމުގެ މައްޗަށް އަލިއަޅުވާލާ ވާހަކަ ދެއްކުމަކީ ކޮންމެހެން ކުރަންވެއްޖެ ކަމެކެވެ. އަޅުގަނޑުމެން ދުނިޔެއަށް ފޮނުވުނު މަޤުޞަދުތައް ދެނެ އެއާއި އެއްގޮތަށް އުޅުމަށްޓަކާވެސް މެއެވެ.\nމިއެސައިންމަންޓްގައި ޝަރީޢަތަކީ ކޮބައިކަމާއި، އިސްލާމީ ޝަރީޢަތަށް ލިބިފައިވާ ރިވެތި ސިފަތަށް ބަޔާންކޮށްދެވޭނެއެވެ. އަދި އެ ޝަރީޢަތަކީ އަޚުލާޤީ، ރޫޙާނީ، އިޖުތިމާޢީ އަދި އިޤުތިޞާދީ ޝަރީޢަތެއްކަން ކީރިތިޤުރުއާނާއި މާތް ރަސޫލާގެ ސުންނަތުގެ އަލީގައި އޮޅުން ފިލުވައިދެވޭތޯ ބަލާފައިވާނެއެވެ. އިސްލާމީ ޝަރީޢަތަށް ޢަމަލުކުރުމުގެ މުހިއްމުކަމާއި، އެފަދަ މުޖުތަމަޢަކާއި އެނޫން މުޖުތަމަޢަކާހުރި ތަފާތު ބަޔާންކޮށްދިނުމާއެކު ޝަރީޢަތުގައި އަންގަވާފައިވާ ގޮތަށް އުޅުމުން އަޅުގަނޑުމެންނަށް ދުނިޔެއާއި އާޚިރަތުގައި ލިބޭނޭ ޘަވާބާއި ދަރުމައިގެ މައްޗަށް ބަލާލެވިފައި ވާނެއެވެ.\nއިސްލާމީ ޝަރީޢަތް ބާވައިލެއްވުނުއިރު ދުނިޔޭގެ ޙާލަތުވަނީ ވަރަށް ދަށު ދަރަޖައަކަށް ވެއްޓިފައެވެ. ޖާހިލުކަމާ ޝިރުކުގެ ނުބައި ސުންޕާ ބަލީގައި ޖެހި އިންސާނުން އުޅެމުން ދިޔައީ އަޑުގަދަމީހާ ރުއްގިނަވާ އުޞޫލުންނެވެ. ދިރިތިއްބާ ފިރިހެން ދަރިން މަރަމުން ދިޔައެވެ. އަންހެންދަރިން ދިރިތިއްބާ ވަޅުލަމުން ދިޔައެވެ. ބުދައްއަޅުކަންކުރުމާއި ޒިނޭކުރުމާއި، ޤަޛްފުކުރުމާއި ރިބާކެއުމުގައި އިންސާނުންވީ ހައްދު ފަހަނަ އަޅާފައެވެ. އަނިޔާވެރިކަންވަނީ ހައްދުފަހަނަ އަޅާފައެވެ. އަންހެނުންވަނީ ނިކަމެތިވެފައެވެ. ހަރުދަނާ ލީޑަރޝިޕަކަށް މުޅި އިންސާނިއްޔަތު ވަނީ ބޭނުން ވެފައެވެ. މިހެންވެފައިވަނިކޮށް މާތްﷲ ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ އެންމެ ފަހުގެ ޝަރީޢަތާއިގެން ވަޑައިގަތެވެ. މާތްﷲ ވަޙީކުރެއްވިއެވެ. ﴿ يَا أَيُّهَا النَّاسُ قَدْ جَاءَتْكُمْ مَوْعِظَةٌ مِنْ رَبِّكُمْ وَشِفَاءٌ لِمَا فِي الصُّدُورِ وَهُدًى وَرَحْمَةٌ لِلْمُؤْمِنِينَ ﴾ މާނައީ : [ އޭމީސްތަކުންނޭވެ! ތިޔަބައިމީހުންގެ ވެރިރަސްކަލާނގެ ޙަޟްރަތުން ތިޔަބައިމީހުންގެ ގާތަށް ވަޢުޡަކާއި ހިތްތަކުގައިވާ ބަލިތަކަށް ޝިފާއަކާއި މުއުމިން ތަކުންނަށް ތެދުމަގަކާއި ރަޙްމަތެއް އަތުވެއްޖެކަން ކަށަވަރެވެ.] މިފަދަ މަތިވެރި ނިދާއަކުން އިންސާނިއްޔަތާ މުޚާޠަބު ކުރެއްވައި ﷲ އެކަލާނގެ ޝަރީޢަތް އިޢުލާންކުރެއްވިއެވެ. \nއަދިވެސް އެކަލާނގެ ވަޙީކުރައްވާފައިވެއެވެ.ثُمَّ جَعَلْنَاكَ عَلَى شَرِيعَةٍ مِّنَ الْأَمْرِ فَاتَّبِعْهَا وَلَا تَتَّبِعْ أَهْوَاء الَّذِينَ لَا يَعْلَمُونَ މާނައީ “ދެން ތިމަންރަސްކަލާނގެ ދީނުގެ ކަންތަކުގައި (ފާޅުވެގެންވާ) ޝަރީޢަތެއްގެ މަތީގައި ކަލޭގެފާނު ލެއްވީމެވެ. ފަހެ، ކަލޭގެފާނު އެއަށް ތަބާވެވަޑައިގަންނަވާށެވެ! އަދި ނުދަންނަމީހުންގެ އެދުންތަކަށް ކަލޭގެފާނު ތަބާވެވަޑައި ނުގަންނަވާށެވެ!”  މިއާޔަތުން އެނގޭގޮތުގައި އިންސާނާ އުފައްދަވާފައިވަނީ ބޭކާރު ގޮތުގައެއްނޫނެވެ. އަދި އާދަމުގެފާނުއްސުރެ ޝަރީޢަތެއް ބާވައިލެއްވުމުގެ މަޤުޞަދަކީ އިންސާނީ ދަރިފަސްކޮޅު ރައްކާތެރިކޮށްދިނުމާއި އަޅުގަނޑުމެންގެ މަސްލަޙަތު ޙިމާޔަތްކޮށްދިނުންކަން ކަށަވަރެވެ.\nޢަބްދުލްމަޖީދު (2011) ބަޔާންކުރާ ގޮތުގައި (ތަފްސީރުއްޠަބަރީ) ގައިވެއެވެ. ޢަބުދުﷲ ބުނު ޢައްބާސް އަރިއަހުން އަލްއިމާމު މުޙައްމަދު ބުނު ޖަރީރުއްޠަބަރީ ރިވާކުރެއްވިއެވެ. “އެކަލޭގެފާނު ވިދާޅުވިއެވެ. އާދަމްގެފާނާއި ނޫޙުގެ ފާނާއި ދެމެދު ދިހަޤަނު ވަންދެން މީސްތަކުން އުޅެމުންއައީ ޙައްޤު ދީންމަތީ ﷲ ބާވައިލެއްވި ޝަރީޢަތަށެވެ. ދެން އެއަށްފަހު އެބައިމީހުންގެ މެދުގައި ޝިރުކުގެ ބަލި ފެތުރި، މީސްތަކުންގެ މެދުގައި ޚިލާފުތައް އުފެދެން ފެށުމުން، އާޚިރަތްދުވަހުގެ އުފާވެރިކަމާއި ބިރުވެރިކަމުގެ ޚަބަރު ދެއްވާނޭ ނަބީބޭކަލުން ކީރިތިވަންތަ ﷲ އެބައިމީހުންގެ ގާތަށް ފޮނުއްވިއެވެ.” \nބަޔާންވެދިޔަ ޙުއްޖަތްތަކުގެ އަލީގައި ޝަރީޢަތަކީ މުކައްލަފުންގެ ޢަމަލުތަކާމެދު ޙުކުމް ކަނޑައަޅުއްވާ ފަރާތުގެ އެންގެވުންތަކޭ ދެންނެވިދާނެއެވެ. އޭގައި އިންސާނާގެ ދިރިއުޅުމާ ގުޅިފައިވާ އެންމެހައި ކަންތައްތައް ހިމެނެއެވެ.\nޝަރީޢަތުގެ ފުރިހަމަކަމާއި އޭގެ ބޭނުންތެރިކަން\nއިސްލާމީ ޝަރީއަތަކީ ރޫޙާނީ އެއްޗަކަށްވުމުން ތިމާއާ އެއްކައުވަންތަ މާތްﷲ އާއި ގުޅުވައިދޭ ބާރެއްގެ ގޮތުގައި ވެއެވެ. ޝަރީޢަތަށް ލިބިފައިވާ އެންމެ ފުރިހަމަކަމަކީ، އެއީ ރޫޙާނީ، ސިއްޙީ، އިޖުތިމާޢީ، އިޤުތިޞާދީ އަދި އަޚުލާޤީ އެއްޗަކަށްވުމެވެ. ކޮންމެ އަޅުކަމެއްގައިވެސް މިދެންނެވި ސިފަތަކެއް އެކުލެވިފައިވެއެވެ.\nމިގޮތުން ޢިބާދާތުގެ ކަންތައްތަކަށް ބަލާއިރު ނަމާދަކީ ހުތުރުވެގެންވާ ފާޙިޝް ކަންތައްތަކާއި މުންކަރާތްތައް ނަހީކުރާ ކަމެއްކަމުގައި އަންގަވާފައިވެއެވެ. މާތްﷲ ވަޙީކުރައްވާފައިވެއެވެ. إِنَّ الصَّلَاةَ تَنْهَى عَنِ الْفَحْشَاء وَالْمُنكَرِ  މާނައަކީ “ހަމަކަށަވަރުން ނަމާދަކީ ފާޙިޝް ކަންތައްތަކާއި މުންކަރާތްތައް ނަހީކޮށް ދުރުކުރާ އެއްޗެކެވެ.” އަދި މީގެ އިތުރުން ނަމާދަކީ ﷲ އަށް ކުރެވޭ ޒިކްރެކެވެ. ދެންނެވޭ ދެންނެވުމެކެވެ. މާތްﷲ އާ ތިމާ އެންމެ ބޮޑަށް ކުއްތަންވެވޭ ވަގުތަކީ ސަޖިދައިގައި އޮންނަވަގުތުކަމުގައި ޢިލްމުވެރިން އިއްތިފާޤުވެފައިވެއެވެ. ނަމާދުކުރުމަށްޓަކައި ކުރެވޭ ވުޟޫއަކީ ދެނަމާދު ދޭތެރޭ ކުރެވޭ ކުދި ފާފަތައް ފުހެވިގެންދާ ކަމެއްކަމުގައި އަންގަވާފައިވެއެވެ. ހަށިގަނޑަށް ކަސްރަތު ލިބުމުގެ އިތުރުން މީސްތަކުނަގެ މެދުގައި އެއްބައިވަންތަކަން ޤާއިމުވެއެވެ. އަދި އެއްއިމާމެއްގެ ފަހަތުގައި ނަމާދުކުރުމުން ވެރިންނަށް ކިޔަމަންވުންފަދަ އަޚުލާޤީ އެތައް ސިފަތަކެއް ލިބިދެއެވެ.\nޙައްޖު ފަރުޟު ކުރެއްވީ ކަނޑައެޅި އެނގިގެންވާ ދުވަސްތަކެއްގައި އެއުރެން ﷲ ގެ އިސްމުފުޅު ހަނދުމަކޮށް ދީނީ އަދި ދުނިޔަވީ މަންފާތަކެއް ލިބިގަތުމަށްޓަކައި ކަމުގައި އަންގަވާފައިވެއެވެ.  ޙައްޖުގެ އަޅުކަމުގައި އިންސާނާގެ ނަފްސު ޠާހިރުކޮށްދިނުން ހިމެނެއެވެ. މަބްރުރޫރު ޙައްޖެއްގެ ޖަޒާއަކީ ސުވަރުގެ ފިޔަވާ އެހެންތަނެއްނޫންކަމުގައި އަންގަވާފައިވެއެވެ. ޙައްޖުގެ ސަބަބުން ކުރީގެ ނަބީބޭކަލުންގެ ހަނދާންއާވެ ހެޔޮ ޢަމަލުކުރުމުގައި ދެމިހުރުމުގެ ޢަޒުމު އާކުރެވެއެވެ.\nޢަރަފާތު ބިމުގައި މީސްތަކުން ޙާޟިރުވެ ތިބޭހިނދު ޤިޔާމަތްދުވަސް ހިތްމައްޗަށް ގެނެސް ޢަރަފާތުބިމުގައި މީސްތަކުން ވާދުވަސް ޚިޔާލުކުރެވި އެދުވަހަށް ތައްޔާރުވުމުގެ ހިތްވަރު ލިބިގަނެވެއެވެ. އަހަރަކު އެއްފަހަރު އަންނަ އެންމެ ބޮޑު އެއްވުން ކަމުގައިވުމުން އިޖުތިމާޢީ އެތައް ފައިދާތަކެއް ޙާޞިލް ކުރެވެއެވެ. މިގޮތުން އެކުވެރިކަން ބަދަހިވުމާއި، އެހެންމީހުންނަށްޓަކައި ހެޔޮފޯރުވައިދިނުމުގެ އާދަ އަށަގަނެއެވެ.\nރޯދައިގައި ލައްވާފައިވާ ޙިކުމަތްތަކުގެ ތެރޭގައި މާތްﷲ އަށް ބިރުވެތިވެ ތަޤުވާވެރިވެ އެކަލާންގެ ދެއްވި ނިޢުމަތަށް ޝުކުރުވެރިވެ އުޅުމަށް ހިތްވަރު ލިބެއެވެ. ރޯދަވެރިޔާ ކެއިންބުއިމާއި ދުރުވެހުންނަނީ އެކަލާނގެ އެންގެވި އެންގެވުމަކަށް ތަބަޢަވުމުގެ ގޮތުންނެވެ. ވުމާއެކު އަމުރަށްކިޔަމަންވުމުގެ ފިލާވަޅުލިބި ވަކި ޤަވާޢިދަކުން ކެއިންބުއިމުގެ ކަންތައްތައް އިންތިޒާމްކުރުމަށް ދަސްވެއެވެ. އަދި ފިޠުރުޒަކާތުގެ ސަބަބުން ނިކަމެތިންގެ އިޙުސާސްތައް ދެނެގަނެވެއެވެ. އެމަހުގައި ޤުރުއާން ބާވައިލެއްވުމާއި، އެއްހާސްމައްސަރަށްވުރެ ހެޔޮކަން ބޮޑުވެގެންވާ ރެއެއްކަމުގައި ލައިލަތުލްޤަދިރި ވިލޭރޭ ލެއްވުމުން އިންސާނާއަށް ގޯސް ޢަމަލުތަކާއި ދުރުވެ، އަމާންކަމުގެ އައްސޭރިއަށް ދިއުމަށް މަގުފަހިވެގެންދެއެވެ. ބަލިމީހުންނާއި ދަތުރުވެރިންނަށް ރަމްޟާންމަހުގެ ރޯދަ ނުހިފައި ދޫކޮށްލުމުގެ އިޚްތިޔާރު އޮވެއެވެ. ނަމަވެސް އެހެންދުވަސްތަކަކު ޢަދަދު ހަމަކުރުމަށްވަނީ އަންގަވާފައެވެ. فَمَن شَهِدَ مِنكُمُ الشَّهْرَ فَلْيَصُمْهُ وَمَن كَانَ مَرِيضًا أَوْ عَلَى سَفَرٍ فَعِدَّةٌ مِّنْ أَيَّامٍ أُخَرَ.  ހަމަ މިއާޔަތުގައި ﷲ އެދިވޮޑިގެންވަނީ މީސްތަކުންނަށް ލުއިފަސޭހަ ގޮތް މެދުވެރި ކުރެއްވުމަށްކަން އަންގަވާފައިވެއެވެ. އަދި ދަތި އުނދަގޫގޮތް މެދުވެރި ކުރައްވަން އެދިވޮޑިނުގަންނަވާކަމާއި، އެއީ އެކަލާނގެ ދެއްވި ނިޢުމަތްތަކަށް މީސްތަކުން އެކަލާނގެއަށް ޝުކުރުވެރި ވުމަށް ކަން އަންގަވާފައިވެއެވެ.\nޝަރީޢަތުގައި ކޮންމެ ކަމެއްވެސް ކަނޑައަޅުއްވާފައިވަނީ މީސްތަކުނަށް ސިއްޙީ ގޮތުންނާއި އިޖުތިމާޢީ ގޮތުން ނުވަތަ އިޤްތިޞާދީގޮތުން ފައިދާތަކެއް އެކަމުގައި ލައްވާފައެވެ. މިގޮތުން ނަމާދުކުރުމުގެ ކުރިން ވުޟޫކޮށް ސާފު ތާހިރުވުމަށް އެންގެވިއެވެ. ޖުނުބުވެރި ވެއްޖެނަމަ ހިނައި ތާހިރުވުމަށް އެންގެވިއެވެ. ފެން ނުލިބިއްޖެނަމަ ތަޔައްމަމްކުރުމަށް އެންގެވިއެވެ. މިކަން ބަޔާންކުރައްވާ މާތްﷲ ވަޙީކުރައްވާފައިވެއެވެ. يَا أَيُّهَا الَّذِينَ آمَنُواْ إِذَا قُمْتُمْ إِلَى الصَّلاةِ فاغْسِلُواْ وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُواْ بِرُؤُوسِكُمْ وَأَرْجُلَكُمْ إِلَى الْكَعْبَينِ وَإِن كُنتُمْ جُنُبًا فَاطَّهَّرُواْ وَإِن كُنتُم مَّرْضَى أَوْ عَلَى سَفَرٍ أَوْ جَاء أَحَدٌ مَّنكُم مِّنَ الْغَائِطِ أَوْ لاَمَسْتُمُ النِّسَاء فَلَمْ تَجِدُواْ مَاء فَتَيَمَّمُواْ صَعِيدًا طَيِّبًا فَامْسَحُواْ بِوُجُوهِكُمْ وَأَيْدِيكُم مِّنْهُ.  މިހެންގޮސް ޝަރީޢަތުގައި މީސްތަކުންގެ އެންމެހައި މަޞްލަޙަތުތަކެއް ރައްކާތެރިކުރެވޭނޭގޮތް ވަނީ ލައްވާފައެވެ. މިއީ ޝަރީޢަތުގެ ކިހާ ފުރިހަމަ ސިފައެއްތޯއެވެ.\nޝަރީއަތުގެ ފުރިހަމަކަން ހާމަވާ އަނެއްކަމަކީ، މުދަކުގެ ޒަކާތެވެ. މާތްﷲ ވަޙީކުރައްވާފައިވެއެވެ. خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِم بِهَا وَصَلِّ عَلَيْهِمْ (ތައުބާ: 103) މާނައަކީ “އޭގެ ސަބަބަން ކަލޭގެފާނު އެއުރެން ޠާހިރު ކުރައްވާނޭއަދި އެއުރެންނަށް ހެޔޮކަން އިތުރުކޮށްދެއްވާނޭ ޞަދަޤާތެއް އެއުރެންގެ މުދަލުން ކަލޭގެފާނު ނަންގަވާށެވެ.” މިހުރިހާ ފައިދާތަކެއް ޢިބާދާތުގެ އެންމެހައި ކަންކަމުގައި ލެއްވުމާއެކު އެކަންތައްތައް ބަރާބަރަށް އަދާކުރަމުން ގެންދިއުމަށް އަމުރުކުރައްވާފައިވެއެވެ. އެއީ ހަމަ އަޅުގަނޑުމެންގެ ސަލާމަތާއި ރައްކަލަކަށްޓަކައެވެ. އަޅުގަނޑުމެންގެ މަޞްލަޙަތަށްޓަކައެވެ.\nއިސްލާމީ ޝަރީޢަތުގެ ފުރހަމަ ކަމުގެ ވާހަކަދައްކާއިރު، ފާހަގަކުރެވެލީ މިދެންނެވި ފަރުޟުތަކާއިމެދު ފަރުވާކުޑަކޮށް ނުވަތަ އިންކާރުކުރާ ފަރާތްތަކާމެދު ފިޔަވަޅު އެޅުމަށްވެސް އަންގަވާފައިވާކަމެވެ. މިގޮތުން ޒަކާތްދިނުމަށް އިންކާރުކުރާމީހާއާއި، ފަރުޟު ނަމާދާއިމެދު އިންކާރުކޮށް ނަމާދު އަޅައިފިމީހަކީ މުރުތައްދުވެފައިވާ މީހަކަށް ވެއެވެ. އަދި އެފަދަމީހުންނާ ދެކޮޅަށް އަބޫބަކުރުގެފާނުގެ ޒަމާނުގައި ހަނގުރާމަކޮށް މުސައިލަމަތުލް ކައްޒާބުފަދަ ދޮގުވެރިން ޤަތުލުކުރައްވާފައިވާކަން ފާހަގަކޮށްލަންޖެހެއެވެ.\nމިގޮތަށް މިފަދަ އަދަބުތައް ކަނޑައަޅުއްވާފައިވުކަމީ އިސްލާމީ ޝަރީޢަތަކީ މީސްތަކުންނަށް ބިރުދެއްކުމާއި، މީސްތަކުންގެ ހިތްތަކުގައި ބިރުވެރިކަން އުފައްދާ އެއްޗެއްކަމުގައި ނުވިސްނޭ ބައެއް މީހުން ހީކުރެއެވެ. ނަމަވެސް ޝަރީއަތުގައި އަދަބެއް ކަނޑައެޅިފައިވަނީ ހަމަ މީސްތަކުންގެ މަޞްލަޙަތަށްޓަކައެވެ. މިގޮތުން ޢަމްދުން މީހަކު މަރައިފިނަމަ، ޤިޞާސް ހިފުން ޝަރުޢުކުރައްވާފައިވާއިރު ވާރުތަވެރިޔާއަށް މަޢާފްކުރުމުގެ ބާރާއި އަދި ދިޔަދިނުންވެސް ވަނީ ކަނޑައަޅުއްވާފައެވެ. ވުމާއެކު ދެންނެވޭނީ އިސްލާމީ ޝަރީޢަތަކީ ފުރިހަމަ ޝަރީޢަތެއްކަމެވެ.\nދީނުގައި ޝަރުޢުކުރައްވާފައިވާ ކޮންމެކަމެއް މީސްތަކުންގެ މަޞްލަޙަތު ހިފެހެއްޓި ރައްކާތެރި ކޮށްދެއެވެ. މީސްތަކުންނަށް ގެއްލުންހުރި އެންމެހައި ކަންކަމުން އެބައިމީހުން ރައްކައުތެރިކޮށް ދުރުހެލިކޮށްދެއެވެ. މީސްތަކުންގެ މުދާ އެބައިމީހުންނަށް އެނގުމަކާއި ނުލައި ބާޠިލް ގޮތުގައި ކައިއުޅުމާއި، ކާބޯތަކެތި ނުވިއްކައި ހިފަހައްޓައި އަގުބޮޑުކޮށް ވިއްކުމާއި ޙަރާމްކުރައްވާފައިވާ ތަފާތު ވަޞީލަތްތަކުން ރިބާ ކެއުން ޙަރާމް ކުރެއްވިއެވެ. މާތްﷲ ވަޙިކުރައްވާފައިވެއެވެ. الْمَالُ وَالْبَنُونَ زِينَةُ الْحَيَاةِ الدُّنْيَا  މާނައަކީ “މުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ.” ވިޔަފާރި ހުއްދަކުރެއްވުމާއެކު ރިބާ ޙަރާމްކުރައްވާ ވަޙީކުރައްވާފައިވެއެވެ. وَأَحَلَّ اللّهُ الْبَيْعَ وَحَرَّمَ الرِّبَا  މާނަ: އަދި ކީރިތި ﷲ ވިޔަފާރި ހުއްދަ ކުރެއްވިއެވެ. އަދި ރިބާ ޙަރާމް ކުރެއްވިއެވެ.\nނަފްސުގައިވާ ދަހިވެތިކަން ފިލައި ރޫޙާނީ ބައި އިތުރު ވުމުގެ މަޤްޞަދުގައި ޒަކާތް ނެރުމަށް އެންގެވިއެވެ. އަދި ހަމައެހެންމެ، ނަސްލު ރައްކާތެރި ކުރުމަށްޓަކައި ކައިވެނި ޝަރުޢު ކުރައްވައި ޒިނޭކުރުން ޙަރާމް ކުރެއްވިއެވެ. މާތްﷲ ވަޙީކުރައްވާފައިވެއެވެ. وَمِنْ آيَاتِهِ أَنْ خَلَقَ لَكُم مِّنْ أَنفُسِكُمْ أَزْوَاجًا  މާނައަކީ “ތިޔަބައިމީހުންނަށްޓަކައި ތިޔަބައި މީހުންގެ ނަފްސުތަކުން އަނބިން ހެއްދެވިކަމީ އެކަލާނގެ ހެކިތަކުގެތެރެއިން ވާކަމެކެވެ.”\nއިސްލާމީ ޝަރީޢަތަށް ލިބިގެންވާ ޚާއްޞަ ސިފަތަކެއްވެއެވެ. އެއީ އިލާހީ ޝަރީޢަތެކެވެ. އަދި އަޚުލާޤީ ޝަރީޢަތެކެވެ. ލުއިފަސޭހަ ޝަރީޢަތެކެވެ. ޝާމިލް ޝަރީޢަތެކެވެ. އަދި ހަމަހަމަކަން ލިބިފައިވާ ޝަރީޢަތެކެވެ. އިސްލާމީ ޝަރީޢަތުގައި މަޞްލަޙަތެއް ކަމުގައި ބެލެވިފައިވަނީ ޝަރީޢަތުގެ މަޤުޞަދުތައް ރައްކާތެރިކުރާ ކަންކަމެވެ. ޝަރީޢަތުގެ މަޤުޞަދަކީ ނުވަތަ ބޭނުމަކީ ގެއްލުންހުރި އެންމެހައި ކަންތައްތަކުން އިންސާނުންގެ ދިރިއުޅުން ރައްކާތެރިކޮށް ޙިމާޔަތްކަން ހޯދައިދިނުމެވެ. މިގޮތުން ބަލާއިރު ކޮންމެހެން ޙިމާޔަތްކުރެވެންޖެހޭ ޒަރޫރީ ފަސްކަމެއް ވެއެވެ. އެއީ “الضروريات الخمسة” އެވެ. އެއީ މީސްތަކުންނަށްޓަކައި އެބައިމީހުންގެ ދީނާއި، ފުރާނައާއި، ބުއްދިއާއި، ނަސްލު ނުވަތަ އަބުރާއި، އަދި މުދާ ރައްކާތެރިކުރުމެވެ.\nމިއިންކަމެއް ރައްކާތެރިކޮށްދޭ ކޮންމެ ކަމަކީ ޝަރީޢަތުގައި މަޞްލަޙަތެކެވެ. އަދި މިއިން ކަމަކަށް ގެއްލުން ލިބޭނަމަ އެއީ ޝަރުޢީގޮތުން މަޞްލަޙަތު ގެއްލޭ ކަމެކެވެ. ވުމާއެކު އެފަދަކަމެއް ހުއްޓުވުމީ މަޞްލަޙަތުހުރި ކަމެކެވެ. އިސްލާމީ ޝަރީޢަތުގައި ކޮންމެ ޙުކުމެއްވެސް އައިސްފައިވަނީ އެކަމެއްގެ ޢިއްލަތު ނުވަތަ ސަބަބާއި އޭގައިވާ ސިފައާއި ދެމެދުވާ ގުޅުމަށް ބަލާފައެވެ. ފުރަތަމަ ސިފައަކީ ޝަރީޢަތުގައި މަޞްލަޙަތެއް ކަމުގައި ބެލެވޭ އިސްވެ ދިޔަ ފަސް ކަންތަކެވެ.\nދެވަނަ ސިފައަކީ އެކަމަކީ މަޞަލަޙަތެއްކަމުގައި ޝަރީޢަތުގައި ބަލާފައި ނުވާ ކަންތަކެވެ. މިސާލަކަށް ޒިނޭކުރާ މުޙުސަނެއްގެ ޙައްދަކީ ރަޖަމުކުރުން ކަމުގައިވާއިރު އޭނާގެ ފުރާނަ ސަލާމަތްކޮށް ދިނުމުގެ ގޮތުންނޭ ބުނެ 100 އެތިފަހަރުން ތައުޒީރުކޮށް ގޭގައި ބަންދުކުރުމަށް ޙުކުމް ކުރުމެވެ. ނަމަވެސް މިއީ މަޝްލަޙަތެއްކަމުގައި ބަލާ އެގޮތަށް ޙުކުމެއް ނުކުރެވޭނެއެވެ. އެއީ މިޙުކުމް “ނައްޞު” އާއި ތަޢާރުޒު ވާތީއެވެ.\nތިންވަނަ ސިފައަކީ މަޞަލަޙަތެއްކަމުގައި ޤަބޫލުކުރާކަން ނުވަތަ ނޫންކަން ނައްޞަކުން ވިއްސަ އަދި އިޖުމާޢަކުން ވިއަސް އެގެންނެތް “މުރުސަލް” ސިފަތަކެވެ. އެއީ ބަކިގޮތެއް ކަނޑަނޭޅި ދޫކޮށްލެވިފައިވާތީއެވެ. މިސިފަތަކުގެ ޢިއްލަތު ބަޔާންކުރުމުގައި ޢިލްމުވެރިންގެ މެދުގައި ޚިލާފު އުފެދިފައިވެއެވެ.\nމަޞްލަޙަތުގެ ބާރުގެ ބޮޑުކުޑަމިނަށްބަލާ ބެހެވިގެންވާ ތިންބަޔަކީ މަތީގައި ބަޔާންކުރެވުނު ޟަރޫރިއްޔާތު (ޙަޔާތުގެ ކަންތައްތަކުގެ ތެރެއިން މީސްތަކުންގެ ދީނީ އަދި ދުނިޔަވީ އެންމެހައި ކަންތައް އެއާއިނުލައި ނުވާނޭކަންކަމާއި)، އަލްޙާޖިޔާތު (ދިރިއުޅުމުގެ ކަންތައް ފަސޭހަކޮށް ދަތިތަކާއި އުނދަގޫތަށް ދުރުކުރުމުގެ ގޮތުން އެބައިމީހުންނަށް ބޭނުންވާނޭ މަޞްލަޙަތު މިސާލަކަށް ޢުޤޫބާތުގެ ތެރެއިން ވަލީވެރިޔާއަށް ޤިޞާޞް ހިފުމުން މަޢާފުކުރުން ޝަރުޢު ކުރައްވާފައިވެއެވެ.) ތިންވަނަ ބަޔަކީ އަޚުލާޤާއި އާދަކާދައިތެރެއިން ރިވެތި ކަންތަކުގައި ހިފުމަށްޓަކައި ޝަރުޢު ކުރައްވާފައިވާ ކަންތައްތަކެވެ. މިއިންކަމެއްނެތުމުން ދިރިއުޅުމުގެ ނިޒާމަކަށް ބަދަލެއް ނާންނާނެއެވެ. އަދި ޙާޖިޔާތުގެ ކަމެއްނެތުމުން ދިމާވާގޮތަށް ދަތިއުނދަގުލެއްވެސް ނުވާނެއެވެ. ނަމަވެސް މިކަމަކީ މީސްތަކުންގެ ނަޒަރުގައި އެބައިމީހުންގެ ދިރިއުޅުމަކީ ހުތުރު ދިރިއުޅުމެއްކަމުގައި ބެލެވޭފަދަ ކަންކަމެވެ. މިސާލަކަށް މުޢާމަލާތުގެ ތެރޭގައި އެކަކު ކާވެންޏަށް އެދި އެއްބަސްވެފައިވަނިކޮށް އަނެކާ އެކާވެންޏަށް ނޭދުން ހިމެނެއެވެ.\nދީނޭ ބުނުމުން ޢަޤީދާ، ޢިބާދާތު، މުޢާމަލާތު، މާތްﷲ އާއި މީސްތަކުންނާ ދެމެދު އޮންނަންވާ ގުޅުމާއި ދޭދޭ މީހުންގެ ދެމެދުގައި އޮންނަ ގުޅުންފަދަ އެންމެހައި ކަންތައްތައް ހިމެނިގެންވެއެވެ. މާތްވެގެންވާ އިސްލާމް ދީނަކީ މީސްތަކުން އުޅުމަށް މާތްﷲ ބާވައިލެއްވި ހަމައެކަނި ދީނެވެ. އިސްލާމްދީން ފެތުރުމަށް ދަޢުވަތު ދިނުމާއި އެދީން ފެތުރުމަށް އެޅޭ ހުރިހައި ހުރަހެއް ނައްތާލުމަށް އަންގަވާފައިވެއެވެ. ދީނުގެ ދިފާޢުގައި ހަނގުރާމަކޮށް ދީނަށްޓަކައި ޖިހިހާދު ކުރުމަށް ވަނީ އަންގަވާފައެވެ. އަދި ދީން ދޫކޮށް މުރުތައްދުވުން ބޮޑު ފާފައެއްގެ ގޮތުގައި ކަނޑައޅުއްވައި މުރުތައްދުވާ މީހުންނަށް ވަރުގަދަ ޢުޤޫބާތް ކަނޑައަޅުއްވާފައިވެއެވެ.\nއިންސާނާ މާތް ޚަލްޤެއްކަމުގައި ލެއްވުނީ ބުއްދީގެ ސަބަބުނެވެ. ބުއްދި ނެތްނަމަ އިންސާނާ ޙައިވާނުންގެ ދަރަޖައަށް ވެއްޓިދާނެއެވެ. ބުއްދި ސަލާމަތްކުރުމަށްޓަކައި، މަސްތުވާތަކެތި ޙަރާމްކުރެއްވިއެވެ. ޝަރީޢަތުގައި ދިރިހުރުމުގެ ޙައްޤު އިންސާނާއަށް ލެއްވިއެވެ. ޙައްޤަކާއިނުލައި އެއްވެސް ނަފްސެއް މެރުމަކި ނުބައިވެގެންވާ ފާފައެއްކަމުގައި ކަނޑައެޅުއްވިއެވެ. ދީނުގައި އަންގަވާފައިވަނީ ފުރާނައަކަށް ފުރާނައެކެވެ. ލޮލަލަކަށް ލޮލެކެވެ. ނޭފަތަކަށް ނޭފަތެކެވެ. ކަންފަތަކަށް ކަންފަތެކެވެ. ދަތަކަށް ދަތެކެވެ. ހާނީއްކަތަކަކީ ޤިޞާޞް ހުރިކަމެކެވެ. މާތްﷲ ވަޙީކުރައްވާފައިވެއެވެ. أَنَّ النَّفْسَ بِالنَّفْسِ وَالْعَيْنَ بِالْعَيْنِ وَالأَنفَ بِالأَنفِ وَالأُذُنَ بِالأُذُنِ وَالسِّنَّ بِالسِّنِّ وَالْجُرُوحَ قِصَاصٌ“ \nމުދަލަށް ރައްކާތެރިވުމުގެ ގޮތުން ޝަރީޢަތުގައި ވައްކަމާއި، ފޭރުމާއި ޚިޔާނާތުގެ ޙައްދު ޤާއިމް ކުރެއްވިއެވެ. ނަސްލު ޙިމާޔަތްކުރުމުގެ ގޮތުން ކައިވެނި ޙަލާލު ކުރައްވައި ޒިނޭ ޙަރާމް ކުރެއްވިއެވެ. ޒިނޭއަކީ ދީނުގައިވާ އެންމެ ފާޙިޝްކަން ބޮޑު ޢަމަލުކަމުގައި ކަނޑައެޅުއްވިއެވެ. މިކަމުގައިވެސް ފޮރުވިފައިވާ ޙަޤީޤަތްވަނީ ބަޔާންވެފައެވެ. އެއީ ޒިނޭގެ ސަބަބުން މަސްއޫލުވެރިވާނެ ފަރާތެއްނެތް އެތައް ދަރިންނެއް އުފަންވުމެވެ. ޢިއްޒަތުއްނަފްސު ޙިމާޔަތް ކުރުމަށް ޤަޛުފުގެ ޙައްދު ޝަރުޢު ކުރެއްވިއެވެ. ހަމައެހެންމެ ޣީބަބުނެ ފުރައްސާރަކޮށް، މީސްތަކުންގެ އައިބުތައް ހާމަކުރުން މަނާކުރެއްވިއެވެ.\nވުމާއެކު ބޮޑުވެގެންވާ ފާފަތަކަށް އަރައިގަތުމަށްފަހު އެއްވެސް މަޚުލޫޤަކަށް އެއީ ޝަރީޢަތުގައިވާ އުނިކަމެއްކަމުގައި ބަޔާންކޮށްދެވޭނެ އެއްވެސް ޖާގައެއް ނޯންނާނެއެވެ. އަބޫ ހުރައިރާގެ އަރިހުން އައިސްފައިވާ ސަލާމާއި ޞަލަވާތްލެއްވި އިތުރުއެކަލޭގެފާނު ޙަދީޘްކުރެއްވި ބަސްފުޅެއްގެ މާނައިގައި ވެއެވެ. “ޒިނޭކުރާ މީހާ މޫމިނަކަށްހުރެ ޒިނޭއެއް ނުކުރާނެއެވެ. ރާބޯމީހާ މުއުމިނަކަސްހުރެ ރަލެއް ނުބޯނެއެވެ. ވައްކަންކުރާ މީހާ މުއުމިނަކަށްހުރެ ވައްކަމެއް ނުކުރާނެއެވެ. އަދި މީހުންގެ ބެލުންތައް ހުއްޓުވޭގޮތަށް ލޫޓުވާމީހާ މޫމިނަކަށް ނުވާނެއެވެ.” \nޝަރީޢަތަށް ޢަމަލުކުރުމުން ލިބޭ ފައިދާ\nޝައްކެއްނެތް ގޮތުގައި ތަޅާ ފޮޅުމާއި، މާރާމާރީއާއި، މަސްތުވާތަކެތި ބޭނުންކުރުމާއި، މީސްތަކުންގެ ޙައްޤުތަކަށް އަރައިގަތުމަކީ އިސްލާމީ ޝަރީޢަތުގައި ނޫނަސް އެހެނިހެން މުޖުތަމަޢުތަކުގައިވެސް ބަލައިގަންނަ ކަންތައްތަކަކަށް ނުވެއެވެ. މާތްވެގެންވާ އިސްލާމްދީނަކީ މިހުރިހާ ކަންތައްތަކެއް ނަހީކޮށް ރަނގަޅުކަންތައްތަކަށް ގޮވާލާ ހަމައެކަނި ޝަރުޢުކުރައްވާފައިވާ ދީންކަމުގައި ވުމުން އެދީނުގައި އަންގަވާފާއިވާ ގޮތަށް އަޅުގަނޑުމެންގެ އުޅުން ބައްޓަންކޮށްފިނަމަ، ދެދުނިޔޭގެ ފަލާޙާއި ކާމިޔާބުލިބޭނެކަމީ ޝައްކެއް އޮތް ކަމެއްނޫނެވެ.\nއެޝަރީ ޢަތުގައިވާ އެންމެ ބޮޑު ފުރިހަމަކަމަކީ މީސްތަކުންގެ މަޞްލަހަތަށް ރިޢާޔަތް ކުރެވިފައިވުމެވެ. ޝަރީޢަތުގެ މަޤުޞަދަކީ ދީން، ފުރާނަ، ބުއްދި، އަބުރު އަދި މުދާ ރައްކާތެރިކުރުމެވެ. ދީނުގެ އެންމެހައި ކަންތައްތައް ޝަރުޢުކުރައްވާފައިވަނީ މިފަސްމަޤުޞަދު ރައްކާތެރިކުރުމަށެވެ.\nމީގެއިތުރުން އިސްލާމީ ޘަރީޢަތަކީ ލުއިފަސޭޙަ ޝަރީޢަތަކަށްވުމުން މީސްތަކުންނަށް އުފާފާގަތިކަމާއެކު ދީނީ ވާޖިބުތައް އޭގެ އެންމެ ފުރިހަމަގޮތުގައި އަދާކުރުމަށް މަގުފަހިވެގެންދެއެވެ. މިގޮތުން ފެން ނުލިބުމުން ނުވަތަ ލިބިފައިވާ ފެނުން ނުފުދިއްޖެނަމަ، ތަޔައްމަމު ކުރެވުމާއި، ދަތުރުވެރިންނަށާއި، ބަލިމީހުންނަށާއި ޢުޒުރުވެރިންނަށް ނަމާދު ޤަޞްރުކުރުމާއި ޖަމްޢު ކުރެވޭގޮތް ޝަރުޢުގައި ވަނީ ލައްވާފައެވެ. ހަމައެފަދައިން ޙައިޟުވެރިޔާއާއި ނިފާސްވެރިޔާ އެދެކަންތަކުގެ ދުވަސްތަކުގައި ގެއްލޭ ނަމާދު ޤަޟާކުރަން ނުޖެހުމަކީވެސް ޝަރުޢުގައި މީސްތަކުންގެ ތަކުލީފްތަކަށް ރިޢާޔަތްކުރައްވާފައިވާ މިންވަރު ހާމަވެގެންދާ ކަމެކެވެ.\nއިސްލާމީ ޝަރީޢަތަކީ އިޖުތިމާޢީ، އިޤްތިޞާދީ، ރޫޙާނީ އަދި އަޚުލާޤީ އެންމެހާ ކަންތައްތަކެއް އޭގައި އެކުލެވިފައިވާ އެއްޗަކަށް ވުމުން، މީސްތަކުން ހިނިތުންވުމާއެކު އެކަކުއަނެކަކާ ބައްދަލުވެ މުޢާމަލާތުކޮށް ހަދާނެއެވެ. ފިތުނަވެރިކަމުގެ ސަބަބުން ނިތްކުރިއަށް އަރަމުންދާ ރޫތައްފިލައިގެންދާނެއެވެ. އެހެންމީހުންވެސް ތިމާމެންނަށް އިޙުތިރާމާއި ޤަދަރުކުރާނެއެވެ. ކީރިތި ޤުރުއާނާއި، ސަލާމާއި ޞަލަވާތްލެއްވި މާތް ރަސޫލާގެ ދިރިއުޅުއްވުމުން ރިވެތި ނަމޫނާ ލިބިގަނެވި ސުވަރުގެދިއުމަށް މަގުފަހިވެގެންދާނެއެވެ. އަމާން ކަމާއެކު އުފާވެރި މުޖުތަމަޢެއް ބިނާކުރެވޭނެއެވެ. ކުށެއްކުރުމުން ދީނުގައި ކަނޑައެޅިފައިވާ ޙައްދު ޤާއިނުކުރެވުމުން ދެވަނަ ފަހަރަށް އެކުށް ތަކުރާރު ކުރާތަން ފެނިގެނެއް ނުދާނެއެވެ. އިސްލާމީ ތާރީޚު ހެކިދޭ ގޮތުގައި މިކަން ވަރަށް ރަނގަޅަށް ސާބިތުވެގެން ދެއެވެ. މުސްލިމުންގެ ދެވަނަ ޚަލީފާ ޢުމަރުގެފާނުގެ ދުވަސްވަރު މީހަކު ވައްކަންކުރުމުން އަތްކެނޑުނެވެ. އަދި މިކަމުގެ ސަބަބުން މުޅި އެޚިލާފަތުގައިވެސް ދެވަނަފަހަރަށް އެފަދަ އަދަބެއްދޭން ނުޖެހުނުކަމީ ކަމަށް އޮތް ޙައްލު ފެނިގެންދިޔަކަމެކެވެ. ވުމާއެކު މިފަދަ ކަންތައްތަކުން ޢިބުރަތްނިބިގަނެ އަޅުގަނޑުމެންގެ މިކުޑަރާއްޖެ ކުއްތަކުން ސަލާމަތްކޮށް އިޞްލާޙުކުރުމަށް އޮތް އެންމެބޮޑު ހަތިޔާރަކީ މިފުރިހަމަ ޝަރީޢަތް މިރާއްޖޭގައި ޤާއިމުކުރުމެވެ.\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 3، 10 މާޗް 2012 ދި އިސްލާމް ޑޮޓް ކޮމް\n– މުޙައްމަދު ޝަހީމް ޢަލީ ސަޢީދު، ﷲގެ ޝަރީޢަތުގެ ޙުކުމްތައް ޤާއިމުކުރަމާ! 2010 މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– މުޙައްމަދު ޝަހީމް ޢަލީ ސަޢީދު، ދީނީ ހަރުކަށި ޚިޔާލާއި ސަބަބު އަދި އެކަމުގެ ޙައްލު 2010 މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– މުޙައްމަދު ރަޝީދު އިބްރާހީމް ރަޝިދު، މުޖުތަމަޢުގައި އަމަން އަމާންކަން ޤާއިމުވެ އޮތުމުގެ މުހިއްމުކަން، (17.02.2012) ހުކުރު ޚުޠުބާ، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުލް މަޖީދު ޢަބްދުލް ބާރީ، މިނިވަންކަމުގެ ރަމްޒަކީ އިސްލާމްދީން، (24.02.2012) ހުކުރު ޚުޠުބާ، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުލް މަޖީދު ޢަބްދުލް ބާރީ، ރިބާއާއި ބޭންކް އިންޓަރެސްޓް، (2010) މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– އަޙުމަދު ފަހުމީ ދީދީ، ހެޔޮކަންތަކަށް އަމުރުކުރުމާއި ނުބައިކަންތައް ނަހީކުރުން، ހިދާޔަތުގެ އަލި 12، (25 ފެބުރުއަރީ 2011) ޞ 4، މިނިސްޓްރީ އޮފް އިސްލާމިކް އެފެއާޒް، ދިވެހިރާއްޖެ\n– ޑޮކްޓަރ ޢަބްދުއްސައްތާރު ޢަބްދުއްރަޙްމާންގެ ބަސްދީގަތުން (2011) ފެކަލްޓީ އޮފް ޝަރީޢާ އެންޑް ލޯ، ޤައުމީ ޔުނިވަރސިޓީ، ދިވެހިރާއްޖެ\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 1، 22 ޑިސެމްބަރ 2011 ދި އިސްލާމް ޑޮޓް ކޮމް\n– ޝަފީޢު ޢަބްދުﷲ، އިސްލާމީ ޝަރީޢަތަކީ މާތް މަތިވެރި ޝަރީޢަތެކެވެ. 2، 14 ޖެނުއަރީ 2012 ދި އިސްލާމް ޑޮޓް ކޮމް\n – ( يونس 57 )\n – (سورةالجاثية: 18)\n މަޤާޞިދުއްޝަރީޢާ އަލް އިސްލާމިއްޔާ (އަލް މަޞްލަޙަތުލް މުރުސަލާ) ސުރުޚީގެ ދަށުން ދެއްވި ދަރުސް 22 އޮކްޓޯބަރ 2011 ވިލާކޮލެޖް ދިވެހިރާއްޖެ\n (އަލް މާއިދާ 45)\nމާޝާ ﷲ! ޙަމީދުގެ މަސައްކަތުގައި ބަރަކާތް ލައްވައި، ދެދުނިޔޭގެ ބާއްޖަވެރިކަން މިންވަރު ކުރައްވާށި!


މީހަކާއި ބެހޭގޮތުން ނުރަނގަޅު ވާހަކައެއް ދެއްކުމުގެ ކުރިން ވިސްނާލިންތަ؟ – Nilandhe\nހަސަދަވެރިކަން ހާމަކޮށްދޭ ފޮޓޯއެއް\nއިންސާނާ ދުނިޔޭގައި ތަފާތު އަމަލުތައް ކުރާނެއެވެ. އަޅުގަނޑުމެންގެ ތެރޭގައި ވަރަށް ގިނައިން މީހުން ބުނެއުޅޭ ވާހަކައެއް ވެއެވެ. ‘އެއްވެސް މީހަކީ “ޕާފެކްޓް” މީހެއް ނޫނެވެ’. އާއެކެވެ. އެއްވެސް މީހަކީ ތިމާގެ ދިރިއުޅުމުގައި އެންމެ ރަނގަޅު މީހަކަށް ނުވާނެއެވެ. ތިމާ ކިތައްމެ ރަނގަޅަށް އުޅުނަސް އެކަމަށް ފާޑު ކިޔާ މީހުން ވަރަށް ގިނަ ވާނެއެވެ. އަޅުގަނަޑުމެންގެ ތެރެއިން ގިނަ މީހުންނަކީ އަބަދުވެސް އެމީހެއްގެ ދިރިއުޅުން ކުރިއަށް ވުރެ ރަނގަޅުކޮށް، ހެޔޮމަގު އިޚްތިޔާރު ކުރާ މީހުންނަށް ވާއިރު، އެމީހާ އެމަގުން ދިއުމުގައި ގިނަ ބައެއްގެ ފާޑު ކިޔުން އަމާޒުވާނެއެވެ. މައްސަލަ އަކީ ފާޑު ކިއުމެއް ނޫނެވެ. މައްސަލައަކީ އެމީހާގެ ދިރިއުޅުން އަނެކާއަށް ރަނގަޅަށް ނޭނގިހުރެ، ގޮތްނޭގޭ ވާހަކަތައް ފެތުރުމެވެ. މީ ދިވެހިންގެ ތެރޭގައި ވަރަށް ޢާންމުކަމެކެވެ.\nއެގޮތަށް ހިތު ހުރި ގޮތަކަށް ވާހަކަތައް ފެތުރުމުން އަނެކާގެ ދިރިއުޅުމަށް ތިމާއަށް ނޭނގި ނަމަވެސް އަތްބޭނުނީއެވެ. ނުވަތަ ނޭނގޭ ވާހަކަތައް ދައްކައިގެން އަނެކާގެ ދިރިއުޅުން ޖަޖް ކުރަނީއެވެ. ނަމަވެސް މިގޮތަށް ޖަޖް ކުރުމުން އަނެކާގެ ދިރިއުޅުމަށް އެކަމުގެ ސަބަބުން ކުރާނެ ނޭދެވޭ އަސަރާ ދޭތެރޭގައި ވިސްނާލީ ކިތައް ބޭފުޅުންތޯއެވެ؟\nތިމާއަށް ވާހަކައެއް އަޑުއިވިދާނެއެވެ. ނަމަވެސް އެއީ ތެދެއްތޯ ނުވަތަ ދޮގެއްތޯ ބަލާނުލާ އޭގެތެރެއަށް ފޮނިތޮށި، ކާފޫރުތޮޅި އަޅައިގެން ރަށްޓެހިންގެ ތެރޭގައި ފަތުރަމުންދަނީ ކިތައް މީހުންތޯއެވެ؟ ވިސްނާލާށެވެ! ތިމާއަށް ދެކެވޭ އެންމެ ވާހަކައަކުންވެސް އަނެކާގެ މުޅި ދިރިއުޅުން ހަލާކުވެގެން ހިނގައިދާނެއެވެ. ގޮތް ނޭނގޭ ވާހަކަތަކެއް ދެއްކުމުގެ ބަދަލުގައި ތިމާގެ އަމިއްލަ ދިރިއުޅުން ރަނގަޅު ކުރަން މަސައްކަތް ކުރާށެވެ. އަނެކާ އާއިމެދު ނުރަނގަޅު ގޮތްނޭނގޭ ވާހަކައެއް ދައްކާއިރު، އެމީހަކު ވިސްނަންޖެހޭ ވިސްނުންތަކާ، ހަނގުރާމަ ކުރަމުންދާ ކަންތައްތައް އިހްސާސް ކުރެވޭ ހެއްޔެވެ؟\nމީހަކު ޖަޖް ކުރަންވާނީ ތިމާއަށް އިވޭ އަޑަކުން ނޫނެވެ. ދިރިއުޅުމުގައި ބޮޑެތި ކުށް ފާފަތައް ކޮށްފައި ހުންނަ މީހުންވެސް އެމީހާގެ ދިރިއުޅުން އަމިއްލައަށް އިސްލާހުކޮށް ރަނގަޅުވެފައި އެބަހުއްޓެވެ. މީހަކު ކުރާ ކުށެއްގެ ސަބަބުން ނުވަތަ އޭނާގެ ދިރިއުޅުމުގައި އަޅާ ކަތި ފިޔަވަޅެއްގެ ސަބަބުން އެމީހަކު ޖަޖް ނުކުރާށެވެ. ތިމާއަށް ނޭނގުނު ކަމުގައި ވިޔަސް އެމީހަކު އެ ނިންމުން ނިންމީ، ވަކި މީހެއްގެ ލާބަޔާ މަންފާ އަށްޓަކައި ކަމަށް ވެދާނެއެވެ. ނުވަތަ އެކަމުން އެމީހަކަށް އުފަލެއް ނުލިބުނީމަ ކަމަށްވެސް ވެދާނެއެވެ. ވީމާ މީހަކު ކުރާ ކަމެއްގެ ސަބަބުން އެމީހަކާމެދު ގޮތް ނުނިންމާށެވެ. ހުރިހާ ކަމެއްގައިވެސް އިސްލާމީ ރިވެތި އުޞޫލުތައް ގެންގުޅެން އާދަ ކުރާށެވެ.\nއަބަދުވެސް ހަނދާންކުރާށެވެ. ބަސް ބުނުމުގެ ކުރިން ބަހަކީ ތިމާގެ އަޅެކެވެ. ނަމަވެސް ބަސް ބުނުމަށްފަހު ތިމާއަކީ އެ ބަހުގެ އަޅެވެ.\nމި ލިޔުމަކީ ފެންވަރު.ކޮމް އިން ނެގިފައިވާ ލިޔުމެކެވެ.


މަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ކ. ހިންމަފުށި ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައި 18 އަހަރުން ދަށުގެ ކުއްޖަކު ހިންމަފުށިން ހައްޔަރުކޮށްފިއެވެ. މިކުއްޖާ ހައްޔަރުކޮށްފައިވަނީ މާލެއިން ފުރައިގެން ހިންމަފުއްޓަށް ދަތުރުކުރަމުންދާ ފެރީ ދޯންޏަކުން ހިންމަފުއްޓަށް މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 30 ވަނަ ދުވަހުގެ … ތަފްސީލް\nކ. ކާށިދޫ ގެއަކުން ވަގަށްނަގާފައިވާ ކަމަށް ބެލެވޭ ބައެއްތަކެތި ހޯދައި މީހަކު ހައްޔަރުކޮށްފި\nހުކުރު ،31 މެއި 2019 / 22:37\nކ. ކާށިދޫ ގެއަކުން ވައްކަން ކޮށްފައިވާ ކަމަށްބުނެ މި މަހުގެ 25 ވަނަ ދުވަހު ކާށިދޫ ޕޮލިސް ސްޓޭޝަނަށް ހުޅަހަޅާފައިވާ މައްސަލައަކާއި ގުޅިގެން ކާށިދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި، އެ ގެއިން ވަގަށްނަގާފައިވާ ކަމަށް ބެލެވޭ ބައެއްތަކެތި ހޯދައި ވައްކަންކުރި ކަމުގެ ތުހުމަތުގައި މީހަކު ހައްޔަރުކޮށްފިއެވެ. ވަގަށް ނަގާފައިވާ ކަމަށް ބެލެވޭ ތަކެތި ވިއްކަން … ތަފްސީލް\nތަންތަނުގެ ސެކިއުރިޓީ ބެލެހެއްޓުން ވަރުގަދަ ކުރުމާއި ގުޅޭގޮތުން އެތަންތަނުގެ ވެރިންނާއެކު ފުލުހުން މަޝްވަރާ ބައްދަލުވުމެއް ކުރިއަށް ގެންގޮސްފިއެވެ. އެގޮތުން އިއްޔެ ބޭއްވި މިބައްދަލުވުމުގައި، ސެކިއުރިޓީ ފަރމްތަކާއިގުޅޭ މަސައްކަތްތައް އިތުރަށް ހަރުދަނާ ކުރުމަށް ކުރަންޖެހޭކަމަށް ފުލުހުންނަށް ފާހަގަވެފަހުރި ކަންތައްތަކާއި، ތަންތަނުގެ ސެކިއުރިޓީ ބަލަހައްޓާއިރު ސަމާލުކަންދޭންވީ ކަންކަމާއިގުޅޭ ގޮތުން މަޝްވަރާކޮށްފައިވެއެވެ. އަދި ސެކިއުރިޓީންގެ މަސައްކަތް ހަރުދަނާކުރުމަށް ސުޕަރވައިޒް ކޮށް މޮނިޓަރ ކުރުން ހަރުދަނާކުރާނެ ގޮތްތަކާއި ކުށެއް … ތަފްސީލް\nފުލުހުން ތަޙުޤީޤު ކުރަމުންދާ މައްސަލައަކާއި ގުޅިގެން ދެމީހަކު ހޯދަނީ\nބުރާސްފަތި ،30 މެއި 2019 / 14:21\nސ. ގަން ޕޮލިސް ސްޓޭޝަނުން ތަޙުޤީޤު ކުރަމުންދާ މާރާމާރީގެ މައްސަލައަކާ ގުޅިގެން ދެ މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލައާ ގުޅިގެން ހޯދަމުންދަނީ ސ. ފޭދޫ / ޝަބުނަމީވިލާ، އަޙްމަދު ލޫޠު ނަޢީމް (18އ) އާއި ސ. ފޭދޫ / ހަވީރީނާޒު، އިޢުތިޞާމް މުޙައްމަދު (21އ) އެވެ. ވީމާ މި ދެމީހުންނާއި ގުޅޭ އެއްވެސް މަޢުލޫމާތެއް ލިބިފައިވާނަމަ ސ. ގަން … ތަފްސީލް\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ހއ. ހޯރަފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި ހއ. އަތޮޅުގެ ރިސޯޓަކުން މަސްތުވާތަކެއްޗާއެކު ދެމީހަކު ހައްޔަރުކޮށްފިއެވެ. މާލެއިން ފުރައިގެން ހއ. އަތޮޅުގެ ރިސޯޓަކަށް ދަތުރުކުރަމުންދާ ސަޕްލައި ދޯންޏަކުން ދެމީހަކު މަސްތުވާތަކެތި ގެންދާކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން މިއަދު 05:15 ހާއިރު ހިންގި އޮޕަރޭޝަނުގައި ހައްޔަރުކޮށްފައިވަނީ 28 … ތަފްސީލް\nގިނަ އަދަދެއްގެ މަސްތުވާތަކެއްޗާއިއެކު ނ. ހޮޅުދޫން މީހަކު ހައްޔަރުކޮށްފި\nބުރާސްފަތި ،30 މެއި 2019 / 13:25\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ނ. ހޮޅުދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި ގިނަ އަދަދެއްގެ މަސްތުވާތަކެއްޗާއެކު މީހަކު ހައްޔަރުކޮށްފިއެވެ. މިމައްސަލައިގައި ހައްޔަރުކޮށްފައިވަނީ 30 އަހަރުގެ ފިރިހެނެކެވެ. ހޮޅުދޫގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 29 ވަނަ ދުވަހުގެ 11:59 … ތަފްސީލް\nޑިވިޜަން ކޮމާންޑަރާއި ތ. އަތޮޅު ކޮމާންޑަރު ތ. އަތޮޅު ކައުންސިލާއިއެކު މަޝްވަރާ ބައްދަލުވުންތަކެއް ކުރިއަށްގެންގޮސްފި\nބުރާސްފަތި ،30 މެއި 2019 / 13:17\nޑިވިޜަން ކޮމާންޑަރާއި ތ. އަތޮޅު ކޮމާންޑަރު ތ. އަތޮޅު ކައުންސިލާއިއެކު މަޝްވަރާ ބައްދަލުވުންތަކެއް ކުރިއަށްގެންގޮސްފިއެވެ. ތ. އަތޮޅު ކައުންސިލް އިދާރާގައި މެއި 29 ވަނަ ދުވަހު ކުރިއަށްގެންދިޔަ މި މަޝްވަރާ ބައްދަލުވުންތަކުގައި، ތ. އަތޮޅަކީ ކުށްމަދު އަމާން މުޖުތަމައެއް ޤާއިމު ވެފައިވާ އަތޮޅަކަށް ހެދުމަށްޓަކައި ކުށްމަދުކުރުމަށް ކުރެވެން ހުރި ކަންކަމާއި ގުޅޭގޮތުން މަޝްވަރާ ކޮށްފައިވެއެވެ. އަދި … ތަފްސީލް\nރ. އަތޮޅުގައި ފުލުހުން ހިންގި މަސްތުވާތަކެތީގެ ދެ އޮޕަރޭޝަނެއްގައި ދެމީހަކު ހައްޔަރުކޮށްފި\nބުރާސްފަތި ،30 މެއި 2019 / 13:08\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ރ. ދުވާފަރު ޕޮލިސް ސްޓޭޝަނާއި އުނގޫފާރު ޕޮލިސް ސްޓޭޝަނުން ހިންގި މަސްތުވާތަކެތީގެ ދެ އޮޕަރޭޝަނެއްގައި ދެ މީހަކު ހައްޔަރުކޮށްފިއެވެ. މި ދެމައްސަލައާއި ގުޅިގެން ހައްޔަރުކޮށްފައިވަނީ 29 އަހަރުގެ މީހަކާއި 36 އަހަރުގެ މީހެކެވެ. މި ދެމީހުންގެ ތެރެއިން 29 އަހަރުގެ މީހާ ހައްޔަރުކޮށްފައިވަނީ ރ. އިފުރުގައި މަސްތުވާތަކެތި … ތަފްސީލް\nތ. އަތޮޅުގައި ފުލުހުން ހިންގި ތިން އޮޕަރޭޝަނެއްގައި މަސްތުވާތަކެއްޗާއިއެކު ތިން މީހަކު ހައްޔަރުކޮށްފި\nބުރާސްފަތި ،30 މެއި 2019 / 12:54\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ތިމަރަފުށީ ޕޮލިސް ސްޓޭޝަނާއި ހިރިލަންދޫ ޕޮލިސް ސްޓޭޝަނުން ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ތިން މީހަކު ހައްޔަރުކޮށްފިއެވެ. މިއޮޕަރޭޝަންތަކުގައި ހައްޔަރުކޮށްފައިވަނީ 30 އަހަރުގެ ފިރިހެނަކާއި 43 އަހަރުގެ ފިރިހެނެއްގެ އިތުރުން 30 އަހަރުގެ އަންހެނެކެވެ. މި ތިން މީހުންގެ ތެރެއިން 43 އަހަރުގެ މީހާ ހައްޔަރުކޮށްފައިވަނީ ތިމަރަފުށީގައި މަސްތުވާތަކެތި … ތަފްސީލް\nނ. ވެލިދޫން މަސްތުވާތަކެއްޗާއެކު މީހަކު ހައްޔަރުކޮށްފި\nބުދަ ،29 މެއި 2019 / 10:25\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ނ. ވެލިދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައި ވެލިދޫން މަސްތުވާތަކެއްޗާއެކު މީހަކު ހައްޔަރުކޮށްފިއެވެ. މި މައްސަލައާއި ގުޅިގެން ހައްޔަރުކޮށްފައިވަނީ 22 އަހަރުގެ ދިވެހި ފިރިހެނެކެވެ. މިމީހާ ހައްޔަރުކޮށްފައިވަނީ ވެލިދޫގައި މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 28 ވަނަ ދުވަހުގެ … ތަފްސީލް


galehiri: އަޅުކަން ފާސިދުކުރާ ވަސްވާހުން ސަލާމަތްވުން\nއަޅުކަން ފާސިދުކުރާ ވަސްވާހުން ސަލާމަތްވުން\nއަޅުގަނޑުކުރާ އަޅުކަން ފާސިދުކުރާ ވަސްވާސްތަކެއް، އަޅުގަނޑުގެ ހިތަށް ވެރިވެ އެވެ. އޭގެ ސަބަބުން އަޅުގަނޑުގެ ވިސްނުމާއި ފިކުރު ވިއްސިވިހާލިވެ، އެއްވެސް އަޅުކަމެއް އެދެވޭ ގޮތެއްގައި ނުކުރެވެ އެވެ. މިހެންވެ، ވުޟޫއާއި ނަމާދާއި ހިނައިގަތުން ފަދަ ކަންތައްތައް އިޢާދަކޮށް ކުރަން އެބަޖެހެ އެވެ. މިކަމުން ސަލާމަތްވުމަށްޓަކައި އަޅުގަނޑަށް ކުރެވޭނީ ކޮންކަމެއްތޯ އެވެ؟\nبِسْمِ اللهِ، وَالْحَمْدُ لهِޭ، وَالصَّلاَةُ وَالسَّلاَمُ عَلَى رَسُولِ اللهِ، وَبَعْدُ:\nވަސްވާހަކީ، އިހުޒަމާނުގައި ވެސް މީހުންނަށް ވެސް ޖެހުނު ބައްޔެކެވެ. އެބަލި މިޒަމާނުގައި ވަނީ، އާވެ، މަޝްހޫރުވެފަ އެވެ. މި ޒަމާނުގައި އެބަލި ޖެހޭ މީހުންގެ ޢަދަދު މަދެއް ނޫނެވެ. އެބަލިވަނީ، އެތައް ބަޔަކު ޝިކާރަކޮށްފަ އެވެ. ޚާއްޞަކޮށް ޠަހާރަތާއި ނަމާދާ ގުޅުންހުރި ކަންކަމުގަ އެވެ. އަދި ކައިވެންޏާއި ވަރީގެ ކަންތަކުގައި ވެސް އެބަލީގެ ނުރައްކާތެރިކަން ވަނީ ކުރިމަތިވެފަ އެވެ.\nވަސްވާހުގައި ޖެހިފައިވާ މީހާ ވާނީ، އޭނާގެ އަމިއްލަ ނަފުސުގެ މައްޗަށް ހަރުކަށިވެފަ އެވެ. ތަކުރާރުކޮށް އެތައް ފަހަރަކު ވުޟޫކުރުމާއި، ތަކުރާރުކޮށް އެއް ނަމާދެއް އެތައް ފަހަރަކު އޭނާ ކުރަމުން ގެންދަނީ، އެ ކަންތައްތައް ރަނގަޅަށް އަދާކުރުމުގެ ނިޔަތުގަ އެވެ. އެފަދަ މީހުންގެ މި ޢަމަލަކީ، އިސްލާމްދީނުގެ ހުރިހައި މަޛުހަބުތަކެއްގެ ޢިލްމުވެރިން އިންކާރުކުރައްވާފައިވާ ކަމެކެވެ. ތަކުރާރުކޮށް ވުޟޫކޮށްގެން ނަމާދު ނުކުރިޔަސް އެމީހުންނަށް މާތް ﷲ ޢަޛާބެއް ނުދެއްވާނެ އެވެ. މީސްތަކުންނަށް އެކަލާނގެ އެދިވޮޑިގަންނަވަނީ، ލުއިފަސޭހަ ގޮތްތަކެވެ. މީސްތަކުންނަށް ދަތި އުނދަގޫ ގޮތްތައް އެކަލާނގެ އެދިވޮޑިނުގަންނަވަ އެވެ.\nވަސްވާހުގައި ނުޖެހުމަށް އެންމެ ފުރަތަމަ މީސްތަކުން ހޭލުންތެރިކުރެއްވި އެއް ޢިލްމުވެރިޔަކީ، އިމާމު އަބޫ މުޙައްމަދު އަލްޖުވައިނީ އެވެ. އޭނާއަކީ ޝާފިޢީ މަޛުހަބުގެ ޢިލްމުވެރިއެކެވެ. ހަތަރު މަޛުހަބުގެ ތެރެއިން، ޝާފިޢީ މަޛުހަބަކީ، ޠަހާރަތާއި ނަޖިހުން ތާހިރުވުމުގެ ކަންތައްތަކުގައި ދޫ ދޭ މަޛުހަބެއް ނޫނެވެ. އެހެން ކަމާއެކު ވެސް އިމާމު ޖުވައިނީ ފަދަ ޝާފިޢީ މަޛުހަބުގެ ޢިލްމުވެރިން ވެސް ވަނީ، ދީނުގެ ކަންތައްތަކުގައި ހަރުކަށިވުމާމެދު އިންކާރުކުރައްވާފަ އެވެ. އިންފަހަނަޅައި ދާ މީހުންނަށް ސީދާވެގެންވާ ތެދުމަގަށް އެނބުރި އައުމަށް އެބޭކަލުންވަނީ ގޮވާލައްވާފަ އެވެ.\nޢާއްމު ނަޒަރަކުން ބަލާއިރު، ވަސްވާސް ބެހިގެންވަނީ ދެ ބަޔަކަށެވެ. އެއްބަޔަކީ، ޝައިޠާނީ ވަސްވާހެވެ. އަނެއް ބަޔަކީ މާއްދީ ވަސްވާހެވެ.\nޝައިޠާނީ ވަސްވާހުން ސަލާމަތްވުމަށްޓަކައި، ކުރެވިދާނެ ކަންކަމަކީ، އަޢޫޛުކިއުމާއި މާތް ﷲ ގެ ޙަޟުރަތުން ރައްކާތެރިކަން ލިބުމަށް އެދި ދެންނެވުމާއި ޛިކުރުކުރުމެވެ. އަދި ވަސްވާސް ނެތިކޮށްލާ ޝަރުޢީ ރުޤާތަކުގެ ބޭނުންހިފުމެވެ. ފިލައިހުރެ ވަސްވާސްދޭ ޝައިޠާނާގެ ކިބައިން ސަލާމަތްވުމަށް އެދި ދެންނެވުމަށް މާތް ﷲ ވަނީ އަންގަވާފަ އެވެ.\n(مِن شَرِّ الْوَسْوَاسِ الْخَنَّاسِ) އައްނާސް: 4\nމިއާޔަތުންނެވެ. މާނައީ، "ފިލައިހުރެ ވަސްވާސްދޭ ޝައިޠާނާގެ ނުބައިކަމުންނެވެ. (އެބަހީ: ޝައިޠާނާގެ ނުބައިކަމުން އެކަލާނގެ ޙަޟުރަތުން ރައްކާތެރިކަން ލިބިގަންނަމެވެ."\nމާއްދީ ވަސްވާހުގެ ސަބަބަކީ، ބޭސްފަރުވާއާ ގުޅިފައިވާ ބައްޔެއް ކަމުގައިވާނަމަ، ސަލާމަތްތެރިކަމަށް އެދި މާތް ﷲ ގެ ޙަޟުރަތަށް ދުޢާކުރާ ޙާލު، ކަމާބެހޭ ޑަކުޓަރެއްގެ ފަރުވާ ހޯދާނީ އެވެ. މާތް ﷲ ވަޙީކުރައްވާފައިވެ އެވެ.\n(وَلا يُنَبِّئُكَ مِثْلُ خَبِيرٍ) ފާޠިރު: 14\nމާނައީ، "ޚަބަރުތައް މޮޅަށް ދެނެވޮޑިގެންވާ ކަލާނގެ ފަދައިން ކަލޭގެފާނަށް ޚަބަރުދޭނެ ހަމަ އެކަކުވެސް ނެތެވެ."\nއަދިވެސް އެކަލާނގެ ވަޙީކުރައްވާފައި ވެއެވެ.\n(يَا أَيُّهَا النَّاسُ أَنتُمُ الْفُقَرَاء إِلَى اللَّهِ وَاللَّهُ هُوَ الْغَنِيُّ الْحَمِيدُ) ފާޠިރު:15\nމާނައީ، "އޭ މީސްތަކުންނޭވެ! ﷲ އަށް ބޭނުންތެރިވެގެންވާ ބަޔަކީ، ތިޔަބައިމީހުންނެވެ. އަދި ﷲ އީ، ފުދިވޮޑިގެންވާ، ގިނަގިނައިން ޙަމްދު ލިބިވޮޑިގެންވާ ރަސްކަލާނގެ އެވެ."\nމުޞަންނިފު: ފަޟީލަތުއްޝައިޚު ޙާމިދުލް ޢައްޠާރު\nފުވައްމުލަކުގެ ޢިލްމީ އުދަރެހުން –3ވާދޫ ގައްދަނޑު މަނިކުފާނު


BREAKING: Rasmaadhoo monitoring ah laifi | Fainu Online\n4 ސެޕްޓެމްބަރު 2021, ހޮނިހިރު, 11:55\nކޮވިޑް19 ގެ ކޭސްއެއް ރަށުތެރެއިން ފެނި، ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އެރަށް މޮނިޓަރިންއަށް ލައިފިއެވެ.\nރަސްމާދޫ ޞިއްޙީ މަރުކަޒުން މިއަދު ބުނެފައިވާ ގޮތުގައި، އެރަށުން 02 ސެޕްޓެމްބަރުގައި ވަނީ ފުލޫ ސާމްޕަލްތަކެއް ނަގާފައެވެ. އޭގެ ތެރެއިން ސާމްޕަލެއް ޕޮޒިޓިވް ވެފައިވާކަން މިއަދު އެނގިފައެވެ.\nމިއާއި ގުޅިގެން އެރަށް މޮނިޓަރިންއަށް ލާފައިވާއިރު، އެރަށު ޞިއްޙީ މަރުކަޒުން ވަނީ އެރަށުގައި ދިރިއުޅޭ އެންމެން ވެސް ރައްކާތެރިކަމުގެ ފިޔަވަޅުތައް އަޅައި، ހެލްތް ޕްރޮޓެކްޝަން އޭޖެންސީ (އެޗްޕީއޭ) ގެ އެންގުންތަކަށް ބޯލެނބުމަށް އިލްތިމާސް ކޮށްފައެވެ.\nރަސްމާދޫ މޮނިޓަރިން ހާލަތަށް ގެނައި މިއީ ދެވަނަ ފަހަރެވެ.


Srilankan in Ganakuraa dhathuru tha huttaanulai kuria gendhiuma Mashvaraa koffi – adduLIVE\nސްރީލަންކަންގެ ދަތުރުތައް ހުއްޓާ ނުލައި ކުރިއަށް ގެންދަން މަޝްވަރާކޮށްފި\nJan 22, 2019, 12:30 އަލީ ހުޒާމް\nސ. ގަމާއި ކޮލަމްބޯ އާއި ދެމެދު ސްރީލަންކަންއިން ކުރަމުންދާ ދަތުރުތައް ހުއްޓާނުލައި ކުރިއަށް ގެންދިއުމަށް ކަމާއި ބެހޭ ފަރާތްތަކުން މަޝްވަރާ ފަށައިފިއެވެ.\n"އައްޑޫލައިވް"އަށް އެނގިފައިވާ ގޮތުގައި ސްރީލަންކަންއިން ގަމަށް ކުރަމުންދާ ދަތުރުތައް މެދުކަނޑާލަން ޖެހިދާނެކަމަށް ސްރީލަންކަން ރާއްޖޭގައި އޮޕަރޭޓު ކުރާ އޭސް އޭވިއޭޝަން މޯލްޑިވްސްއިން ބުނުމާއި ގުޅިގެން ސިވިލް އޭވިއޭޝަން އާއި ސަރުކާރުގެ ގުޅުންހުރި ފަރާތްތަކުން ވަނީ އެކަން ދެމެހެއްޓުމާއި ގުޅޭ މަޝްވަރާތައް ފަށާފައެވެ.\nސިވިލް އޭވިއޭޝަން އިން ވަނީ މިކަމާއި ގުޅުން ހުރި ފަރާތްތަކާއި އެކު މިއަދު ހެނދުނު މަޝްވަރާކޮށްފައެވެ. އަދި މިކަން ދެމެހެއްޓެނިވި ގޮތަކަށް ކުރުމަށް ހުރި ގޮންޖެހުންތައް ބަލައި އެކަން ހައްލު ކުރުމަށް ވަނީ ނިންމާފައެވެ.\nމީގެ ދެ އަހަރު ކުރިން ގަމަށް އޮޕަރޭޓު ކުރަން ފެށި ސްރީލަންކަންގެ ދަތުރުތައް މެދުކަނޑާލުމުގެ އިޝާރާތެއް ކޮށްފައިވަނީ ކަމާއި ގުޅުން ހުރި ފަރާތްތަކުން ހައްލު ކުރަންޖެހޭ ގިނަ ކަންކަން ހައްލު ނުވުމާއި ގެއްލުމުގައި އޮޕަރޭޓު ކުރަން ޖެހުމުގެ ސަބަބުންނެވެ.\nއޭސް އޭވިއޭޝަންގެ މެނޭޖިން ޑިރެކްޓަރ މުހައްމަދު ފިރާގު ވިދާޅުވީ ގަމަށް ކުރާ ދަތުރުތައް ހުއްޓާލުމަށް އެއްގޮތަކަށްވެސް ބޭނުން ނުވާ ކަމަށާއި، މިއީ އައްޑޫ ރައްޔިތުންނާއި ދެކުނު ތަރައްޤީ އާއި ގުޅުން ހުރި ކަމެއް ކަމަށެވެ. ނަމަވެސް ދަތުރުތައް ދެމެހެއްޓުމަށް ހަމަޖެހެން ޖެހޭ ގިނަކަންކަން އަދިވެސް ހައްލު ނުކުރެވިވާކަން ފިރާގު ފާހަގަކުރެއްވިއެވެ.\nސްރީލަންކަންގެ ދަތުރުތައް ފެށުމާއި ގުޅިގެން ގިނަ އަދަދެއްގެ ފަތުރުވެރިންވަނީ ސްރީލަންކަން އިން އައްޑޫއަށް އައިސްފައެވެ. މި ސަރަހައްދުގެ ފަތުރުވެރިކަން ކުރިއެރުވުމަށް ސްރީލަންކަންގެ ދައުރު ބޮޑު އިރު މިހާރުވެސް އިމިގްރޭޝަނުން ގިނަ ދަތިތަކާއި ދަނީ ކުރިމަތިވަމުންނެވެ.\nފިރާގު ވިދާޅުވީ މިހާރު ހުރި މައްސަލަތަކަކީ ފަސޭހައިން ހައްލު ކުރެވޭނެކަންކަމަށްވިޔަސް އެކަންކަން ހައްލު ނުކުރެވި ދިގުލައިގެން ގޮސްފައިވާ ކަމަށެވެ.\nހަފްތާއަކު ތިން ފްލައިޓު ސްރީލަންކަންއިން މިހާރު އަންނަނީ ގަމަށް ބާއްވަމުންނެވެ.


SunOnline: SUS ah kulhunu Mirzokhid Maziya ah soi kohfi\nޢަބްދުﷲ އައިމަން 19 Jul 2021, 09:26\nމާޒިޔާއަށް ގެނައި ޒްބެކިސްތާންގެ ގޯލްކީޕަރު މިރްޒޮހިދު މަމަކްތޯނޯފް -- ފޮޓޯ//މާޒިޔާ\nމިދިޔަ ސީޒަނުގައި މުޅިން އަލަށް ފުރަތަމަ ޑިވިޝަނުގައި ވާދަކުރި ސުޕަ ޔުނައިޓެޑް (ސަސް) ގެ ކީޕަރަކަށް ކުޅުނު އުޒްބެކިސްތާންގެ ގޯލްކީޕަރު މިރްޒޮހިދު މަމަކްތޯނޯފް މާޒިޔާ އަށް ބަދަލުވެއްޖެ އެވެ.\nމިދިޔަ ސީޒަނުގެ ޗެމްޕިއަންކަން ހޯދި މާޒިޔާއަށް ލީގު ހޯދީ ކުޅުނު އެއްވެސް މެޗަކުން ބަލިނުވެ އެވެ. ލީގު ތިން ބުރަކަށް ބަހާލައިގެން ކުޅެން ތާވަލުކޮށްފައި އޮތް ނަމަވެސް ކޮވިޑްގެ ހާލަތު މާލޭގައި ގޯސްވުމުގެ ސަބަބުން އޭރު އެޗްޕީއޭއިން ހެދި ގައިޑްލައިންތަކާ އެކު ލީގުގެ ތިންވަން ބުރު ކެންސަލް ކުރުމުން އެއްވަނައިގައި އޮތް މާޒިޔާއަށް ވަނީ ޗެމްޕިއަންކަން ލިބިފަ އެވެ.\nމާޒިޔާއިން ކުރިއަށް އޮތް އޭއެފްސީ ކަޕުގެ މެޗުތަކަށް ތައްޔާރުވުމުގެ ގޮތުން ޕްރެކްޓިސްތައް ފަށާއިފައިވާ އިރު، އެ ޓީމުން މިވަގުތު އަންނަނީ ޓީމުގެ ސްކޮޑު ވަރުގަދަ ކުރުމުގެ މަސައްކަތް ކުރަމުންނެވެ. އެގޮތުން އެ ޓީމުން މިދިޔަ ސީޒަނުގައި ސަސްއަށް ކުޅުނު ކީޕަރު ވަނީ ގެންގޮސްފަ އެވެ. މިރްޒޮހިދު މަމަކްތޯނޯފް މިހާރު ވަނީ މާޒިޔާގެ ޕްރެކްޓިސްތަކަށް ނުކުންނަން ފަށައިފަ އެވެ. އޭނާ ވަނީ މިދިޔަ ސީޒަނުގައި ލީގުގައި ސަސް އިން ކުޅުނު ހުރިހާ މެޗެއްގައި ވެސް އެ ޓީމުގެ ގޯލު ބަލަހައްޓައިފަ އެވެ.\nމާޒިޔާއިން ބުނީ މިރްޒޮހިދު އަކީ މިދިޔަ ސީޒަނުގައި ރާއްޖޭގެ ލީގުގައި ކުޅުނު އެންމެ މޮޅު އެއް ކީޕަރުކަމަށާއި އޭނާ މާޒިޔާއަށް އައުމަކީ ލިބުނު ބޮޑު ހިތްހަމަޖެހުމެއް ކަމަށެވެ.\nމިދިޔަ ސީޒަނުގައި މާޒިޔާގެ ގޯލު އެންމެ ފުރަތަމަ ބެލެހެއްޓީ ސާބިއާގެ ގޯލްކީޕަރު ނިކޮލަ ވުޔަަނަކް އެވެ. ނިކޮލަ ފޮނުވާލުމަށް ފަހު ކީޕަރު ހުސެއިން ޝަރީފް (ހުސެން) މާޒިޔާ ބާކީ މެޗުތަކުގައި އެ ޓީމުގެ ގޯލު ބަލަހައްޓައިފަ އެވެ.\nއެ ސީޒަންގެ މެދު ޓްރާންސްފާ މާކެޓްގެ ތެރެއިން މާޒިޔާ އިން ވަނީ ކުރިން ވެސް އެ ޓީމަށް ކުޅުނު ސީރިއާގެ ގޯލްކީޕަރު މަހުމޫދު އަލް ޔޫސުފް ސޮއިކޮށްފަ އެވެ. އޭނާ ފަހުން ކަކުލަށް އަނިޔާވެގެން ޓީމުން ވަނީ ދޫކޮށްލައިފަ އެވެ.\nމާޒިޔާ އަންނަ މަހު ކުޅޭ އޭއެފްސީ ކަޕްގެ ދެކުނު އޭޝިއާގެ ގްރޫޕް ސްޓޭޖުގައި ކުޅޭނެ އެވެ. މާޒިޔާގެ އިތުރުން މި ވަގުތު ގްރޫޕް ސްޓޭޖުގައި އޮތީ އިންޑިއާގެ އޭޓީކޭ މޯހަން ބަގާން އާއި ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އެވެ. މި ގްރޫޕްގެ ފަހު ޖާގަ ލިބޭނީ ރާއްޖޭގެ ކްލަބް އީގަލްސް އާއި އިންޑިއާގެ ބެންގަލޫރު އެފްސީ ކުޅެގެން މޮޅުވާ ޓީމަކަށެވެ.


Covid-19 Raajje: Munaal Heevaagi, Fothi Mask Fahaafa Aanmunah Dhinumuga Avadhinethi - Vaguthu\nމުނާލް ހީވާގި، ފޮތި މާސްކް ފަހާފައި އާންމުންނަށް ދިނުމުގައި އަވަދިނެތި\nމުނާލް މާސްކް ފެހުމުގެ މަސައްކަތް ކުރަނީ: ފޮޓޯ ފާމުޝޫ\nމާލޭގައި ހަލުވިކަމާ އެކު، ކޮވިޑް-19 ފެތުރެމުންދާ އިރު، ސިއްހީ މާހިރުން އެންމެ ބޮޑަށް މިހާރު އިރުޝާދުދޭ އެއް ކަމަކީ މޫނު ނިވާނުކޮށް ބޭރަށް ނުދިއުމަށެވެ. ޒަރޫރީ ބޭނުމެއްގައި ބޭރަށް ދާ ނަމަވެސް މާސްކް އަޅައިގެން ނުކުތުމަކީ މުހިންމު ކަމެއްގެ ގޮތުގައި ޑޮކްޓަރުން ވަނީ ލަފާދީފައެވެ. އެއް ސަބަބަކީ އެއީ ބަލި ޖެހިފައި ހުރި މީހެއް މިހާރު އެނގެން ނެތުމެވެ. އަދި ކޮންމެ މީހަކަށް ވެސް ބަލި ޖެހިދާނެ ކަމަށް ސިއްހީ މާހިރުން އެއްބަސްވެއެވެ.\nމޫނު ނިވާ ކުރާއިރު ސާޖިކަލް މާސްކެއް ބޭނުން ނުވާނެ ކަމަށާއި ފޮތި މާސްކެއް ފުދޭނެ ކަމަށް ސިއްހީ މާހިރުން އިރުޝާދުދެއެވެ.\nކޮވިޑް-19 އަކީ ދުނިޔެއަށް އޮތް ސިއްހީ ނުރައްކަލެއްކަން އިއުލާން ކުރި ހިސާބުން ފެށިގެން މާލެއަށް އުފަން ޒުވާން އުމުރު ފުރާގެ އަންހެނަކު ދަނީ، ފޮތި މާސްކްތައް ތައްޔާރުކޮށް އެ މާސްކް ހިލޭ އާއްމުންނަށް ފޯރުކޮށްދެމުންނެވެ. އޭނާގެ އެ ހިދުމަތް ގިނަ އަދަދެއްގެ ބަޔަކު ވަނީ ބަލައިގެންފައެވެ.\nމުނާލް ތައްޔާރު ކުރި މާސްކްތަކެއް\nމުނާލް ޝުޖާއު އަކީ "ފާމުޝޫ" ނަމަކަށް ކިޔާ ދިވެހި ހެދުންތައް އުފައްދާ ކުންފުންޏެއް ވުޖޫދު ކުރުމުގެ މޭސްތިރިޔާއެވެ. ފެޝަން ޑިޒައިނިންގެ ދާއިރާއިން ތައުލީމް ހާސިލް ކުރި މުނާލް މި މަސައްކަތް ކުރަމުން ދަނީ އޭނާގެ އާއިލާ އާއި އެކުގައެވެ.\nފާމުޝޫ އަކީ ދިވެހި ރަހަ ހިމެނޭ ގޮތަށް ހެދުންތައް ތައްޔާރު ކުރާ ބަޔަކަށްވާ އިރު، ބޮޑަށް އެ ހެދުންތައް ޚާއްސަވެފައި ވަނީ މޫދަށް ދާއިރު ލާ ހެދުން ފަދަ ތަކެއްޗަށެވެ. ނަމަވެސް ފާމުޝޫގައި އެކިކަހަލަ ހެދުމާއި ގަހަނާ ވެސް ލިބެން ހުރެއެވެ.\nމުނާލް "ވަގުތަށް" ބުނީ ހިލޭ މާސްކް ހަދަން ނިންމީ މި ދަނޑިވަޅުގައި ރައްކާތެރިވާން ހޭލުންތެރިވުމަށާއި، އާންމުންނަށް އެހީވުމުގެ ގޮތުންނެވެ.\n"ސާޖިކަލް މާސްކް ބަހައްޓަން ޖެހެނީ މެޑިކަލް އެންމެ ބޭނުންވާ މީހުންނަށް. ފޮތި މާސްކަކީ ގޭގައި ވެސް ހެދޭނެ އެއްޗެއް. ދެން ޕެންޑަމިކް އެއްކަން އިއުލާންކުރުމާ އެކު، ބޭރު ތަންތަނުން ވެސް މާސްކް ބަހާ. އަޅުގަނޑުވެސް އަމިއްލަ ބްރޭންޑެއް އޮވޭ. ދެން ރާއްޖެ ކަހަލަ ތަނަކަށް މާސްކް ދަތިވާނެ ކަން އެނގޭ. ފެއްޓީ ޕްރޮމޯޝަންއަކަށް. ފެށީ 600 އާއި 1000 އާއި ދެމެދު މާސްކް ފޯރުކޮށްދޭން." މުނާލް ބުންޏެވެ.\nދާއިރާގައި މަސައްކަތް ކުރާތާ ތިން އަހަރުވެފައިވާ މުނާލް ވަނީ މިހާތަނަށް އައިއިރު ގާތްގަނޑަކަށް 200 އެއްހާ މާސްކް ހިލޭ ފޯރުކޮށްދީފައެވެ. މުނާލް މާސްކް ފޯރުކޮށްދިން ފަރާތްތަކުގެ ތެރޭގައި ފުލުހުން، ސިފައިން އަދި ނަރުހުން ހިމެނެއެވެ.\nއޭނާ ބުނި ގޮތުގައި މިހާތަނަށް 300 އެއްހާ މާސްކް ވަނީ ނިމިފައެވެ.\nމި މަސައްކަތް ފެށުމުގެ ކުރިން އޭނާ ވަނީ މިކަމާއި މެދު އާއްމުން ދެކޭ ގޮތް ދެނެގަންނަން ވެސް މަސައްކަތްކޮށްފައެވެ.\n"ފުރަތަމަ ޓްވިޓާއަށް ލާނީއޭ ހިތަށް އެރި، މީހުންގެ ޚިޔާލް ހުރި ގޮތެއް ބަލާލާނަން. އޭޕްރީލް ތިނެއް ހިސާބުގައި މަސައްކަތް ފެށީ. މީހުން ވަރަށް ސަޕޯޓިވް. ދެން އެނގުނު ވަރަށް ތަރުހީބު އެބައޮތްކަން. ދެން ޑޮކްޓަރުން ވެސް އެޕްރޫވް ކުރި. ފާމުޝޫގެ މާސްކްތައް ކޮލިޓީވާނެ. ޑރ. ނިޔާފް ފެށުނީއްސުރެ ވެސް ވަރަށް އެހީތެރި. އިރުޝާދު ވެސްއެބަދޭ ބޭރަށް ދާއިރު މޫނު ނިވާނުކޮށް ނުދާނެ." މުނާލް ކިޔައި ދިނެވެ.\nމުނާލްގެ މާސްކްތައް ހިލޭ ބަހަމުން ދިޔަ ނަމަވެސް މި މާސްކް ގަންނަން ވެސް ލިބެން ހުރެއެވެ. މި މާސްކްގެ އަގަކީ 30ރ. އެވެ.\nއާންމުންގެ ފަރާތުން ލިބޭ ތަރުހީބުގެ އިތުރުން މާސްކް ހަދަން ބޭނުންވާ ތަކެތި ފޯރުކޮށްދިނުމުގައި ވެސް އެހީތެރިކަން ލިބޭކަން އޭނާ ފާހަގަކުރެއެވެ.\nމާލެ ފުރަބަންދުކުރުމުން ތަކެތި ނުލިބި ދަތިވި ކަމަށާއި މިހާރުވެސް މާސްކް ހަދަން ބޭނުންވާ ތަކެތީގެ ދަތިކަމާ ހުރެ ބައެއް ފަހަރު މަސައްކަތް ހުއްޓޭކަން މުނާލް ވަނީ ފާހަގަކޮށްފައެވެ.\nސާބަހޭ ތި ކުރާ މަސައް ކަތައް\nއޭޕްރީލް 23, 2020 15:06\nމަ ހީކުރީ ނިފްރީޓީޓީ ކަމަށް ފޮޓޯގަ އިނީ\nއޭޕްރީލް 23, 2020 18:01\nޙަޖޫ ނުޖަހަބާ ދޯ ..ގައުމައްޓަކައި އަދި އާންމު ރައްޔިތުންނަށްޓަކައި އެފަދަ އަގުހުރި ކަމެއް ކޮށްދެއިރު\nއޭޕްރީލް 23, 2020 20:00\nބުނެވޭ ގޮތުން ޗައިނާގެ ރަ އީސް ވެސް އެދި ވަޑަިގަތް.


meedhoo- maradhoo feydhoo - ekuverikamuge volley match meedhoo kaamiyaab koffi\nމީދޫ – މަރަދޫފޭދޫ – އެކުވެރިކަމުގެ ...\nby vomadmin August 7, 2020\nމަރަދޫފޭދޫ ވޮލީޓީމަކާއި، މީދޫ ޒުވާނުންގެ ވޮލީޓީމަކާއި، ދެމެދު ކުޅުނު އެކުވެރިކަމުގެ ވޮލީމެޗް މީދޫޓީމް ކާމިޔާބު ކޮށްފިއެވެ.\nމިއަދު ހަވީރު މީދޫ އިޖްތިމާއީ މަރުކަޒުގެ ވޮލީ ކޯޓްގައި ކުޅުނު މިމެޗް މީދޫޓީމް ކާމިޔާބުކޮށްފައިވަނީ3ސެޓް 1 ސެޓުންނެވެ. މިވޮލީ މެޗަކީ އަޟްހާއީދުގެ މުނާސަބާ ފާހަގަކުރުމަށާ މީދޫ ވޮލީ ކުޅޭ ޒުވާނުންގެ މެދުގައި ވޮލީގެ ހުނަރު ތައް އިތުރުކޮށް ވާދަވެރި މެޗްތަކެއް ކުޅުމުގެ ފުރުސަތު ކުޅުންތެރީންނަށް ހޯދައި ދިނުމަށާ ވޮލީބޯޅައިގެ ޝައުގުވެރިކަން ޒުވާނުންގެ މެދުގައި އިތުރުކޮށް ވޮލީބޯޅަކުރިއެރުވުމުގެ މަޤްޞަދުގައި މީދޫގެ ވޮލީގައި ހަރަކާތްތެރިވާ ފަރާތްތަކާއި މަރަދޫފޭދޫ ވޮލީޓީމާއި ދެމެދު ވާހަކަ ދެކެވިވިގެން ކުޅެވުނު ވޮލީ މެޗެކެވެ .\nދެޓީމްގެ ފަރާތުންވެސް ދާދިހަމަހަމަ ކުޅުމެއް ފެނިގެން ދިޔަ މިމެޗްގެ ރެފްރީނަކީ މީދޫ މުހައްމަދު ނާސިރުއާއި ލައުޒާއެވެ.\nމިމެޗްގެ ފުރަތަމަ ސެޓް 25 – 22 އިން އަދި ދެވަނަ ސެޓް 25-23 އިން ހޯދީ މީދޫޓީމެވެ. އެހެން ނަމަވެސް ތިންވަނަ ސެޓް 25-23 އިން ހޯދީ މަރަދޫފޭދޫޓީމެވެ.4ވަނަ ސެޓް މީދޫޓީމް ކާމިޔާބުކޮށް ފައިވަނީ 25 – 18 އިންނެވެ.\nމި މެޗް ބެލުމަށްޓަކައި މީދޫއާއި ހުޅުދޫ ގެ ގިނަ ބަޔަކު މީދޫ އިޖްތިމާއީ މަރުކަޒަށް ހާޒިރުވިއެވެ.\nމީދޫ ޒުވާނުންނަކީ އައްޑުއަތޮޅުގެ ވޮލީން ގިނަ ކާމިޔާބީތައް ހޯދާފައިވާ ޒުވާނުން ތަކެއް ދިރިއުޅޭ ރަށެކެވެ. މީގެ އިތުރަށް އަތޮޅުން ބޭރުގައި ބޭއްވުނު މުބާރާތްތަކުގައި މީދޫޓީމް ބައިވެރިވެ ކާމިޔާބުތަކެއް ހޯދާފައިވެއެވެ. މިގޮތުން މާލޭގައި ބޭއްވުނު ޒޯން މުބާރާތުގައި މީދުން ބައިވެރިވިޓީމް އެމުބާރާތުގެ ޗެމްޕިއަންކަން ހޯދާފައިވާއިރު ފުވައްމުލަކުގައި ބޭއްވުނު ވޮލީ މުބާރާތުގައި ބައިވެރިވި ދެފަހަރުގެ ތެރެއިން 1 ފަހަރު ރަނައަޕްގެ މަގާމް މީދޫޓީމަށް ލިބުނެވެ. އަދި އޭގެ ފަހުން ފުވައްމުލަކުގައި ބޭއްވުނު މުބާރާތުގައި މީދުން ބައިވެރިވިޓީމް އެމުބާރާތުގެ ޗެމްޕިއަންކަން ހޯދާފައިވެސް ވެއެވެ. އަދި މާލޭގައި ބޭއްވުނު ގައުމީ ވޮލީބޯޅަ މުބާރާތުގައި މީދުން ބައިވެރިވިޓީމް އެމުބާރާތުގެ ފައިނަލަށް ހޮވިފައިވާކަންވެސް ފާހަގަކޮށްލަންޖެހެއެވެ.


ސައުދީ ހޮޓާތަކުގަ ފަތުރުވެރި ހިލޭ އަންހެނުންނާ ފިރިހެނުން ރޭކުރުން ހުއްދަކޮށްފި\nސައުދީ ހޮޓާތަކުގައި އެ ޤައުމަށް ޒިޔާރްތްކުރާ ފަތުރުވެރި ހިލޭ އަންހެނުންނާއި ފިރިހެނުން ރޭކުރުން ހުއްދަކޮށްފިއެވެ. ފަތުރުވެރިކަން ކުރިއެރުވުމުގެ ބޭނުމުގައި ގެނައި ބަދަލެއްގެ ގޮތުން މި ބަދަލު ގެނައި ނަމަވެސް ސައުދީ ރައްޔިތުން ހޮޓާތަކުން ކޮޓަރި ހިފާނަމަ ކައިވެނީގެ ސެޓުފިކެޓް ދައްކަން ޖެހެއެވެ.\nމިއާއިއެކު ގެނައި އަނެއް ބަދަލަކީ ބެލެނިވެރިންގެ ހުއްދަ އާއި ނުލައި ސައުދީ އަންހެނުންނަށް ކޮޓަރި ހިފޭނެ ގޮތް ހަމަ ޖެއްސުމެވެ. އަންހެނަކު އެކަނި ގޮސް ކޮޓަރި ކުއްޔަށް ހިފާނަމަ އައިޑީ ކާޑު ދައްކަން ޖެހެއެވެ. ނަމަވެސް ބެލެނިވެރިޔާ އާއިއެކު ދާނަމަ އަންހެން މީހާގެ ކާޑު ދައްކާކަށް ނުޖެހެއެވެ.\nމި ޤަވާއިދު ނެރުމުގެ ކުރިން ސައުދީ ހޮޓާތަކުން ފަތުރުވެރި އަންހެނުންނާއި ފިރިހެނުންނަށް ހޮޓާތަކުން ކޮޓަރި ދޫކުރަނީ ކައިވެނި ސެޓުފިކެޓް ދެއްކުމުންނެވެ. ޓޫރިޒަމް މިނިސްޓްރީން ބުނީ މިއީ ފަތުރުވެރިކަން ކުރިއެރުވުމަށް ވަލީ އަހުދު ގެންނެވި އިޞްލާޙީ ބަދަލެއް ކަމަށެވެ.\nރާމާމަކުނެއް ބައިސްކަލެއްގަ އައިސް ތުއްތު ކުއްޖަކު ޖަހައިގަނެގެން ފިލަން މަސައްކަތް ކުރާ ވިޑިއެއް\nކޮރޯނާގެ ސަބަބުން ކެންސަލްވި ޑޮކްޓަރާއި ނަރުހެއްގެ ކައިވެނި ކުރީ، ހޮސްޕިޓަލު ތެރޭގަ!\nފާތިމާ އަލް-ފަހްރީ: ދުނިޔޭގަ ހުރި އެންމެ ގިނަ ދުވަސްވީ ޔުނިވަރސިޓީގެ ބާނީ!


މަޒީނާ މުޙައްމަދު | Dhiislam | Dhiislam\nރޮހިންގްޔާ މުސްލިމުންނަށް އެހީވުމުގެ ހަރަކާތެއް ލައިޓް އަޕޮން ލައިޓުން ފަށައިފި\nމިހާރު މުޅި ދުނިޔެއަށް ކުރިމަތިވެފައިވާ ޢާލަމީ ވަބާ ކޮވިޑް-19 ގެ ސަބަބުން، މެލޭޝިޔާގައި ދިރިއުޅެމުންދާ ރޮހިންގްޔާ މުސްލިމް ރެފިއުޖީންގެ ޙާލަތުވެސް ވަނީ ވަރަށް ބޮޑަށް ދަށްވެފައެވެ. ފުރަބަންދުގައި ތިބެން ޖެހުމުން، ކިރިޔާވެސް ...\nމަޒީނާ މުޙައްމަދު މެއި 15, 2020 0\nނިސްބަތުން ބަލާއިރު ދިވެހިރާއްޖޭ އަކީ ދުންފަތުގެ އިސްތިއުމާލު ކުރާ މީހުން ގިނަ ޤައުމެކެވެ. ކުރިއާ އަޅާ ބަލާއިރު މި އަދަދު އަންނަނީ އިތުރުވަމުން ވެސް މެއެވެ. މިއީ ޞިއްޙީ ގޮތުން ގެއްލުން ...\nމަޒީނާ މުޙައްމަދު މެއި 20, 2019 1\nދިވެހި ޤައުމު ކުނިން “ކުނި” ވުމުގެ ކުރިން ވިސްނަވާ!\nސާފުތާހިރުކަމަކީ އިންސާނާގެ ދިރިއުޅުމަށް ވަރަށް ބޭނުންތެރި އަދި އެހާމެ މުހިންމު އަސާސެކެވެ. އަމިއްލަ ސާފުތާހިރުކަމުން ފެށިގެން ގޮސް ތިމާ އުޅޭ ގެއާއި ގޯތިތެރެ އާއި ފެންވަރާ ފާޚާނައިގެ އިތުރުން ތިމާ ހިނގާ ...\nމަޒީނާ މުޙައްމަދު މެއި 15, 2019 1\nމި ރަށްތައް ފަޅުވިގޮތް އެނގޭތަ؟\nދިވެހިރާއްޖޭގައި މީހުން ދިރިއުޅެން ފެށި ތާރީޚެއް ކަނޑައެޅިގެން އެނގޭކަށް ނެތެވެ. އެހެން ނަމަވެސް ބޭރުގެ ބައެއް ލިޔުންތަކަށް ރިއާޔަތް ކުރާ ނަމަ މިހާރު ދިވެހިރާއްޖެގައި މީހުން ދިރިއުޅޭތާ 2500 އަހަރަށް ވުރެ ...\nމަޒީނާ މުޙައްމަދު މެއި 13, 2019 0\nތިވަރަށް އިސްރާފު ކުރަން ޖެހޭބާ؟\nބަރަކާތްތެރި ރަމަޟާން މަހަކީ އެ މަހަކަށް ޓަކައި އަހަރުމެން މުސްލިމުން ތައްޔާރުވާން ޖެހޭ މަހެކެވެ. ރަމަޟާން މަސް މުސްލިމުންނަށް ހާއްސަ ވަނީ އެންމެ ސަބަބެއް ދެ ސަބަބަކަށް ޓަކައެއް ނޫނެވެ. އެތައް ...\nމަޒީނާ މުޙައްމަދު އޭޕްރިލް 27, 2019 0


MFA ge chairperson akah Maaskey, Naibaka Niuma | Mihaaru\nއެމްއެފްއޭގެ އާ ބޯޑަށް އިންތިހާބުވި މެމްބަރުން ފޮޓޯއަކަށް ހުއްޓިލައިގެން.\nއެމްއެފްއޭގެ ޗެއާއަކަށް މާސްކޭ، ނައިބަކަށް ނިއުމާ އިންތިހާބުވެއްޖެ\n28 ޑިސެމްބަރ 2018 - 20:43 8 comments\nއެމްއެފްއޭގެ ބޯޑަށް މެމްބަރުން ހޮވަން ރޭ އޮލިމްޕަހުގައި ބޭއްވި އިންތިހާބުގައި "ހާދަރު" ފަދަ ފިލްމުތަކުގެ ކެމެރާމަން އަދި ރިލީޒް ނުވާ ފިލްމު "ޕްލޭން ބީ" ގެ ޕްރޮޑިއުސަރު މާސްކޭ ޗެއާޕާސަންގެ މަގާމު ކާމިޔާބު ކުރީ އޭނާއާ އެކު އެ މަގާމަށް ވާދަ ކުރި، މަޝްހޫރު ފިލްމީ ތަރި އަލީ ސީޒަން ބަލިކުރުމަށް ފަހު އެވެ. ފަންސާސް ފަސް މެމްބަރުން ވޯޓްލި އިންތިހާބުގައި މާސްކޭ އަށް 32 ވޯޓް ލިބުނެވެ. ސީޒަނަށް ލިބުނީ 22 ވޯޓެވެ.\nވައިސް ޗެއާޕާސަންގެ މަގާމު ނިއުމާ ކާމިޔާބު ކުރީ އެކްޓަރު އަބްދުﷲ (މުއާ) މުއާޒްއާ ވާދަކޮށްގެންނެވެ. އޭނާ އަށް 51 ވޯޓް ލިބުނު އިރު، މުއާ އަށް ލިބުނީ އެންމެ4ވޯޓެވެ. ނިއުމާއަކީ އެމްއެފްއޭގެ ކުރީގެ ބޯޑްގެ ވައިސް ޗެއާގެ މަގާމު އަދާކޮށްފައިވާ މީހެކެވެ.\nރޭ ބޭއްވި އެމްއެފްއޭގެ އިންތިހާބުގެ ތެރެއިން.\nވަގުތު ދެވެން ނެތް ކަމަށް ބުނެ އޭނާ މިދިޔަ އަހަރު އެ މަގާމުން އިސްތިއުފާ ދިނުމުން، ބައި އިލެކްޝަނަށް ބާއްވަން ނިންމައި، އެކަމަކު އިންތިހާބަކާ ނުލައި މި އަހަރުގެ ކުރީކޮޅު އެ މަގާމު ލިބުނީ މުއާށެވެ.\nއެމްއެފްއޭގެ އާ ބޯޑްގެ ޖެނެރެލް ސެކްރެޓަރަކީ މަޝްހޫރު އެކްޓަރު ޔޫސުފް (ޔޫއްޕެ) ޝަފީއު އެވެ. އޭނާ އެ މަގާމަށް އިންތިހާބުވީ ވޯޓަކާ ނުލަ އެވެ. އެއީ އެސްޖީގެ މަގާމަށް ޔޫއްޕެ އެކަނި ކުރިމަތިލުމުންނެވެ. ހަޒާންދާރަކަށް ހޮވުނީ ފެޝަން ޑިޒައިނަރު އަދި އެކްޓަރު ޖާދުﷲ (ޖާދު) އިސްމާއީލް (40 ވޯޓް) އެވެ.\nބޯޑްގެ މެމްބަރުގެ ގޮތުގައި ހޮވުނީ އެކްޓަރު މުހައްމަދު މަނިކު (49 ވޯޓް) އާއި އަހުމަދު ޒިޔާ (42 ވޯޓް) ގެ އިތުރުން އަލީ ޝާނީޒް (46 ވޯޓް) އެވެ.\nއެމްއެފްއޭގެ އިންތިހާބު މި ފަހަރު ބޭއްވީ އެކަމަށް އެކުލަވައިލި ފަސް މެމްބަރުންގެ ކޮމިޓީއެއްގެ ބެލުމުގެ ދަށުންނެވެ. އެ ކޮމިޓީގައި ހިމެނެނީ ފިލްމީ ތަރި މުހައްމަދު (ދަރާ) ރަޝީދު އާއި މަޝްހޫރު ކެމެރާމަން ހަސަން (ކޮކޯ) ހަލީމާއި އިބްރާހީމް (ބުރޯ) ރަޝީދު އާއި މަޝްހޫރު ފޮޓޯގްރާފަރު ނިޝާން (މިލްޒީރޯ) އަދި ކަޅުއޮށް ނަސީރެވެ.\nއިތުރު ލިޔުންތައް މޯލްޑިވްސް ފިލްމް އެސޯސިއޭޝަން ދިވެހި ފިލްމް އިންޑަސްޓްރީ ނިއުމާ މުހައްމަދު ޔޫސުފު ޝަފީއު (ޔޫއްޕެ)


Male' Shirukuge Hayyakah Viya Nudhemaa - Vaguthu\nމާލެ ޝިރުކުގެ ހާއްޔަކަށް ވިޔަނުދެމާ\nވަރަށް ފަހުން މާލޭގައި ބަންގުލަދޭޝް މީހަކު ބަލިވިއެވެ. އޭނާ ތަނެއްގައި ރިއްސާތީ ޑޮކްޓަރަށް ދެއްކުމަށްޓަކައި އޭނާ ގޮވައިގެން ދިޔައީ ދިވެއްސެކެވެ. ޑޮކްޓަރަށް ދެއްކީމާ ބަންގުލަދޭޝް މީހާގެ ހިތެއް ހަމައެއްނުޖެހުނެވެ. އޭނާ "ޝަރީފުއްދީން" ގެ ގާތަށް ގެންދާށޭ ބުންޏެވެ. ގިނައިރުތަކެއް ނުވެ ފެނުނީ ދިވެހި މީހާ އޭނާ ގެންގޮސް މުލީއާގެ ކައިރީގައި ހުންނަ މެދުޒިޔާރަތްދޮށަށް ކައިރިކޮށްލިތަނެވެ. ބަންގުލަދޭޝް މެދުޒިޔާރަތް ކުރިމައްޗަށް ރޮއިގެންފައި ވެއްޓިގަތެވެ. ހޭރިގަތެވެ. ހޭރިހޭރިފައި ޒިޔާރަތަށް ދުޢާކުރަން ފެށިއެވެ. އޭނާ ބުނާގޮތުން ބަލި ރަނގަޅުވާނީ އޭރުންނެވެ. މި މަންޒަރު ބަލަން އެ ހިސާބުގައި މީހުންތައް ޖަމާވުމުގެ ސަބަބުން ޓުރެފިކު ބާރުބޮޑުވި ކަމަށްވެސް ވެއެވެ.\nކޮންމެއަކަސް އެރޭ ރިހުން މަޑުވީމާ އޭނާ ހުރިހާ ޝުކުރެއް އަދާކުރީ އޭނާ ބުނާގޮތުން ޝަރީފުއްދީނަށެވެ. ނަމަވެސް އޭނާ ޑޮކްޓަރަށް ދައްކާފައި "ޝަރީފުއްދީނު" ގާތަށް ދިޔުމުގެ ކުރިން ދިޔައީ ބޭސްކައިގެންނެވެ.\nމިއީ ހަމައެކަނި ބަންގުލަދޭޝް މީހުންގެ ހާލަތެއް ނޫނެވެ. އަޅުގަނޑުމެންގެ ދިވެހިންގެ ހާލަތު ހުރީއަކީ ވަކި ސަހަލުކޮށެއްނޫނެވެ. ބައެއް ފަހަރަށް ހުވަފެނެއް ފެންނަ އިރަށް ފާލުބަލާ މީހުންގެ ގާތަށް ދާ މީހުންނާއި އަދި ބޮލުގައި ރިހިލާ އަދި ކުޑަކަމެއްވެލާ އިރަށް ތަވީދުއަޅައި މަތުރަން ދާ މީހުން މި ފުރަ މާލޭގައި ވަރަށްވެސް ގިނައެވެ.\nދެން އޮތީ މިޒަމާނުގެ ޒަމާނީ މީޑިޔާއާއި އަދި ސޯސަލް ވެބްސައިޓުތަކެވެ. މި ސައިޓުތަކުގައި ރީތި އާ ނަންނަމުގައި ފާލުބެލުމާއި ތަރިތަކަށް ބެލުމުގެ ފާޑު ފާޑުގެ ޕުރޮގްރާމުތައް ކުރިޔަށް ގެންދެއެވެ. އެގޮތުން އެންމެ ގިނަ ޒުވާނުން ވެއްޓިފައިވާ މަޅިއަކީ ހޮރޮސްކޯޕުގެ ނަމުގައި މުސްތަޤުބަލު ބަޔާންކޮށްދޭ ޕުރޮގުރާމްތަކެވެ. މެގަޒިންތަކާއި ފޭސްބުކާއި އަދިވެސް އެނޫން ވަސީލަތްތަކަކީ މިކަމުގެ މަގުތަކެވެ.\nއަދި ހަމައެޔާއެކު އަޅުގަނޑުމެންނަށް ކުރިންވަނީ ރާއްޖޭގެ ޘަޤާފަތް ދިރުވަންވެގެން ޒިޔާރަތެއް އަޅަން އުޅޭ ކަމުގެ ޚަބަރުތަކާއި އަދި މާލޭގައި މީހުން ޒިޔާރަތްކުރުން ހުއްޓިފައިވާ ޒިޔާރަތްތަކަށް މީހުން ޒިޔާރަތް ކުރުމަށްޓަކައި ހުޅުވާލައި ޒިޔާރަތްތައް އަތްފޯރާ ފަށަށް ގެންނަން އުޅޭ ކަމުގެ ޚަބަރުތަކެވެ. އަދި މިޔާއެކު މީގެ ކުރިންވަނީ އަލިރަސްގެފާނުގެ ޒިޔާރަތް ޕާކެއްހެން ހަދައި މީހުން ޒިޔާރަތްކުރާ ޕާކަކަށް ހަދައިފައެވެ. އަދި އެންމެ ފަހުން ނިޔާވި ރާއްޖޭގެ ކުރީގެ ރައީސްއެއްގެ މަހަނާއިގައިވެސް ކަނޑާނަގައި ބުސްތާނެއް ވަނީ ހަދައިފައެވެ. އަދި ރާއްޖޭގައި ހުރި ޒިޔާރަތްތައް އާސާރީތަކެތީގެ ނަމުގައި ދަނީ ދިރުވުމަށް މަސައްކަތް ކުރަމުންނެވެ.\nމިކަންކަމާއިމެދު ވިސްނާލީމާ އެނގޭ އެއްޗަކީ މިކަންކަން ޢާންމުވަމުންދާ މިންވަރެވެ. ދީނުގައި މަނާ ކުރެވިފައިވާ ކަންކަން ދިރުވަން ބަޔަކު މަސައްކަތްކުރަމުންދާ މިންވަރެވެ. މިއީ ބިރުވެތިވާން ޖެހޭ ކަމެކެވެ. މިޤައުމަކީ ﷲ ފިޔަވައި ހައްޤުގޮތުގައި އަޅުކަންވެވޭ އެހެން އިލާހަކު ނުވާ ކަމަށް ބުނަމުން އަންނަތާ މިހާރު ސާސްކަފެއް ފުރުމަށް ގާތްވެފައިވާ ދައުލަތަކަށް ވާ ހިނދު، މި ކަލިމައާއި ފުށުއަރާ މިފަދަ އަމަލުތައް ގިނަވުމަކީ ބިރުވެތިވާންޖެހޭ ކަމެކެވެ. ދިވެހި ދައުލަތަށް މިކަލިމައާއި ފުށުއަރާ އަމަލުތައް ހުއްޓުވުމަކީ ކޮންމެހެންވެސް ބޭނުންޖެހިފައިވާ ކަމެކެވެ.\nއަޅުގަނޑުމެންގެ ޒުވާނުންނާއި ދީނަށް ލޯބިކުރާ ހުރިހާ ފަރާތްތަކެއް މިކަމާއި ހޭލުންތެރި ކުރުވައި މިފަދަ ބިދުޢަތަކަށް، ވަރަށް ގަދައަށް އިސްލާމްދީނުގައި މަނާކުރެވިފައިވާ ކަމަކަށް އަރައިގަތަ ނުދިނުމަކީ އަޅުގަނޑުމެން ދިވެހި މުސްލިމުންގެ ބޮލުގައި އެޅިފައިވާ ޒިންމާއެކެވެ.\nތައުޙީދުގެ މަތިވެރިކަލިމަފުޅު ކަމަށްވާ ﷲ ފިޔަވައި ޙައްޤުގޮތުގައި އަޅުކަން ވެވޭ އިލާހަކު ނުވާކަމަށް އޮންނަ ކަލިމައާއި ފުށުއަރާ އަމަލުތައް މި ދީބުން ފުހެލަން އެބަޖެހެއެވެ. ދިވެހި ފަސްގަނޑުގައި ދިވެހި ދިދަ އެބައެއްގެ ގޮތުގައި ތިބި ދިވެހިންގެ މައްޗަށް މިހާ ދުވަހު ވިހުރުވަދިން ސަބަބަކީ މިކަލިމައެވެ. މިކަލިމަ ހިމާޔަތްކުރުމަކީ ކޮންމެ ދިވެއްސެއްގެ ޒިންމާއެކެވެ. މިކަލިމަ އަށް އިޙުތިރާމް ނުކުރާ ދިވެއްސަކަށް މިޤައުމު ބޭނުމެއް ނުވެއެވެ. މިއީ ދިވެހިންގެ ބިންގަލެވެ. ދިވެހި ގައުމުގެ ބިންގަލެވެ. ދިވެހިން އެކަލިމައަކަށްޓަކައި އެކަލިމަ ހިމާޔަތް ކުރުމަށްޓަކައި ލޭ އޮހޮރުވާލި ކަލިމައެވެ.\nވީމާ ސިޙުރާއި އަދި ފަންޑިތަ ހެދުމާއި ޒިޔާރަތްތަކަށް ނަދުރުބުނެ ދުޢާކޮށް ހެދުން ފަދަ ކަންތައްތަކަކީ އިސްލާމްކަން ނަފީކުރާ، ތިމާއަށް ނޭންގިހުއްޓާ ތިމާގެ ޢަމަލުތައް ބާތިލުވެގެން ހިނގައިދާނެ އަމަލުތަކެކެވެ. މިއީ މިމަތިވެރިވެގެންވާ ކަލިމަ ނަފީކުރާ ކަންތައްތަކެވެ. މިއީ ﷲ ތަބާރަކަ ވަތަޢާލާއާއި ޝަރީކުކުރުމެވެ. އަޅުގަނޑުމެން ﷲ ތަބަރާކަ ވަތަޢާލާއާއި ބައްދަލުކުރަން ބޭނުންވާ ނަމަ ހެޔޮޢަމަލުކޮށް ޝަރީކު ކުރުމުން އެއްކިބާވާން ޖެހެއެވެ.\nفَمَنْ كَانَ يَرْجُو لِقَاءَ رَبِّهِ فَلْيَعْمَلْ عَمَلًا صَالِحًا وَلَا يُشْرِكْ بِعِبَادَةِ رَبِّهِ أَحَدًا ﴿١١٠﴾\nމާނައީ: ފަހެ، އެމީހެއްގެ ވެރިރަސްކަލާނގެއާ ބައްދަލުވުމަށް އެދޭމީހާ ފަހެ ޞާލިހު ޢަމަލުކުރާހުށިކަމެވެ! އަދި އެމީހާގެ ވެރިރަސްކަލާނގެއަށް އަޅުކަންކުރުމުގައި، އެއްވެސްފަރާތަކާއި ޝަރީކު ނުކުރާށެވެ.\nވަރުބަލިކަން އިހްސާސްވާ ހިނދު ހަށިގަނޑު ފިނި ކުރުމަށް ފެންވެރުމުން ރޯދަ ގެއްލޭނެ؟\nހާރު ކެއުމުގެ މާތްކަން\nޖޫން 2, 2018 11:13\nމީހުން އެ ޒޮޑިއަކް އެއްޗިހީގެ ވާހަކަ ދައްކަނީ ކޮންމެހެން އެއީ އަސްލު ކަމަށް ގަބޫލު ކުރާތީ އެއް ނޫން. އެއީ ހަމަ މަޖަލަކަށް ޝެއާ ކުރާ އެއްޗެއް.\nޖޫން 2, 2018 14:03\nތީ މަޖައެއް ނޫން ބޭކާރު އަދި ފާފަވެރިވެދާނެ ކަމެއް އެއީ އެންމެނަކަށް އެއީ މަޖަލަކައް ޝެއާ ކުރި އެއްޗެއް ކަމަށްހީ ނުކުރެވޭނެތާ\nޖޫން 2, 2018 11:25\nމިހިގާ5އަހަރަކީ ﷲގެދީނައް ފުރައްސާރަކުރުމުގައި ވަރައްބޮޑައް މަސައްކަތް\nޚުރަމުންދާ5އަހަރެވެ.\nޖޫން 2, 2018 12:09\nއިބިން ތައިމިއްޔާގެ ނަބީކަން ގަބޫލުކުރާ ޢިލްމުވެރިންނޭކިޔާ ބަޔަކު މިވަނީ ތައުހީދުގެ ނަމުގައި އިސްލާމްދީން ނައްތާލުމަށް މަކަރުވެރި ރޭވުމެއްގެ ދަށުން މިދީނުގެ ޞައްޙަ ޢަޤީދާ އޮޅުވަމުން. ސުންނަތް ޖަމާޢަތުގެ ޢަޤީދާއެއް ނޫން ސާލިހުންނަށް ވަލިޔުންނަށް ނަބިއްޔުންނަށް ތަވައްސަލުކުރުމަކީ. ޑޮކްޓަރުންނަކީ އިލާހުންތަކެއްކަމަށް މީސްތަކުން ދެކެންފެށުން މާނުބައި.\nޖޫން 2, 2018 13:35\nޑޮކްޓަރަށް ނުދައްކާ އަޅެ ބަލި ފަސޭޙަކޮށްބަލަ ދުއާ ކޮށްގެން. ޙޭއަރާ\nޖޫން 2, 2018 13:41\nކަލެއަށް އިބުނު ތައިމިއްޔާއަކީ ކާކުކަން އެނގޭތަ ބޯގަޅިޔާ!\nދެން އެތަން ވެސް ވީ ތަޅާލަން؟\nޜާޢްޖޭގަ އާސާރެއް ނެތި ތިކަހަލަ މީޙުނާ ހެދި. ޢެއްބަޔަކު އެތަން ތަން ދެކެ ލޯބިވެ ގަދަރުވެސް ކިރުން ޖެހޭނެ. ޢެއީ އެތަން ތަނުގެ ދިރުމަކީ. ޢެއްވެސް މައްސަލަ އެއް ކަމަށް ނުފެނޭ!\nޖޫން 2, 2018 14:11\nއަސްލުގާ ވަރަށްގިނަ މީހުނަށް ހީވެފައި އޮންނަގޮތުގައި މިރާއްޖޭގައި މިއުޅޭ ސަލަފީ ޝައިޚުންނަކީ ޤުރުއާނާ ސުންނަތާ އެއްގޮތައް އުޅޭބައެއްކަމަށް. އެކަމަކު ހަޤީޤަތަކީ އެމީހުންނަކީ އެ ދެއެތީގެ ދެލިގަނޑަށް ދަމާ ބައެއް.\nވަލީވެރިންގެ ޒިޔާރަތްތަކަށް ނަދުރުބުނުން ނުވަތަ ތަވައްސަލްކުރުމާއި ގުރުއާނުގެ އާޔަތްތަކުން ތަށިލިއުމާއި ތަވީދު އެޅުމާއި މިހުރިހާ ކަމަކީވެސް ސުންނަތް ޖަމާޢަތުގެ ހަތަރު މަޒުހަބުގަވެސް ހުއްދަ ކަންތައް. ސަލަފީންނަކީ މިދީނުގެ ރޫހާނިއްޔަތު ނައްތާލާ ގުރުއާނާ މީސްތަކުން ދުރުކޮށް ޔޫރަޕުގެ ކުންފުނިތަކުން އުފައްދާ ޑޮކްޓަރީ ބޭހާ ވެކުސިންތައް އިސްލާމީ ގައުމުތަކަށް ވިއްކުމަށް މަގުފަހިކުރަން ސައުދީން ހިންގާ ޔަހޫދީ ގޭންގެއް. މިމީހުން ނަބީބޭކަލުންނާ ވަލިއްޔުންނާ ފަންޑިތަވެރިންނަށް ރުޅިއަރާނެ. ރަނގަޅު ކޮންމެ ޢިލްމުވެރިއަކަށް ފުރައްސާރަކުރުމާ ނުބައި ކޮންމެ ޢިލްމުވެރިއަކަށް ތަބާވުމަކީ މިމީހުންގެ ސިފައެއް.\nޖޫން 2, 2018 15:03\nއަޅުގަނޑައްހީވަނީ ޒިޔާރަތް ބަލައިލާ އެ ތަންތަނާ ބެހޭ މައުލޫމާތު އެއްކުރުމަކީ ޝިރުކުވުމެއް ނޫން ކަންނޭގެ އަދި ސަރުކާރުން އެތަންތަން މަރާމާތު ކޮއް ބެލެހެއްޓުން ވެސް އެއީ ޝިރުކެއް ކަމަކަށް އަޅުގަނޑަކަށް ހިއެއް ނުވޭ\nޢެހެންނޫން ކުރީގާ މީހުން ކުރަމުން އައި ގޮތަށް އެ ތަންތަނައް ނަދުރުބުނެ ދުޢާކުރުން އެއީ ޝިރުކު ތި ބުނާ ގޮތަށް ކަންވާނަމަ ޔަހޫދީ ޤައުމަކަށް ޒިޔާރަތް ކުރާ މުސަލިމު މީހާވެސް ހުންނާނީ ދީނުން ބޭރުވެފާތާ\nޥީމާ ބުނެލަން ބޭނުންވަނީ ސިޔާސީ ބޭނުމަށް އެއްވެސް ފަރާތަކުން ދީން ހަތިޔާރަކަށް ނުނަާގަމާ ދީން އޮޅޭގޮތަށް ހަބަރުތަށް ނުފަތުއްރަވާ\nޖޫން 2, 2018 17:07\nމި މީސްމީހުންގެ ލިއުންތައް ނުގެނެސްދޭންވީނު!


Raees Yaamin nuhuttuvaa minivan kan libeykah neiy: Idhikolhu | Mihaaru\nވެރިކަން ކުރާ ޕީޕީއެމް އިން ބޭއްވި އެއްވުމެއްގައި ރައީސް ޔާމީން ބައިވެރިވެވަޑައިގަންނަވަނީ.---ފޮޓޯ: ހުސެއިން ވަހީދު/މިހާރު\nރައީސް ޔާމީން ނުހުއްޓުވައި މިނިވަންކަން ލިބޭކަށް ނެތް: އިދިކޮޅު\n14 މާޗް 2018 - 16:05 14 comments\nގާނޫނުއަސާސީ "ފުނޑާލި" ބޭފުޅަކީ ރައީސް އަބްދުﷲ ޔާމީން ކަމަށާއި އެމަނިކުފާނު ހުއްޓުވަން ހުރިހާ އެންމެން ނުކުތުމަށް އިދިކޮޅު ޕާޓީތަކުން މިއަދު ގޮވާލައިފި އެވެ.\nޖުމްހޫރީ ޕާޓީގެ އޮފީސް އަދި އެ ޕާޓީގެ މައި ޖަގަހަ މ. ކުނޫޒުގައި ބޭއްވި ނޫސްވެރިންގެ ބައްދަލުވުމުގައި ކެންދޫ ދާއިރާގެ މެމްބަރު އަލީ ހުސެއިން ވިދާޅުވީ ރައީސް ޔާމީން ހުއްޓުވައިގެން ނޫނީ ގާނޫނުއަސާސީން ލިބޭ ހައްގުތަކާ މިނިވަންކަން ލިބޭނެ އެއްވެސް ގޮތެއް ނެތް ކަމަށެވެ.\nއޭނާ ވިދާޅުވި ގޮތުގައި 2008 ގައި ތަސްދީގު ކުރި ގާނޫނުއަސާސީން ރައްޔިތުންނަށް ލިބިފައިވާ އެންމެ ބޮޑު ހިތްހަމަޖެހުމަކީ ދައުލަތުގެ ތިން ބާރު ވަކިވެފައިވުމެވެ. އެކަމަކު، ރައީސް ޔާމީން ވަނީ ތިން ބާރު، އެއް ބާރަކަށް ހަދައި ހުރިހާ އެއްޗެއް މުށުތެރެއަށް ލައްވާފައި ކަމަށް އޭނާ ވިދާޅުވި އެވެ.\n"ދައުލަތުގެ އެންމެހާ ބާރުތައް ފެށިގެން އަންނަނީ ރައްޔިތުންގެ ކިބައިން. އެ ބާރުތައް ދެމި އޮންނާނީ ރައްޔިތުންގެ ކިބައިގައި. މިކަން މިގޮތުގައި ދެމި އޮންނާނީ ޔާމީން ހުއްޓުވައިގެން،" އަލީ ވިދާޅުވި އެވެ.\nޖުމްހޫރީ ޕާޓީގެ މެމްބަރު އަލީ ވިދާޅުވީ ދައުލަތުގެ މިނިވަން މުއައްސަސާތަކުގެ "ފިޔަތައް ކޮށާލައި" ކަސްތޮޅު އަޅުވާފައިވާއިރު، މިކަމުން ވެސް ސަލާމަތް ވެވޭނީ ރައީސް ޔާމީން ހުއްޓުވައިގެން ކަމަށެވެ.\nރައްޔިތުންނަށް ލިބިފައި އޮތް އެންމެ މުހިންމު ހައްގަކީ ހިޔާލު ފާޅުކުރުމުގެ މިނިވަންކަން ކަމަށް ވާއިރު، ހިޔާލު އެ މިނިވަން ކަމުގެ ހައްގު ނެތް ކަމަށް ވެސް އޭނާ ވިދާޅުވި އެވެ. އެކަމަކު، ގާނޫނުއަސާސީން ލިބިދޭ އެއްވެ އުޅުމުގެ ހައްގު ބޭނުން ކުރުމަށް އަލީ ގޮވާލެއްވި އެވެ.\nމަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ ސަރުކާރުން ކުރަމުންދާ ޣައިރު ގާނޫނީ ކަންކަން ހުއްޓުވުމަށް ހުރިހާ އެންމެން ނިކުންނަން ޖެހޭ ކަމަށެވެ. އަދި އަންނަ ހުކުރު ދުވަހުގެ ބޮޑު މުޒާހަރާ އަށް މަޑުނުކޮށް، މިރެއިން މިރެއަށް ރަށްރަށުގައި ތިބޭ މީހުން މާލެ އަރައި، މުޒާހަރާތަކުގައި ބައިވެރިވުމަށް އޭނާ ގޮވާޅެއްވި އެވެ.\nއިތުރު ލިޔުންތައް މުޒާހަރާ ސަރުކާރު އިދިކޮޅު ފަރާތްތައް ރައީސް އަބްދުﷲ ޔާމީން މެމްބަރު މުހައްމަދު އަމީތު މެމްބަރު އަލީ ހުސެއިން (ކެންދޫ)


Hiyy - thibaa ge hashi gandugai vaa enme naazuku gunavan!\nހިތް- އެންމެ ނާޒުކު ގުނަވަން\nހިތުން މިނިޓަކު ގާތްގަނޑަކަށް 72 ފަހަރު ވިންދު ޖަހާ\nކ. މާލެ | 30 ސެޕްޓެންބަރ 2020 | ބުދަ 01:25 | 6,590\nހިތް- ތިބާގެ ހަށިގަނޑުގައިވާ އެންމެ ނާޒުކު ގުނަވަން - ޓްވިޓަރ\nތިބާގެ ހަށީގަނޑުގައިވާ އެންމެ ނާޒުކު ގުނަވަނަކީ ކަށި ގަނޑަކުން ނުހަނު ރައްކާތެރި ކަމާއެކު ހިމާޔަތް ކުރެވިފައިވާ އަތުގެ މުށެއްވަރުވާ މަސްކޮޅެއް ކަމުގައިވާ ހިތެވެ. މިއަދު ދުނިޔޭގެ ހިތުގެ ދުވަސް އެކި ކަންކޮޅުތަކުގައި ފާހަގަ ކުރެވެމުން ދާއިރު ތިބާ ގެ ހިތާ ބެހޭ ގޮތުން ތިބާއަށް އިނގެނީ ކިހާ މިންވަރަކަށް ތޯއެވެ؟\nހިތް އުފެދި، ބަނޑުގައި އަށަގަންނަ ތުއްތު ދަރިފުޅުގެ ހިތުގައި ވިންދު ޖަހަން ފަށަނީ ބަލިވެއިންނަތާ5ވަނަ ހަފްތާގެ ތެރޭގައެވެ. އަދި ފުރަތަމަ ފެށިގެން އަންނައިރު ބަނޑުގައިވާ ތުއްތު ދަރިފުޅުގެ ހިތުގެ ވިންދު ޖެހުން ހުންނަނީ މައިމީހާގެ ހިތުގެ ވިންދު ޖެހުމާއި ދާދި އެއްވަރެއްގައެވެ. އަދި ބޮޑުވުމަށް ފަހު އިންސާނާގެ ހިތުން މިނިޓަކު ގާތްގަނޑަކަށް 72 ފަހަރު ވިންދު ޖަހައެވެ.\nހިތަކީ އިންސާނާގެ ހަށިގަނޑުގައިވާ އެންމެ މުހިއްމު އެއް ގުނަވަނެވެ. ހިތަކީ އޭގެ ޒާތުގައި ގިނަ މަސްއޫލިއްޔަތު ތަކެއް އަދާ ކުރާ ގުނަވަނެކެވެ. އެގޮތުން ހިތް އަދާކުރާ އެންމެ މުހިއްމު ވަޒީފާ އަކީ ހަށިގަނޑުގެ ބައިތަކަށް ލޭފޯރުކޮށްދީ، ހަށިގަނޑުގައި ލޭ ދައުރު ކުރުވުމުވެ. މި މަސައްކަތް ފުރިހަމަ ކުރަނީ ހިތާ ގުޅިފައިވާ ހަށިގަނޑުގެ އެކި ހިސާބުތަކަށް ލޭފޮނުވައިދޭ ތަފާތު ލޭހޮޅިތަކާއި، ހަށިގަނޑުގެ އެކި ހިސާބުތަކުން ހިތަށް ފޮނުވައިދޭ ލޭހޮޅިތަކުގެ އެހީގައެވެ. އަދި ހިތް ތަފާތު ހޯރމޯންތައް އުފައްދައި ހަށިގަނޑަށް އެ ދޫކުރެއެވެ. އެގޮތުން ހިތުން މައިގަނޑު ގޮތެއްގައި އުފައްދައި ދޫކުރަނީ ދެ ހޯރމޯން އެކެވެ.\nހިތަކީ އަޖައިބު ކުރުވަނިވި ގުނަވަނެކެވެ. އެގޮތުން ތިމާއަށް އަމަލުތައް ކުރަން ބުނެދެނީ ހިތެވެ. އެހެންކަމުން އިންސާނާގެ ހިތާއި އިންސާނާގެ ހުރިހާ އަމަލުތަކެއް މިވަނީ ގުޅިލާމެހިފައެވެ. އިންސާނާގެ ހިތް ހަސަދަ އާއި ނަފުރަތުން ފުރިއްޖެނަމަ އެމީހާގެ އަމަލުތައް ވެސް ދާނީ ބާޠިލުވެގެންނެވެ. އަދި ހިތާ ތިބާގެ އީމާން ކަމާވެސް ވަނީ ގުޅި ލާމެހިފައެވެ. އެގޮތުން އީމާންކަން ވަރުގަދަކުރެވޭނީ ހިތް ތާހިރުކޮށްގެންނެވެ. އަދި އީމާންކަން ވަރުގަދަ ކުރެވޭނީ ސާފު ހިތެއް ލިބިގެންނެވެ.\nމި ހުރިހާ ކަމަކާ ގުޅި ލާމެހިފައިވާ ހިތަށް އެންމެ ފުރިހަމައަށް އަޅާލާ ދުޅަހެޔޮ ސިއްހަތެއްގައި ހިތް ބެލެހެއްޓޭނީ ކިހިނެއްތޯއެވެ؟ އެންމެ ފުރަތަމަ ކަމަަކީ ގަަވައިދުން ޑޮކްޓަރަށް ދައްކާ ޗެކަޕެއް މަދުވެގެން އަހަރަކު އެއް ފަހަރު ހަދާލުމެވެ. މީގެ އިތުރުންވެސް ގަވައިދުން ކަސްރަތު ކުރުމާ ގިނަގިނައިން ފެން ބުއިމަކީ ހިތް ދުޅަހެޔޮކޮށް ބެހެއްޓުމަށް ކުރެވިދާނެ ބައެއް ކަންކަމެވެ. އަދި ގަވައިދުން ނިދުމާއެކު ސިއްހަތަށް ފައިދާ ހުރި ކާނާ ކެއުމަކީވެސް ހިތަށް އަޅާލުމަށް ކުރެވޭނެ މުހިއްމު ކަންކަމެވެ.\nމީގެ އިތުރުންވެސް ދުޅަހެޔޮ ހިތެއް ބޭނުންނަމަ ތިބާގެ ވިސްނުމާ ފިކުރު އެންމެ އެދެވޭ ގޮތެއްގައި ބަހައްޓާ ބައްޓަން ކުރުމަކީ ކޮންމެހެންވެސް ކުރުން މަޖުބޫރު އެއްކަމެވެ. އެގޮތުން އެންމެ މުހިއްމު އެއް ކަމަކީ ހިތުގައި އުފެދެ ޖަޒުބާތު ތަކާ އުފެދޭ ޝުއޫރުތައް ދެނެގަތުމެވެ. އަދި ސިކުނޑީގައި އުފެދޭ ބޭކާރު ހިޔާލުތަކާ ތިމާ ދެރަވާ އަދި ރުޅި އަންނަ ކަންކަމުން ދުރުހެލިވުމެވެ. އެހެނީ ހިތާ ސިކުނޑީއަކީ ގުޅި ލާމެހިފައިވާ ދެގުނަވަނެވެ. އަދި އެއްވެސް ނަފްސާނީ ބަލިމަޑުކަމެއް ހުރިނަމަ އެކަންކަމަށް ސިއްހީ މާހިރުންގެ ލަފާ ހޯދުމަކީ ވެސް ކުރެވިދާނެ މުހިއްމު ކަންކަމެވެ.\n29 ސެޕްޓެމްބަރުގައި ދުނިޔޭގެ ހިތުގެ ދުވަސް ފާހަގަ ކޮށްފައިވާއިރު ހިތާ ބެހޭ ގިނަ މައުލޫމާތުތައް ދެނެގަނެ އެނގުމަކީ މުހިއްމު ކަމެކެވެ. ގިނަ އަދަދެއްގެ ބަޔަކު ހިތުގެ ތަފާތު އެކި ބަލިތަކުގައި މަރުވަމުންދާއިރު ދުޅަހެޔޮ ހިތެއް ލިބި އަދި ހިތުގެ ބަލިތަކުން ހިތް ރައްކާތެރި ކުރުމަށްް އެޅެން ހުރި ހުރިހާ ފިޔަވަޅެއް އެޅުމަކީ ކޮންމެ މީހެއްގެވެސް ފަރުދީ ޒިންމާއެކެވެ. އެއީ ތިބާގެ ނަފްސަށް ވެދެވޭ އެހީއެކެވެ.


Sample thah gendhiyumuge dhathuru hiley kodhdheyn gaadhooni transport in nimmaifi | Fainu Online\n4 ޖޫން 2021, ހުކުރު, 19:35\nރ. އަތޮޅުގައި އުނގޫފާރުން ދެކުނުގައި އޮންނަ ރަށްތަކުން ނަގާ ކޮވިޑް19 ގެ ސާމްޕަލްތައް ހިލޭ އުނގޫފާރާ ހަމައަށް ގެންގޮސްދޭން ރ. އަތޮޅުގައި ފުޅާ ދާއިރާއެއްގައި ދަތުރުފަތުރުގެ ޚިދުމަތް ދޭ ރ. މީދޫއަށް ނިސްބަތްވާ ގާދޫނި ޓްރާންސްޕޯޓުން ނިންމައިފިއެވެ.\nމީސްމީޑިއާގައި މިކަން އިޢުލާން ކޮށްފައިވާތީ މިކަމުގެ އިތުރު މަޢުލޫމާތު ސާފުކޮށްލަން ފައިނު އޮންލައިންގެ ފަރާތުން، ގާދޫނި ޓްރާންސްޕޯޓްގެ ވެރިޔާ އިބްރާހީމް ރަޝީދާއި ގުޅާލުމުން ބުނީ، ރ. އަތޮޅުގެ ގިނަ ރަށްތަކެއް މިހާރުވެސް އޮތީ މޮނިޓަރިންގ ހާލަތުގައި ކަމަށް ވެފައި، ރަށްރަށުން ނަގާ ސާމްޕަލްތައް މާލެ ފޮނުވުމަށް އުނގޫފާރާއި ހަމައަށް މިހާރު ގެންދަނީ އަތޮޅު ފެރީގައި ކަމަށް ވެފައި، ކަނޑުގަދަވުން ފަދަ ހާލަތްތަކުގައި އަތޮޅު ފެރީ ދަތުރު ނުކުރާ ދުވަސްތަކުގައި ބައެއް ފަރާތްތަކުގެ ސާމްޕަލް އުނގޫފާރަށް ނުގެންދެވިފައި ހުންނަކަމަށެވެ.\nއެހެންކަމުން، އެ ފަދަ ހާލަތްތަކުގައި އުނގޫފާރުން ދެކުނުގެ ރަށްރަށުން ނަގާ ސާމްޕަލްތައް ހިލޭ އުނގޫފާރާއި ހަމައަށް ގެންގޮސްދޭން ނިންމީ ކަމަށް ރަޝީދު ބުންޏެވެ. އޭނާ އިތުރަށް ބުނީ، މިގޮތަށް އެހީތެރިކަންދޭން ނިންމިކަން އަތޮޅު ކައުންސިލާއިވެސް ހިއްސާ ކޮށްފައިވާނޭ ކަމަށެވެ.\nއޭނާ ބުނީ، ކޮވިޑާއި ދެކޮޅަށް މިކުރާ މަސައްކަތުގައި ނަތީޖާ ނެރެވޭނީ އެންމެންވެސް މިކަމުގައި ވެވެން އޮތް ގޮތަކުން އެހީތެރިވެ އެއްބާރުލުން ދީގެން ކަމަށެވެ.\nމިހާރު ހަމަޖެހިފައިވާ ގޮތުން ސާމްޕަލްތައް މާލެ ފޮނުވުމަށް ފޮނުވަން ޖެހެނީ އުނގޫފާރަށެވެ. އެހެންކަމުން، އުނގޫފާރަށް ގެންދިޔުމުގެ ދަތުރު ލަސްވެ ބައެއް ފަރާތްތަކުން ސާމްޕަލް ނަގާފައިވެސް ހަތަރު ފަސް ދުވަހުވެސް ކަރަންޓީނުން ނުވީއްލިފާ ތިބެންޖެއެހެއެވެ.\nސާމްޕަލްތައް ގެންގޮސްދިނުމުގެ ދަތުރުތަކުގައި އެހީތެރިވާން ނިންމާފައިވާތީ، ގާދޫނި ޓްރާންސްޕޯޓަށް ގިނަ ބަޔަކު އަންނަނީ ތައުރީފު ކުރަމުންނެވެ.


Sridevi ge saree bid ah\nސްރީދޭވީގެ ސާޅި ބިޑަށް--\nސްރީދޭވީގެ ސާޅި ބިޑަށް\nބޮލީވުޑުގެ މަޝްހޫރު ބަތަލާ ސްރޭދޭވީ މިދިޔަ އަހަރުގެ ފެބްރުއަރީ މަހުގެ 24 ގައި މަރުވެފައިވާއިރު އޭނާގެ މަރަށް އިއްޔެ އަހަރެއްވެފައިވާތީ އޭނާއަށް އެންމެ ކަމުދާ ސާޅި ބިޑަށް ހުޅުވާލައިފިއެވެ.\nއޮންލައިންކޮށް ބިޑު ހުޅުވާލާފައިވާއިރު ބިޑް ފެށިފައި ވަނީ ސާޅީސް ހާސް ރުޕީސް އިން ނަމަވެސް މިހާރު 1,30,000 ރުޕީސްގެ ބިޑެއް ހުށަހަޅާފައިވެއެވެ.\nސްރީދޭވީއަށް އެންމެ ކަމުދާ އެ ސާޅި މެދުވެރިކޮށް ލިބޭ ފައިސާ "ކޮންސާން އިންޑިއާ ފައުންޑޭޝަން" އަށް ހަދިޔާ ކުރުމަށް ކަޕޫރު އާއިލާ އިން ވަނީ ނިންމާފައެވެ. އެ ފައުންޑޭޝަނަކީ އަންހެނުންނާއި ކުޑަ ކުދިންގެ އިތުރުން ހާއްސަ އެހީއަށް ބޭނުންވާ ފަރާތްތަކުގެ ތައުލީމާއި ސިއްހީ އެކި އެކި ކަންކަމަށް މަސައްކަތް ކުރާ ފައުންޑޭޝަނެކެވެ.\nޗެންނާއީގައި މަޝްހޫރު ސާޅި އާއި ގަހަނާ ވިއްކުމުގެ ވިޔަފާރި ކުރަމުންއަންނަ "ޕަރިސެރާ" އާ ގުޅިގެން ސްރީދޭވީގެ އާއިލާއިން ބިޑުގެ ކަންކަން ކުރިއަށް ގެންދާއިރު ބިޑަށް ހުޅުވާލާފައި ވަނީ ދަނބު ކުލައިގެ ކޯޓާ ސާޅިއެކެވެ.\nއުމުރުން 54 އަހަރުގައި ސްރީދޭވީ މަރުވީ، ދުބާއީގެ ހޮޓަލެއްގައި ހުރި ބާތުޓަބެއްގެ ތެރެއަށް ގެނބިގެންނެވެ.\nނުވަދިހައިގެ އަހަރުތަކުގައި ބޮލީވުޑުގައި ވިދާލި ސްރީދޭވީ އެންމެ ފަހުން މަސައްކަތްކޮށްފައި ވަނީ 2017 ވަނަ އަހަރު ނެރުނު ފިލްމު "މަމް" އިންނެވެ. ހަތަރު ބަހުން ނެރުނު އެފިލްމުގެ ލީޑު ތަރި ސްރީދޭވީއަށް 65 ވަނަ ނޭޝަނަލް ފިލްމު އެވޯޑްސްގައި ބެސްޓް އެކްޓްރެސްގެ އެވޯޑު ލިބުނެވެ.


އިންތިހާބު ބޭއްވުމާމެދު ގޮތް ނިންމާނީ އިލެކްޝަނުން، އެޗްޕީއޭއަކުން...\nއިންތިހާބު ބޭއްވުމުގައި މަޖިލީހުގެ ދައުރު ވެސް އެބައޮތް\nއެޗްޕީއޭއަށް އުސޫލު ކަނޑައަޅާ މަޝްވަރާ ދެވިދާނެ\nއިންތިހާބު ބޭއްވޭނެ ހުރިހާ މަގެއް ފަހިކުރުމަށް އިލެކްޝަންސް ކޮމިޝަނުން މަސައްކަތްކޮށްފައިވޭ\n20 ޖެނުއަރީ 2021 | ބުދަ 04:44\nހުޅުމާލެ ދާއިރާގެ މެމްބަރު އަލީ ނިޔާޒު ރާއްޖެ ޓީވީގެ ފަލަސުރުހީ ޕްރޮގްރާމުގައި\nލޯކަލް ކައުންސިލް އިންތިހާބު ބޭއްވުމާ މެދު ގޮތް ނިންމާނީ އިލެކްޝަންސް ކޮމިޝަނުން ކަމަށާއި އެކަމާ މެދު ހެލްތު ޕްރޮޓެކްޝަން އެޖެންސީ (އެޗްޕީއޭ) އަށް ގޮތް ނުނިންމޭނެ ކަމަށް ރައްޔިތުންގެ މަޖިލީހުގެ ހުޅުމާލެ ދާއިރާގެ މެމްބަރު އަލީ ނިޔާޒް ވިދާޅުވެއްޖެ އެވެ.\nރާއްޖެ ޓީވީގެ "ފަލަސުރުހީ" ޕްރޮގްރާމުގައި ވާހަކަދައްކަވަމުން އަލީ ނިޔާޒު ވިދާޅުވީ، ކޮވިޑް-19އާ ގުޅިގެން އިންތިހާބަށް ހުރަސް އެޅިފައި އޮތް އިރު ވެސް އިންތިހާބު ބޭއްވޭނެ ހުރިހާ މަގެއް ފަހިކުރުމަށް އިލެކްޝަން ކޮމިޝަނުން މަސައްކަތްކޮށްފައިވާ ކަމަށެވެ. ނަމަވެސް އޭގެ ތެރޭގައި ގާނޫނީ ބައެއް ހުރަސްތައް ވެސް ހުރި ކަމަށާއި، އެކަންކަން ވެސް މިހާރު ހައްލުވެފައިވާ ކަމަށް ވިދާޅުވި އެވެ.\nއޭނާ ވިދާޅުވީ އިންތިހާބު ބޭއްވުމާ މެދު އެންމެ ފަހުގެ ގޮތް ނިންމާނެ ތަނަކީ އިލެކްޝަން ކޮމިޝަން ކަމަށެވެ. އެޗްޕިއޭއިންނާއި ހެލްތު މިނިސްޓްރީން އިންތިހާބު ބާއްވަން ބޭނުންވާނެ ބައެއް އުސޫލުތައް ކަނޑައެޅުމާއި އެކަމުގައި ދޭން ޖެހޭ އެކި ކަހަލަ މަޝްވަރާތައް ވެސް ދެވިދާނެ ކަމަށް ވިދާޅުވި އެވެ. ނަމަވެސް އެޗްޕީއޭގެ އެއްވެސް ނިންމުމަކުން އިލެކްޝަނުން ކަނޑައަޅާ ތާރީހެއްގައި އިންތިހާބު ބޭއްވުމަށް ހުރަސް އެޅިގެން ނުވާނެ ކަމަށް ވެސް ވިދާޅުވި އެވެ.\nއިންތިހާބާ ބޭހޭ ކަންކަން ނިންމުމުގައި އެންމެ ފަހު ބަސް ބުނާ ބަޔަކަށް ވާން ޖެހޭނީ އިލެކްޝަން ކޮމިޝަން. އެއީ ހެލްތު އޮތޯރިޓީއެއް ނޫން. އެޗްޕީއޭ އަށް މިހާރު މި އޮތް ޕެންޑެމިކެއްގެ ތެރޭގައި ކަންކަން ކުރުމުގެ އުސޫލެއް ކަނޑައެޅިދާނެ. އަދި އިރުޝާދެއް ވެސް ދެވިދާނެ.\nއަލީ ނިޔާޒް ވިދާޅުވީ އިންތިހާބާ ބެހޭ އެންމެ ފަހުގެ ކަންކަން ނިންމުމުގެ ބާރު އިލެކްޝަންސް ކޮމިޝަނަށް އޮތުމަކީ އެ ކޮމިޝަނުގެ ވެސް އެދުމެއް ކަމަށެވެ. އެގޮތުން އެކަމުގައި ހުރި ގާނޫނީ ހުރަސްތައް ނައްތާލަން އިލެކްޝަނުން ވެސް އެދިފައިވާ ކަމަށާއި އަންގާރަ ދުވަހު ގެނައި ގާނޫނީ އިސްލާހުގައި އެކަންކަން ހިމަނާފައިވާނެ ކަމަށް ވިދާޅުވި އެވެ.\nއޭނާ ވިދާޅުވީ މިހާރު ގާނޫނު އޮންނަ ގޮތުން ނަމަ މިހާރު ދީފައިވާ މުއްދަތުގައި އިންތިހާބު ބޭއްވޭތޯ ނުބޭއްވޭތޯ ވެސް ނިންމަން ވާނީ އިލެކްޝަނުން ކަމަށާއި ނުބޭއްވޭ ނަމަ 30 ދުވަހުގެ ކުރިން މަޖިލީހަށް އަންގަން ޖެހޭނެ ކަމަށެއެވެ. އަލީ ނިޔާޒް ވިދާޅުވީ އިލެކްޝަންސް ކޮމިޝަނުން ބޭނުންވީ އެ ބާރު އެއްކޮށް ކޮމިޝަން އަށް ލިބޭ ގޮތަށް އުސޫލު ބަދަލުކުރަން ކަމަށެވެ. ނަމަވެސް އެގޮތަށް ހެދެން ނެތް ކަމަށް ވެސް އޭނާ ވިދާޅުވި އެވެ.\nއެނގިވަޑައިގަންނަވާނެ މީކީ ހަމައެކަނި އިލެކްޝަން ކޮމިޝަނާ ބެހޭ މައްސަލައެއް ވެސް ނޫން. އަޅުގަނޑު މި ފާހަގަކުރީ އިންތިހާބު ވެފަ ތިބި ބަޔަކު އެތައް ދުވަހެއް ވަންދެން ރައްޔިތުންގެ ރުހުމެއް ނެތި ތިބޭ ތިބުމަކީ އެތައް ބައެއްގެ ހައްގާ ގުޅިފައި އޮތް ކަމެއް. އެހެންވީމަ ހަމައެކަނި އިލެކްޝަން ކޮމިޝަނުން ބުނާ ތާރީހުގައި ހާއްސަ ހާލަތުގައި އިންތިހާބު ބާއްވާ ގޮތަށް އޮތުން އެއީ އެންމެ ރަނގަޅު ގޮތް ކަމަކަށް ރައްޔިތުންގެ މަޖިލީހަކަށް ނުފެނުނު.\nއަލީ ނިޔާޒު ވިދާޅުވީ ރައްޔިތުން ތަމްސީލްކުރާ ފަރާތްތަކުގެ ހައިސިއްޔަތުން އެކަމުގައި ރައްޔިތުންގެ މަޖިލީހުގެ ދައުރެއް ވެސް އޮންނާނެ ކަމަށެވެ. އެހެންވެ އިންތިހާބު ފަސްވާ ވަރަކަށް މަޖިލީހަށް އެކަމުގެ ގަބޫލުކުރެވޭ ސަބަބެއް ނުދައްކާ ފަސް ކުރުމުގެ ބާރެއް އެއްވެސް ބަޔަކަށް ނޯންނާނެ ކަމަށް އޭނާ ވިދާޅުވި އެވެ.\nލޯކަލް ކައުންސިލް އިންތިހާބު މިދިޔަ އަހަރުގެ އޭޕްރިލް ހައެއްގައި ބާއްވަން ތާވަލްކުރި ނަމަވެސް ރާއްޖެއިން ކޮވިޑް-19 ފެނި އިއުލާންކުރި ކުއްލި ނުރައްކަލުގެ ހާލަތުގެ ސަބަބުން އިންތިހާބު ވަނީ ފަސްކޮށްފަ އެވެ.\nއޭރު ހާއްސަ ގާނޫނެއް އެކުލަވާލައި އިންތިހާބު ފަސްކުރި އިރު އިންތިހާބު ބޭއްވޭނެ އެންމެ ފަހުގެ މުއްދަތަކަށް ކަނޑައެޅީ މިއަހަރުގެ މޭ މަހެވެ. އަދި ކުއްލި ނުރައްކަލުގެ ހާލަތު ދެމި އޮތްހާ ހިނދަކު އިންތިހާބު ބޭއްވޭނެ މަގެއް ވެސް ނެތެވެ. ނަމަވެސް އިންތިހާބު ބޭއްވުން މާބޮޑަށް ލަސްވަމުންދާނީ ރައްޔިތުންގެ މަޖިލީހުން ދައުރުން ބޭރުން ޖަލްސާއެއް ބާއްވައި ހާއްސަ ގާނޫނަށް ވަނީ އިސްލާހުތަކެއް ގެނެސްފަ އެވެ. އެގޮތުން މިހާރު ގެނައި އިސްލާހުގައިވާގޮތުން އިންތިހާބު ބާއްވާކަށް ވަކި ތާރީހެއް ކަނޑައަޅާފަ އެއް ނުވެއެވެ.


Kanduhulhudhoo magistrate magaamun vaki kuranee\nގއ. ކަނޑުހުޅުދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް ހަސަން ދީދީ --\nގއ. ކަނޑުހުޅުދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް ހަސަން ދީދީ މަގާމުން ވަކިކުރުމަށް ރައްޔިތުންގެ މަޖިލީހަށް ހުށައެޅުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމައިފި އެވެ.\nއެ ކޮމިޝަނުން ބުނީ މިއަދު ބޭއްވި ބައްދަލްވުމުގައި އިސް މެޖިސްޓްރޭޓް ހަސަން ދީދީ ފަނޑިޔާރުކަމުން ވަކިކުރުމަށް މަޖިލީހަށް ހުށައެޅުމަށް ނިންމާފައިވާ ކަމަށެވެ. ހަސަން ދީދީގެ ހަތް މައްސަލައެއް ޖޭއެސްސީން ބެލިއެވެ.\nއެ ހަތް މައްސަލައަކީ މުވައްޒަފުންނަށް ޖިންސީ ގޯނާކޮށް މާލިޔަތު ގާނޫނާ ހިލާފުވުމަށް އެންގުމާއި އޮރިޔާން ވީޑިއޯ މުވައްޒަފުންނަށް ދައްކާ މައްސަލަ އާއި ކޯޓުގެ މުދާ އަމިއްލަ ބޭނުމަށް ބޭނުންކުރާ މައްސަލަ އާއި ހެކިންގެ ބަޔާން ނެގުމަށް ހުރަސް އަޅާ މައްސަލަ އާއި މާރާމާރީ ހިންގަން ހިތްވަރު ދިން ކަމުގެ މައްސަލަ އާއި ހުތުރު އެއްޗެހި ގޮވި ކަމަށް ބުނާ މައްސަލައެކެވެ.\nޖޭއެސްސީން ބުނީ ފަނޑިޔާރެއްގެ ކިބާގައި ހުރުން ލާޒިމުކުރާ ސިފަތައް ނެތިގެންދާ ފަދަ އަމަލުތަކެއް އިސް މެޖިސްޓްރޭޓް ހަސަން ދީދީ ކޮށްފައިވާ ކަމަށް އެ ކޮމިޝަނަށް ސާބިތުވާ ކަމަށެވެ.\nމި މައްސަލަތާ ގުޅިގެން ހަސަން ދީދީ ވަނީ ޖޭއެސްސީއަށް ހާޒިރުކޮށް މައްސަލަތާ ގުޅޭ ގޮތުން އޭނާގެ ބަސް ހޯދާފަ އެވެ. އަދި އޭނާ ސަސްޕެންޑް ވެސް ކުރި އެވެ. މައްސަލަތަކުގައި ޖިނާއީ ކަންކަން ފާހަގަކުރެެވޭތީ ޖޭއެސްސީއިން ވަނީ އެ މައްސަލަތައް ތަހުގީގު ކުރުމަށް ފުލުހަށް ވެސް ހުށަހަޅާފަ އެވެ.\nގއ. ކަނޑުހުޅުދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް ހަސަން ދީދީގެ މައްސަލަ ފެންމަތިވީ ކަނޑުހުޅުދޫގައި ދެ އަހަރުގެ އަންހެން ކުއްޖަކަށް އެ ކުއްޖާގެ މުނި ކާފަ އާއި ކާފަ ޖިންސީ ގޯނާ ކުރި ކަމުގެ މައްސަލަ ހޫނުވެފައިވުމާ ގުޅިގެންނެވެ. އެ މައްސަލާގައި ޝާމިލްވާ ފަރާތްތަކާއި، ހަސަން ދީދީއާ އާއިލީ ގޮތުން ވަނީ ގުޅިފައެވެ.\nހަސަންދީދީގެ މައްސަލަތައް ޖޭއެސްސީގެ ސަމާލުކަމަށް އައިތާ އެތައް ދުވަހެއްވީނަމަވެސް ފިޔަވަޅެއް ނޭޅި އޮތީއެވެ. ފިޔަވަޅު އަޅަން ނިންމީ އޭނާގެ މައްސަލަތައް މީޑިއާތަކުން ސަމާލު ކަމަށް ގެނައުމުން ޖޭއެސްސީއަށް އާންމުންގެ ފާޑުކިޔުންތައް ވަރަށް ބޮޑަށް އަމާޒުވުމުންނެވެ.\nހަސަން ދީދީ ގޯނާކުރި މައްސަލާގައި ނުވަ މީހެއްގެ ބަޔާން ނަގައިފި


އަންހެން ކަނބަލުންވެސް ނުބައިކަންކަން މަނާކުރަން ޖެހެއެވެ. – DhiSalafiyyah\nالحمد لله رب العالمين. و الصلاة و السلام على نبينا محمد، و على آله و أصحابه أجمعين. أما بعد:\n“ﷲ ސުބުޙާނަހޫ ވަތަޢާލާ އަންހެނުންގެ މައްޗަށް ދެއްވާފައިވާ ފަޟުލުތަކުގެ ތެރޭގައި މިއަޅުކަން(ހެޔޮކަންކަމަށް އަމުރުކުރުމާއި އަދި ނުބައިކަން މަނާކުރުން)، ހަމައެކަނި ފިރިހެނުންނަށް ޚާއްޞައަޅުކަމެއްކަމުގައި ނުލެއްވުން ހިމެނެއެވެ. ނަމަވެސް މިއަޅުކަން އަދާކުރުމުގެ ސަބަބުން ގިނަވެގެންވާ ޘަވާބު ލިބިގަތުމަށް ފިރިހެނުން ފަދައިން، މިއަޅުކަމުގައި ބައިވެރިވުމަށް އަންހެނުންގެ މައްޗަށްވެސް ވަނީ ވާޖިބުކުރައްވާފައެވެ.\nﷲ ސުބުޙާނަހޫ ވަތަޢާލާ އަންހެނުންނަށް މިއަޅުކަން އަދާކުރުމަށް އަމުރުކުރައްވާފައިވަނީ މުޖުތަމަޢުގެ ބަދަހިކަމާއި އެއްބައިވަންތަކަން ދަމަހައްޓައި، އަދި ހުރިހާ އެންމެނަށް އިޞްލާޙުވުން ލިބި، ﷲގެ ރަޙުމަތް ޙާޞިލުކުޅައުމަށެވެ.\n(وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاءُ بَعْضٍ، يَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ وَيُقِيمُونَ الصَّلَاةَ وَيُؤْتُونَ الزَّكَاةَ، وَيُطِيعُونَ اللَّـهَ وَرَسُولَهُ ،أُولَـٰئِكَ سَيَرْحَمُهُمُ اللَّـهُ )(1)\nމާނައިގެ ތަރުޖަމާއީ: “އަދި މުއުމިނު އަންހެނުންނާއި އަދި މުއުމިނު ފިރިހެނުންނަކީ އެއްބަޔަކު އަނެއްބަޔެއްގެ މައްޗަށްވާ ވާގިވެރީންތަކެކެވެ. އެބައިމީހުން ހެޔޮކަންކަމަށް(ﷲއެއްކައުވަންތަކުރުމާއި އަދި ކުރަންއަންގަވާފައިވާ ހުރިހާކަމެއްކުރުމަށް) އަމުރުކުރެއެވެ. އަދި ނުބައިކަންކަން (ޝިރުކުކުރުމާއި އަދި ނަހީވެފައިވާ ހުރިހާކަމެއް) މަނާކުރެއެވެ. އަދި ނަމާދުޤާއިމުކުރެތެވެ. އަދި ޒަކާތްދެއެވެ. އަދި އެބައިމީހުން ﷲއަށާއި އެއިލާހުގެ ރަސޫލާއަށް ކިޔަމަންތެރިކަން އަދާކުރެއެވެ. ﷲ ރަޙުމަތްލައްވާނޭ މީސްތަކުންނަކީ އެބައިމީހުންނެވެ.”\nފަހެ އަންހެނާ (އެކަމުގައި ނުބައިކަންކަން މަނާކުރާނީ) ނުވަތަ އެކަމުގެ މައްޗަށް ގުޅުން ބާއްވާނީ އަންހެނުންނާއެވެ. ޝަރުޢީގޮތުން (ހިލޭ)ފިރިހެނުންނާއި އެކު ޝާމިލުވުން (ނުވަތަ އެކަމުގެ މައްޗަށް (ހިލޭ) ފިރިހެނުންތެރެއަށް ނުކުމެ އެމީހުންނަށް އަމުރުކުރުން) އެކަނބަލުންގެ މައްޗަށް ހުއްދަވެގެންނުވެއެވެ. އަދި އަންހެނާގެ (އެޢަމަލުގެ) އަޘަރު އެކަމަނާގެ ދަރިންގެ މައްޗަށް ނުވަތަ އެކަމަނާ ދަރީންނޫން އެހެންކުދީންގެ މައްޗަށް، އެކަން ބަޔާންކުރުމާއެކު ކޮށްފިކަމުގައިވާނަމަ، ފިިރިހެނުންނަށް ނަޞީޙަތްދިނުމަށްވުރެ ބޮޑު ނަތީޖާއެއް (އަޘަރެއް ނުވަތަ ފުރިހަމަ ނަތީޖާއެއް) ނުކުތުމަކީ ޔަޤީނުންވެސް އެކަށީގެންވާ ކަމެކެވެ.\nއަދި މުސްލިމު އަންހެން ކަނބަލުންގެ މައްޗަށް ހެޔޮކަންކަމަށް އަމުރުކުރުމާއި އަދި ނުބައިކަންކަން މަނާކުރުން ވާޖިބުވެގެންވެއެވެ. އަދި އެކަމުގެ ސަބަބުން އެކަނބަލުންވަނީ ޢިއްޒަތްތެރިވެގެންނެވެ. އެއްވެސް ޙާލެއްގައި ލަދުވެތިކަމެއްގެ ސަބަބުން ނުވަތަ ޖެހިލުންވުމުގެ ސަބަބުން އެކަމުގައި (އެކަނބަލުންގެ މައްޗަށް) ފަސްޖެހިގަތުމެއްނުވެއެވެ. ފަހެ އޭރުން އެކަމަނާ އެއަދާކުރައްވަނީ ﷲ ރުއްސަވާވޮޑިގެންވާ އަދި ލޯބިވެތިވޮޑިގަންނަވާ (މަތިވެރި) ޢަމަލެކެވެ.\nއަދި ބާޠިލުގެ އަހުލުވެރިންގެ ތެރޭގައި ހިމެނޭ އަންހެނުން ބިރެއް ކަހާލުމެއްނެތި އެބައިމީހުން ފާފަތަކަށް ގޮވާލައި، ރަނގަޅުކަންކަން މަނާކުރިކަމުގައިވިޔަސް މެއެވެ. (އެހެނީ އެމީހުން އެކަން ކުރިޔަސް މުސްލިމު އަންހެން ކަނބަލުން ޖެހިލުންވުމެއްނެތި ފަސްޖެހުމެއްނެތި މިކަން ކުރަންޖެހޭނެއެވެ.) ﷲ ސުބުޙާނަހޫ ވަތަޢާލާ ވަޙީކުރައްވާފައިވާ ފަދައިންނެވެ.\n(الْمُنَافِقُونَ وَالْمُنَافِقَاتُ بَعْضُهُم مِّن بَعْضٍ، يَأْمُرُونَ بِالْمُنكَرِ وَيَنْهَوْنَ عَنِ الْمَعْرُوفِ ) (2)\nމާނައިގެ ތަރުޖަމާއީ: “އަދި މުނާފިޤު ފިރިހެނުންނާއި އަދި މުނާފިޤު އަންހެނުންނަކީ އެއްބަޔަކު އަނެއްބަޔެއްގެ ކިބައިންވާ ބަޔެކެވެ. އެބައިމީހުން ނުބައިކަންކަމަށް(ޝިރުކާއި ނަހީވެގެންވާކަންކަން ކުރުމަށް) އަމުރު ކުރެއެވެ. އަދި ހެޔޮކަންކަން(ﷲއެއްކައުވަންތަކުރުމާއި އަދި ކުރަންއަންގަވާފައިވާ ހުރިހާކަމެއް) ކުރުން އެބައިމީހުން މަނާކުރެއެވެ.”\nފަހެ މުސްލިމު އަންހެން ކަމަނާގެ މައްޗަށް އެކަމުގައި ފަސްނުޖެހުން އަޢުލާވެގެންވެއެވެ. ސަބަބަކީ ހަމަކަށަވަރުން އެކަމަނާގެ މިޢަމަލުގެ ސަބަބުން މުޖުތަމަޢަށް އުފާވެރިކަމާއި ފާގަތިކަން އިސްވެއެވެ. (އާދެއެވެ.)” (3)\nوصلى الله وسلم على نبينا محمد و آله و صحبه أجمعين.\nމިފޮތުގެ އިތުރުބައިތައް ބައްލަވާ.\n(1) سورة التوبة: 71\n(2) سورة التوبة: 78\n(3)މަދީނަތުއްނަބަވިއްޔާގެ މަސްޖިދުއްނަބަވީގެ އިމާމު އަދި ޚަޠީބު ޑރ. ޢަބްދުލްމުޙުސިނު އަލްޤާސިމު ލިޔުއްވާފައިވާ “الأمر بالمعروف والنهي عن المنكر أصل من أصول الدين” (ހެޔޮކަންކަމަށް އަމުރުކުރުމާއި ނުބައިކަންކަން މަނާކުރުމަކީ ދީނުގެ އަޞްލުގެ ތަކުގެ ތެރެއިން އަޞްލެކެވެ) މިކުޑަ ރިސާލާއިން ނެގިފައިވާ މައުޟޫއެކެވެ. (26 ވަނަ ޞަފުޙާ)


” ق ” ސޫރަތާއި ” الجمعة ” ސޫރަތާއި ބެހޭގޮތުން އައިސްފައިވާ ޙަދީޘްތައް. – DhiSalafiyyah\n” ق ” ސޫރަތާއި ” الجمعة ” ސޫރަތާއި ބެހޭގޮތުން އައިސްފައިވާ ޙަދީޘްތައް.\n03/07/2013 އެހެނިހެން, ޤުރުއާނާއި އޭގެ ޢިލްމުތައްއަލް އަޚް ބިލާލް ޢަބްދުއްސައްތާރު\nކީރިތި ޤުރުއާނުގެ ކޮންމެ ސޫރަތަކީވެސް މާތްވެގެންވާ ސޫރަތެކެވެ. ނަމަވެސް ޤުރުއާނުގެ ބައެއް ސޫރަތްތަކާއި ބައެއް އާޔަތްތަކަށް އެހެން ސުރާތްތަކާއި އާޔަތްތަކަށް ލިބިފައިނުވާ ބައެއް ޚާއްޞަކަން ލިބިފައިވެއެވެ.\nމިގޮތުން ހުކުރުނަމާދުގެ ފުރަތަމަ ރަކްޢަތުގައި ނަބިއްޔާ ޞައްލަﷲ ޢަލައިހި ވަސައްލަމަ ” الجمعة ” ސޫރަތް އަދި ދެވަނަ ރަކްޢަތުގައި ” المنافقون ” ސޫރަތް ކިޔަވާ ވިދާޅުވީ ކަމަށް އެންގެން އޮތުން ފިޔަވައި، ” الجمعة ” ސޫރަތުގެ މާތަކަމާއިމެދު ޞައްޙަ މަގުން އެއްވެސް ޙަދީޘްއެއް އައިސްފައެއް ނުވެއެވެ.\nނަމަވެސް ” ޤާފް ” ސޫރަތުގެ މާތްކަމާއި ބެހޭގޮތުން ޞައްޙަ ބައެއް ޙަދީޘްތައް އައިސްފައި ވެއެވެ.\n1- ޢުބައިދުﷲ ބުން ޢަބްދުﷲ ގެ ކިބައިން ރިވާވެގެން އައިސްފައިވެއެވެ. ” އަބޫ ވާޤިދު އައްލައިޘިއްޔުގެ އަރިހުން ޢުމަރުގެފާނު ސުވާލުކުރެއްވިއެވެ. އަޟްޙާ ޢީދު ނަމާދާއި ފިޠުރު ޢީދު ނަމާދުގައި ނަބިއްޔާ ޞައްލަﷲ ޢަލައިހި ވަސައްލަމަ ކިޔަވާ ވިދާޅުވީ ކޮންސޫރަތްތަކެއް ހެއްޔެވެ. އެކަލޭގެފާނު ވިދާޅުވިއެވެ. އެދެނަމާދުގައި ނަބިއްޔާ ޞައްލަﷲ ޢަލައިހި ވަސައްލަމަ ކިޔަވާވިދާޅުވީކަމުގައި ވީ ” ق وَالْقُرْآنِ الْمَجِيدِ ” އަދި ” اقْتَرَبَتِ السَّاعَةُ وَانْشَقَّ الْقَمَرُ ” މި ދެސޫރަތެވެ. ” رواه مسلم\n2- އުއްމު ހާޝިމް ބިންތު ޙާރިޘާ ބުނުއްނުޢުމާން ވިދާޅުވިއެވެ. ” ކޮންމެ ހުކުރު ދުވަހެއްގައި ހުކުރު ޚުޠުބާއެއްގައި ރަސޫލުﷲ ޞައްލަﷲ ޢަލައިހި ވަސައްލަމަ ޤާފް ސޫރަތް ކިޔަވާ ވިދާޅުވާތީ، އެގޮތުން މެނުވީ ތިމަންނާއަށް އެ ސޫރަތް ހިތުދަސްވީކަމުގައިނޫނީ ނުވެއެވެ. ” رواه مسلم\nއަލް އިމާމް ނަވަވީ ރަޙިމަހުﷲ ވިދާޅުވެފައިވެއެވެ :\n” ޢިލްމުވެރިން ވިދާޅުވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ މިސޫރަތް އިޚްތިޔާރު ކުރެއްވުމުގެ ސަބަބަކީ، އެ ސޫރަތް އެކުލެވިގެންވަނީ ދެވަނަފަހަރަށް ދިރުއްވުމާއި، މަރާއި ، ވަރުގަދަވެގެންވާ ނަޞޭޙަތާއި ، ޢަޒާބުގެ ވާހަކައިން މީސްތަކުން ބިރުގެންނެވުންފަދަ ވާހަކަތަކުގެ މައްޗަށެވެ. އަދި ހުކުރު ޚުޠުބާގައި ޤާފް ސޫރަތް ނުވަތަ އެ ސޫރަތުގެ ބައެއް ކިޔެވުން މުސްތަޙައްބުވެގެންވާކަން ބަޔާންވެދިޔަ އުއްމު ހާޝިމް ބިންތު ޙާރިޘާ ބުނުއްނުޢުމާންގެ ޙަދީޘުން ދޭހަވެއެވެ. “\nއަލްޙާފިޡް އިބްނު ކަޘީރު ރަޙިމަހުﷲ ވިދާޅުވެފައިވެއެވެ. ” ޢީދާއި ހުކުރުފަދަ ބޮޑެތި އިޖްތިމާޢުތަކުގައި ނަބިއްޔާ ޞައްލަﷲ ޢަލައިހި ވަސައްލަމަ މިސޫރަތް ކިޔަވާކަމުގައިވެއެވެ. އެއީ ޚަލްޤުތަކުންގެ ފެށުމާއި ، ދެވަނަފަހަރަށް ފޮނުއްވުމާއި، ޙިސާބުކިތާބުގެ ކަންތަކާއި، ސުވަރުގެއާއި ނަރަކައިގެ ވާހަކަތަކާއި ޘަވާބާއި ޢަޒާބުގެ ވާހަކަތަކުގެ މައްޗަށް އެކުލެވިގެންވާތީއެވެ. “


Kafaalathuge dhashun dhookohliyas filaigen nudhaanan: Raees Yameen\nކަފާލާތުގެ ދަށުން ދޫކޮށްލިޔަސް ފިލައިގެން ނުދާނަން: ރައީސް ޔާމީން\nކަފާލާތުގެ ދަށުން ދޫކޮށްލި ކަމުގައިވިޔަސް ދިވެހިރާއްޖެ ދޫކޮށް ފިލައިގެން ނުދާނެކަމަށް ކުރީގެ ރައީސް އަބްދުﷲ ޔާމީން ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ހައިކޯޓުގައި މިއަދު ކުރިއަށްދިޔަ އެމަނިކުފާާނުގެ ކަފާލާތުގެ މައްސަލައިގެ އަޑުއެހުމުގައި ވާހަކަފުޅު ދައްކަވަމުންނެވެ.\nރައީސް ޔާމީން ވިދާޅުވީ އެމަނިކުފާނުގެ މައްޗަށް ކޮށްފައިވާ ފަސް އަހަރުގެ ޖަލުހުކުމް ބާތިލްކުރުމަށް ހުށައަޅާފައިވާ އިސްތިއުނާފްގެ މައްސަލަ އަވަހަށް ކުރިއަށް ގެންދިއުމަށް އެދި ވަޑައިގަންނަވާ ކަމަށާއި، އެމަނިކުފާނު ސިޔާސީ މަސައްކަތުގައި ނޫޅުމަކީ އެތައް ހާސް ދިވެހިންގެ ހައްގުތަކަށް އުނިކަން ލިބިގެންދާނެކަމެއް ކަމަށެވެ.\nރައީސް ޔާމީން ވިދާޅުވީ ކަފާލާތުގެ ދަށުން ކޯޓުން ދޫކޮށްލި ކަމުގައިވިޔަސް، ދިވެހިރާއްޖެ ދޫކޮށް ވަަޑައި ނުގަންނަވާނެ ކަމަށެވެ. އަދި މީގެ ކުރިން ޝަރީއަތުގެ މަރުހަލާގައި އެމަނިކުފާނު ހައްޔަރުކުުރުމަށްފަހު ދޫކޮށްލި އިރުގައިވެސް އެފަދައިން އަމަލު ކުރައްވާފައި ނުވާނެކަމަށް އެމަނިކުފާނު ފާހަގަކުރެއްވިއެވެ.\nއެމަނިކުފާނު އިތުރަށް ވިދާޅުވީ ހިތުގެ މައްސަލައެއްވެސް ހުންނަ ކަމަށާއި އެކަން އެނގުނީ މި މައްސަލައިގެ ޝަރީއަތް ފެށުމުގެ ކުރިން ކްރިމިނަލް ކޯޓުގެ އަމުރަކަށް ބަންދުގައި ހުންނެވި ދުވަސްވަރުގައި ކަމަށެވެ. އަދި އެ މައްސަލައާއި ގުޅޭ އިތުރު ތަހުލީލްތައް ރާއްޖެއިން ހެދެން ނެތްކަމަށް ރައީސް ޔާމީން ވިދާޅުވިއެވެ.


Mulhi Lanka in karant kendi gaumugai andhirikan | Mihaaru\nދުނިޔެ / ސްރީ ލަންކާ\nމުޅި ލަންކާ އިން ކަރަންޓް ކެނޑި ގައުމުގައި "އަނދިރިކަން"\nލަންކާ އިން ކަރަންޓް ކެނޑި ޓްރެފިކް ލައިޓްތައް ނިވުމުން ކޮލަމްބޯގެ މަގުތައް ވަނީ މިއަދު ތޮއްޖެހިފައި. --ފޮޓޯ:ކޮލަމްބޯގެޒެޓް\n17 އޯގަސްޓް 2020 - 20:56\nކޮލަމްބޯ (އޮގަސްޓް 17) - ސްރީ ލަންކާގެ ހުރިހާ ހިސާބަކުން މިއަދު ގާތްގަނޑަކަށް ހަތް ގަޑިއިރަށް ކަރަންޓް ކެނޑި އެތައް ބަޔަކަށް އުނދަގޫތަކާ ކުރިމަތިވެއްޖެ އެވެ.\nމިނިސްޓަ އޮފް ޕަވަ ދުލަސް އަލަހައްޕެރުމާ ވިދާޅުވީ މުޅި ގައުމުން ކަރަންޓް ދިޔައީ ކެރަވަލަޕިޓިޔާ ސަބް-ސްޓޭޝަނަށް ދިމާވި ޓެކްނިކަލް މައްސަލައެއްގެ ސަބަބުން ކަމަށެވެ. ކަރަންޓް ކެނޑިފައި ވަނީ މެންދުރުގެ ވަގުތާ ދިމާކޮށެވެ.\nކޮލަމްބޯ ސަރަހައްދަށް ހަތްގަޑިއިރު ފަހުން ކަރަންޓް ލިބުނު ނަމަވެސް އެހެން ހިސާބުތަކަށް އަދިވެސް ކަރަންޓެއް ނުލިބެ އެވެ.\nމިއީ މާޗް 2016 އަށް ފަހު ލަންކާގެ ކަރަންޓް ނެޓްވޯކަށް ދިމާވި އެންމެ ބޮޑު މައްސަލަ އެވެ. އެ ފަހަރު ވަނީ ސިސްޓަމް ފެއިލްވުމުގެ ސަބަބުން މުޅި ގައުމުން އަށް ގަޑިއިރަށް ކަރަންޓް ކެނޑިފަ އެވެ.\nލަންކާ އިން ކަަރަންޓް ދިޔަ މައްސަލަ ތަހުގީގު ކުރާނެ ކަމަށް ކަމާބެހޭ ފަރާތްތަކުން ވަނީ ބުނެފަ އެވެ. އަދި އެކަންވީ ގޮތެއް ސާފު ކުރުމަށް ސިލޯން އިލެކްޓްރިސިޓީ ބޯޑަށް ވަނީ ތިން ދުވަހުގެ މުހުލަތު ދީފަ އެވެ.\nކަަރަންޓް ދިއުމުން ކޮލަމްބޯގެ ޓްރެފިކް ބައްތިތައް ނިވުމުން މަގުތަކުގައި ތޮއްޖެހި އެތައް ބަޔަކަށް ވަނީ އެކަމުގެ އުނދަގޫ ފޯރައިފަ އެވެ. ޓްރެފިކް ހަމައަކަށް އަޅުވަން ޖެހުނީ ފުލުހުން ނެރެގެންނެވެ. ކަރަންޓް ކެނޑުމުން ފެން ނުލިބުމުން ވެސް ގިނަ ބަޔަކު އުޅެން ޖެހުނީ ވަރަށް ހާލުގަ އެވެ.\nލަންކާ އަށް ބޭނުންވާ ކަރަންޓުގެ ދެބައިކުޅަ އެއްބައި އުފައްދަނީ ތާމަލް ޕަވައިންނެވެ. އަނެއް ބައި ޖެނެރޭޓް ކުރަނީ ހައިޑްރޯ އަދި ވިންޑް ޕަވާ އިންނެވެ. މައްސަލަ ޖެހުނު ކެރަވަލަޕިޓިޔާ ސްޓޭޝަނުން އުފައްދަނީ 300 މެގަވޮޓުގެ ކަރަންޓެވެ. އެއީ އެ ލަންކާ އަށް ބޭނުންވާ ކަރަންޓުގެ އެންމެ 12 ޕަސެންޓެވެ.\nސްރީ ލަންކާ ކަރަންޓު\n5 ކޮމެންޓް, 18 ރިއެކްޝަންސް\nމުޅި ލަންކާ އަށް ކަރަންޓު ގުޅާފަ ހުންނަނީ އެއްމެނަރަކުންތަ؟؟\nއެހެން މަދުފަހަރެއްގަ ކަރަންޓުކެނޑުނަސް ކެރަވަލިޕިޓީއާއަކީ ތަރައްގީގެ ގޮތުން ކުރިއަރަމުން އަންނަތަނެއް. އެހެންވީމާ މާލޭމީހުންވެސް މާލެއަކީ ދުނިޔޭގެ ދެވަނަ ކެރަވަލިޕިޓިޔާއަށް ހަދަން ފޫގަޅަންވީ.\nސީޒަނު "އަނދިރިކަން" ހެދިފަހުން މުޅި މިސަރަހައްދަށް އަނދިރިކަން ވެރިވެއްޖެ.


Real Madrid ge Coach kamun Lopetegui vakikofi - Vaguthu\nރެއާލް މެޑްރިޑްގެ ކޯޗުގެ މަގާމުން ލޮޕެޓެގީ ވަކިކޮށްފި\nރެއާލްގެ ކޯޗު ލޮޕެޓީގު ---\nރެއާލް މެޑްރިޑްގެ ކޯޗުގެ މަގާމުން ހުލެން ލޮޕެޓެގީ ވަކިކޮށްފިއެވެ.\nރެއާލްގެ ކޯޗު ކަމުގެ މަގާމުން އުމުރުން 52 އަހަރުގެ ލޮޕެޓެގީ ވަކިކުރިކަން އެ ކްލަބުން ޔަގީން ކޮށްދީފައިވާ އިރު، ވަގުތީ ގޮތުން ކްލަބުގެ ކޯޗުކަން ހަވާލުކޮށްފައި ވަނީ ރެއާލްއަށް ކުރިން ކުޅުނު ސަންތިއާގޯ ސޮލާރީއާއެވެ.\nލޮޕެޓެގީއަކީ އެޓީމަށް ތިންފަހަރު ޗެމްޕިއަންސް ލީގު ހޯދައިދިން ކޯޗު، ޒައިނުއްދީން ޒިދާންގެ ބަދަލުގައި ޖޫން މަހު ކްލަބާ ހަވާލުވި ކޯޗެކެވެ. ސްޕެއިންގެ ކޯޗު ކަމުގައި ހުރެ ރެއާލްއާއެކު އެއްބަސްވުމަކަށް އައުމުން، ވޯލްޑް ކަޕް ފެށެން އެއް ދުވަހަކަށް ވެފައިވަނިކޮށް ސްޕެއިން ޓީމުން ލޮޕެޓެގީ ވަކިކޮށްފައިވާ އިރު، ވޯލްޑް ކަޕާ ހަމައަށް ސްޕެއިންއާއެކު އޭނާ ހޭދަކުރީ ކާމިޔާބު ދުވަސްތަކެކެވެ.\nރެއާލްއާ ހަވާލުވެ ލޮޕެޓެގީއަށް ކުރިމަތިވީ ބޮޑު ޗެލެންޖެކެވެ. ކްލަބުގައި ނުވަ އަހަރު ހޭދަކުރުމަށްފަހު ޕޯޗުގަލް ތަރި ކްރިސްޓިއާނޯ ރޮނާލްޑޯވެސް މި ސީޒަންގައި ޔުވެންޓަސްއަށް ބަދަލުވެފައިވާ އިރު، އޭނާއާ ނުލާ ރެއާލްއަށް މި ސީޒަންގެ ފެށުން ދިޔައީ ދަށްކޮށެވެ. ލީގާއި ޗެމްޕިއަންސް ލީގުގައިވެސް ރެއާލްގެ ފަރާތުން އެކަށީގެންވާ ކުޅުމެއް ފެނިފައެއް ނުވެއެވެ.\nމިހާތަނަށް ލީގުގައި ކުޅުނު 10 މެޗުން ރެއާލްއަށް 15 ޕޮއިންޓް ލިބިފައިވާ އިރު، މި ސީޒަންގައި ކުޅުނު ފުރަތަމަ އެލް ކްލެސިކޯގައި ރެއާލްއިން ރޭ ބާސެލޯނާ އަތްދަށުވީ 5-1ގެ ތަފާތު ބޮޑު ނަތީޖާއަކުންނެވެ.\nމި ސީޒަނަކީ 2001-02 ވަނަ އަހަރުގެ ސީޒަނަށްފަހު ރެއާލްގެ ތާރީހުގައިވެސް އެންމެ ދަށްކޮށް ފެށި ސީޒަނެވެ.\nލޮޕެޓެގީ މަގާމުން ވަކިކޮށްފައިވާ އިރު، މީޑިއާ ރިޕޯޓުތައް ބުނާގޮތުން އެޓީމާ ހަވާލުވުން އެންމެ ގާތީ މިދިޔަ ދެ ސީޒަންގައިވެސް ޗެލްސީގެ ކޯޗު ކަމުގައި ހުރި އެންޓޯނިއޯ ކޮންޓޭއެވެ.


ކޮވިޑް-19: ޕޮޒިޓިވްވި މީހުންގެ އަދަދު ބައި މިލިއަނަށް\nހަސަން އާމިރު 27 މާރޗް 2020\nޕެރިސް (މާޗް 27) - މުޅި ދުނިޔޭގައި ކޮރޯނާވައިރަހަށް ޕޮޒިޓިވްވި މީހުންގެ އަދަދު މިހާތަނަށް ބައި މިލިއަނަށް ވުރެ މައްޗަށް އަރައިފި އެވެ.\nތަފާސް ހިސާބުތައް ދައްކާ ގޮތުން މިހާތަނަށް 527،447 މީހުންނަށް ކޮރޯނާވައިރަސް އަރާފައިވާ އިރު ވަނީ ގާތްގަނޑަކަށް 24،000 މީހުން މަރުވެފަ އެވެ. ބަލިން ރަނގަޅުވެފައި ވަނީ 123،337 މީހުންނެވެ. ކޮރޯނާވައިރަސް މިހާރު ވަނީ 182 ގައުމަށް ފެތުރިފަ އެވެ.\nބަލި އެންމެ ބޮޑަށް ފެތުރޭ އެއް ސަރަހައްދު ކަމަށްވާ ޔޫރަޕުން ވަނީ 250،000 އަށް ވުރެ ގިނަ މީހުން ޕޮޒިޓިވްވެފަ އެވެ. ޔޫރަޕުން އެންމެ ވަރުގަދަ އަށް ކޮރޮނާވައިރަސް ފެތުރެމުން ދަނީ އިޓަލީ އާއި ސްޕޭނުގަ އެވެ. ދުނިޔެ އަށް ބަލާއިރު މިހާރު އެންމެ ހަލުއިކޮށް ފެތުރެނީ އެމެރިކާގަ އެވެ.\nތަފާސް ހިސާބުތައް ދައްކާ ގޮތުން ކޮރޯނާވައިރަހަށް ޕޮޒިޓިވްވި މީހުން 100،000 އަށް އަރަން ނެގީ 67 ދުވަހެވެ. ނަމަވެސް އެއް ލައްކަ އިން ދެ ލައްކަ އަށް އަރަން ނެގީ 11 ދުވަހެވެ. އަދި ދެ ލައްކަ އިން ތިން ލައްކަ އަށް އެރީ އެންމެ ހަތަރު ދުވަސް ތެރޭގަ އެވެ. ތިން ލައްކަ އިން ހަތަރު ލައްކަ އަށް އަރަން ދެ ދުވަސް ނެގި އިރު ހަތަރު ލައްކަ އިން ފަސް ލައްކަ އަށް އެރީ ވެސް ދެ ދުވަސް ތެރޭގަ އެވެ.\nމިދިޔަ ޑިސެމްބަރު މަހު ޗައިނާގެ ވޫހާން އިން ފެނުނު ރޯގާ މިހާރު ވަނީ އެ ގައުމުގައި ކޮންޓްރޯލްކޮށްފަ އެވެ.\nއަރުޝީފަށް ނެގީ 27/03/2020 03:42\nއެންމެފަހުން އަޕްޑޭޓްކުރީ 27/03/2020 03:42\nނަބީލާ އިސްމާޢީލް4މިނެޓު ކުރިން\nއެޗްއައިއެޗްގައި ތިބި މީހުން އިތުރު 14 ދުވަހަށް ކަރަންޓީނު\nއަހުމަދު ޖައިޝަން 8 މިނެޓު ކުރިން\nކުޅުދުއްފުށީ ހޮސްޕިޓަލްގައި ފްރެޝް އެއާ ސިސްޓަމެއް ހަރުކޮށްފި\nމުހައްމަދު އައުޒަމް9މިނެޓު ކުރިން\nކޮރޯނާވައިރަސް: ވަޒީފާއާ ބެހޭ 219 ޝަކުވާއެއް ޖޮބް ސެންޓަރަށް ހުށަހަޅައިފި\nނަޖާހު މަސްއޫދު9މިނެޓު ކުރިން


މި އިޢުލާންވަނީ 05 ފެބުރުވަރީ 2019 0902 ގައި ބާތިލް ކުރެވިފައެވެ.\nމި މަދަރުސާގެނަންބަރ: IUL)GS34/2019/02) އިޢްލާނާއި ގުޅިގެން އެއްވެސް ފަރާތަކުން އަންދާސީ ހިސާބު ހުށަހަޅުއްވާފައި ނުވާތީ އެ އިޢުލާން ބާޠިލްކޮށް އަލުން އަންދާސީ ހިސާބު ހުށައެޅުމަށް ހުޅުވާލަމެވެ.\n01. ކްލާސްރޫމް ސަރަޙައްދުން ދަރިވަރުންނަށް ބޯފެން ލިބޭނެ ނިޒާމެއް ޤާއިމުކުރުން.\n02. ހަލާކުވެފައިވާ ބައެއް ދޮރުތައް މަރާމާތުކުރުން\n03. ސްކޫލްގެ އެންޓްރެންސް މަރާމާތުކުރުން.\nވީމާ ، މި މަދަރުސާއިން ދޭ މަޢުލޫމާތާއި އެއްގޮތަށް މަތީގައިވާ މަސައްކަތްތައް ކޮށްދިނުމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް މި މަދަރުސާއަށް ޙާޟިރުވެލައްވާ މަޢުލޫމާތު ސާފުކުރެއްވުމަށް ފަހު ކަނޑައެޅިފައިވާ ތާރީޚަށް އަންދާސީހިސާބު ހުށަހެޅުއްވުމަށް ދަންނަވަމެވެ.\n2019 ފެބުރުއަރީ 14 ވާ ބުރާސްފަތި ދުވަހުގެ ހެނދުނު 12:00 ގައި.\n2019 ފެބުރުއަރީ 20 ވާ ބުދަ ދުވަހުގެ ހެނދުނު 12:00 ގައި.\nއަންދާސީ ހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. އަދި ސިޓީއުރައިގެ ބޭރުގައި " 2019ގެ މަރާމާތު " މިހެން ލިޔެފައި އޮންނަންވާނެއެވެ.\nއަދި ދަންނަވެމެވެ. 2019 ފެބުރުއަރީ 14 ވާ ބުރާސްފަތި ދުވަހުގެ ހެނދުނު 11:00 ގައި އޮންނަ މަޢުލޫމާތު ދިނުމުގެ ސެޝަނަށް ޙާޟިރުވެނުލައްވާ، މަޢުލޫމާތު ކަރުދާސް ނުގެންދަވާ ފަރާތްތަކުގެ އަންދާސީ ހިސާބު ބަލައި ނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ.\nސުންގަޑި: 14 ފެބުރުވަރީ 2019 1200


Utilities Regulatory Authority bill hoonugadha bahusakah - vNews.mv\nޔުޓިލިޓީ ރެގިއުލޭޓަރީ އޮތޯރިޓީ ބިލާއެކު އެމްޑީޕީގެ މެންބަރުންގެ ވަރުގަދަ ބަހުސެއް\nއާމިނަތު އަމީނާ (އަނާ) 25 February 2020, 17:58\nޔުޓިލިޓީ ރެގިއުލޭޓަރީ އޮތޯރިޓީ ބިލަކީ މާލެއަށް ބާރުތައް ޖަމާކުރެވޭގޮތަށް އޮތް ބިލެއް ކަމަށް ވިދާޅުވެ މެމްބަރު އިބްރާހީމް ރަޝީދު ދެއްކެވި ވާހަކަފުޅާއި ގުޅިގެން އެމްޑީޕީ މެންބަރުންގެ މެދުގައި ވަރުގަދަ ބަހުސެއް ހިނގައިފި އެވެ.\nމާލެއަށް އަނެއްކާވެސް ބާރުތައް ޖަމާކުރަންއުޅޭ މަންޒަރު ފެންނަކަމަށް ވިދާޅުވެ ބައެއް މެންބަރުން ވާހަކަފުޅުދެއްކެވީ، މި ބިލަކީ އެޖެންޑާ19ގެ ސިޔާސަތާއި އެއްގޮތަށް ފަރުމާކޮށްފައިވާ ބިލެއް ނޫންކަމަށް ވިދާޅުވެ މެމްބަރު އިބްރާހީމް ރަޝީދު ވަނީ ފާޑުވިދާޅުވުމާއި ގުޅިގެންނެވެ.\nމެމްބަރު އިބްރާހީމް ރަޝީދު ވިދާޅުވީ މިބިލުގައި މިވަނީ އަނެއްކާވެސް މާލެއަށް "ބާރުތައް ޖަމާކުރުން" ކަމަށާއި، ޔުލިޓިލީސް އޮތޯރިޓީއެއް ހެދުމަށްފަހު ބޯޑަށް މިނިސްޓަރުންނާއި ވުޒާރާތަކުން މުވައްޒަފުންލުމަށްފަހު، އަނެއްކާވެސް އޭގެތެރެއިން ފެނާއި ނަރުދަމާ ކޮންޓްރޯލްކޮށްފައިވާކަމަށެވެ.\nއެހެންކަމުން މީގެ ނިޔަތް ސާފުވާންޖެހޭ ކަމަށާއި، ސަރުކާރުން މަޖިލީހަށް ބިލެއް ފޮނުވާއިރު އެ އޮންނަންވާނީ އެމްޑީޕީގެ ސިޔާސަތާއި އެއްގޮތަށް ކަމަށާއި، ރައްޔިތުން ވޯޓުދިނީ ސިޔާސަތަކަށްކަން އެނގެން އެބަޖެހޭ ކަމަށް މެމްބަރު އިބްރާހީމް ރަޝީދު ވިދާޅުވި އެވެ. މެންބަރު ވިދާޅުވީ ރާއްޖޭގައި ޔުޓިލިޓީސް ކުންފުނިތަކެއް އުފައްދައިގެން ޚިދުމަތްދިންއިރު ރައްޔިތުންނަށް އޭގެ ފައިދާލިބި ކަރަންޓްގެ އަގުވެސް ހެޔޮވެގެންދިއަ ކަމަށެވެ.\nއެހެންކަމުން ކަރަންޓާއި ހަކަތައާއި، ފެނާއި ނަރުދަމާގެ ޚިދުމަތް ލާމަރުކަޒު ކުރުމުގެވާހަކަ ދައްކާއިރު، ބިލްގައި މިހާރުއޮތްގޮތަށް ބާރުތައް އެއްތަނަކަށް ޖަމާކޮށްގެން އެކަން ނުކުރެވޭނެ ކަމަށެވެ.\nއަޅުގަނޑަށް ވާހަކަދެއްކޭނީ މި ބިލްގަ އޮންނަ ގޮތަށް. ސަރުކާރުވިއަސް ސަރުކާރުނޫންވިއަސް. ސިޔާސަތަކަށް ވޯޓުދެއްވީ ރައްޔިތުން. އެޖެންޑާ19ގައި އެބައޮތް ވަރަށްސާފުކޮށް ސިޔާސަތު. މިހާރުވެސް އެބައޮތް އެނާޖީ އޮތޯރިޓީކިޔާ އޮތޯރިޓީއެއް. އަހަރުވެގެންދިއައީ އިއްޒަތްތެރިރައީސް. ކީއްވެގެންތޯ އެ އޮތޯރިޓީއަށް ކަރަންޓާ ފެނާ މިކަންތައްތައް ހަމަނުޖެއްސެނީ. ސްޓެލްކޯގަ ހަމަ އެއްޗެއް އަހާލާއިރަށްބުނޭ، އެނާޖީއޮތޯރިޓީން ނިންމީމައޭ. މާލެއަކީ ތޮއްޖެހިފައޮތް ތަނެއް. މާލޭގަ ވިޔަފާރިބޭނުމަށް އިންތިހާއަށް އެބަބޭނުންކުރޭ ސަރުކާރުގެ އިދާރާތަކާ އޮފީސްތަކުގަ، ކަރަންޓް އެބަބޭނުންކުރޭ. އެކަރަންޓްބިލްތައް މިއަންނަނީ ގޭބިސީއަށް. އެންމެ ނިކަމެތިމީހާ ގޭބިސީއަށް އެބައާދޭ އެއީ މާލޭގަ ކަރަންޓް ބޭނުންކުރާލެއް ގިނަވީމާ ޔުނިޓް އަގުބޮޑުވަނީއޭ. ގިނައިން ބޭނުންކުރީމާ އަގުބޮޑުވަނީއޭ. އެކަމަކު އެއީ އިންސާފެއް ނޫނެއްނޫންތޯ؟\nމެންބަރު އިބްރާހިމް ރަޝީދު\nމެންބަރު ހުސެން ޝަމީމް\nމެންބަރު އިބްރާހީމް ރަޝީދުގެ ވާހަކަފުޅަށް ނުރުހުންފާޅުކުރައްވައި ނިޒާމީ މައްސަލަ ނަންގަވައި، ހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ ވިދާޅުވީ މެންބަރު ވާހަކަފުޅުދައްކަވަނީ ބިލަށް ނޫންކަމަށެވެ.\nމަޖިލީހުގައި ނިޒާމާއި ބެހޭ މައްސަލަ ނަންގަވާ ހެންވޭރު ދެކުނު ދާއިރާގެ މެންބަރު ހުޝައިން ޝަހީމް ވެސް ވިދާޅުވީ، އެ ބިލްގެ ވާހަކަ މެންބަރު ދައްކަވަނީ ބިލްގައި އޮތް އެއްޗެއް ނުބަލައި ރައްޔިތުންނަށް އޮޅޭގޮތަށް ކަމަށެވެ.\nމި ބިލަށް ބަހުސްކުރައްވަމުން ތިނަދޫ އުތުރު ދާއިރާގެ މެންބަރު އަބުދުލް މުޣުނީ ވިދާޅުވީ މިއީ މުހިންމު ބިލެއް ކަމަށެވެ. ނަމަވެސް މި ބިލްގެ މަގުސަދަކަށް ވާންވާނީ ރާއްޖޭގެ ސަރަހައްދީ ބާރުވެރިކަން ހޯދައިދިނުން ކަމަށާއި، ނަމަވެސް މިބިލްގައި އޮތީ ހަމަ މާލެއިން ކޮންޓްރޯލް ނަގައި މާލެއިން އަތޮޅުތެރޭގެ ކަރަންޓާއި ފެނުގެ އަގު ކަނޑައަޅައި ރައްޔިތުން މާލެއަށް ބަރޯސާވެގެންދާނެ ގޮތަށް ކަމަށެވެ.\nމެންބަރު މުހައްމަދު ޝަފީޤް\nނަމަވެސް މިބިލަށް ބަހުސްކުރައްވަމުން ވެލިދޫ ދާއިރާގެ މެންބަރު މުހައްމަދު ޝަފީޤް ވިދާޅުވީ މިއީ ޔުޓިލިޓީ ރެގިއުލޭޓްރީ ބޮޑީއެއް އުފެއްދުމަށް ފޮނުވާފައިވާ ބިލެއް ކަމަށާއި، ޚިދުމަތްތަކާއި ގުޅޭ ބިލެއް ނޫންކަމަށެވެ. އަދި މި ބިލްގެ ޤާނޫނަކަށްވެ އުފެދިގެންދާ ރެގިއުލޭޓްރީ ބޮޑީން ބަލާނީ އެ ޚިދުމަތްތައް ސަރަހައްދުތަކުގައި ދެމުންގެންދަނީ ރަނގަޅަށްތޯ ބަލައި އެކަންކަން ރެގިއުލޭޓް ކުރާ ޤާނޫނު ކަމަށެވެ.\nކަރަންޓާއި ފެނާއި ކުންޏާއި ގުޅޭ ޤާނޫނުތައް އަންނާނީ ވަކިން ކަމަށާއި، މިޤާނޫނާއި އެކު މިހާރު އޮތް އެނާޖީގެ އޮތޯރިޓީގެ ނަން ބަދަލުވެ ޚިދުމަތްތައް ފުޅާވެގެންދާނެ ކަމަށް މެންބަރު ޝަފީޤް ވިދާޅުވި އެވެ.\nޔޫޓިލީޓީ ރެގިއުލޭޓަރީ އޮތޯރިޓީއާއި ބެހޭ ބިލް ސަރުކާރުގެ ފަރާތުން މަޖިލީހަށް ހުށަހެޅުއްވީ ތިނަދޫ ދެކުނު ދާއިރާގެ އަބްދުﷲ ސަނީފު އެވެ.\nމި ބިލުގެ މަގުސަދަކީ ޔުޓިލިޓީޒް ޚިދުމަތްތައް ތަންފީޒު ކުރުމަށްޓަކައި އޮތޯރިޓީއެއް އުފައްދައި، މަސްއޫލިއްޔަތުތަކާއި ބާރުތައް ކަނޑައެޅުމެވެ. އަދި އާންމު ބޭނުންތަކުގެ ޚިދުމަތްތަކަކީ ދިވެހިރާއްޖޭގައި ދިރިއުޅޭ އެންމެނަށް އެކަށީގެންވާ ހެޔޮ އަގެއްގައި، ހަރުދަނާ، އިތުބާރުހުރި އަދި ދެމެހެއްޓެނެވި ގޮތެއްގެމަތިން، ފޯރުކޮށްދެވޭ ޚިދުމަތްތަކަކަށް ހެދުން ކަމަށްވެސް ބިލްގައި ބުނެފައިވެއެވެ.


Gulhifaivaa partythakuge jalsaa aa dhimaakoh bahuge hidhumai medhu...\nރާއްޖެ - ގުޅިފައިވާ ޕާޓީތަކުގެ ޖަލްސާ\nގުޅިފައިވާ ޕާޓީތަކުގެ ޖަލްސާއާއި ދިމާކޮށް ބުރިޖުގެ ބަހުގެ ޚިދުމަތް މެދުކަނޑާލައިފި\nމިއަދު ހަވީރު 4:00 އިން މިރޭ 12:00އާ ހަމައަށް ބަހުގެ ޚިދުމަތް ނުލިބޭނެ މައުލޫމަތު ލިބޭ\nކ. މާލެ 8 ސެޕްޓެންބަރ 2018 | ހޮނިހިރު 19:05 22,700\nބުރިޖުގެ މަތިން ބަހެއް ދަތުރުކުރަނީ - އަޝްވާ ފަހީމް\nގުޅިފައިވާ ޕާޓީތަކުގެ ޖަލްސާއާއި ދިމާކޮށް ހުޅުމާލެ-މާލެ ބުރިޖުގެ ބަހުގެ ޚިދުމަތް މެދުކަނޑާލައިފިއެވެ.\nރާއްޖެ.އެމްވީއަށް މައުލޫމާތު ދެއްވަމުން ބަހުގެ ޚިދުމަތްދޭ މޯލްޑިވްސް ޕޯރޓްސް ލިމިޓެޑް (އެމްޕީއެލް)ގެ އޮފިޝަލެއް ވިދާޅުވީ ބަހުގެ ޚިދުމަތް ރަސްމީކޮށް ނުފަށާ ކަމަށާއި، ހުކުރު ދުވަހު ބަހުގެ ޚިދުމަތް ދިނީ އާންމުކޮށް ބުރިޖު ހުޅުވާލި ފުރަތަމަ ދުވަހަށްވީމަ ކަމަށެވެ.\n"އަސްލު ރަސްމިއްޔާތަކަށްފަހު ބަހުގެ ޚިދުމަތް ދިނުމަށް ހަމަޖެހިފައި އޮތީ. އިއްޔެ ބަހުގެ ޚިދުމަތް ދިނީ ފުރަތަމަ ދުވަސްވީމަ. އެއީ ރަސްމީކޮށް ނޫން،" އޮފިޝަލް ވިދާޅުވިއެވެ.\nބަހުގެ ޑްރައިވަރުން މައުލޫމާތުދޭ ގޮތުގައި މިއަދު ހަވީރު 4:00 އިން މިރޭ 12:00 އާހަމައަށް ބަހުގެ ޚިދުމަތް ނުލިބޭނެއެވެ.\nކޯލިޝަންގެ ޖަލްސާ ހޮނިހިރު ދުވަހުގެ ރޭ ކާނިވާ ސަރަހައްދުގައި ބޭއްވުމަށް ނިންމާއިފައިވާއިރު ޕީޕީއެމްގެ ޖަލްސާ ހުކުރު ދުވަހުގެ ރޭ ވަނީ ބާއްވާފައެވެ. އަދި މިޖަލްސާއަށް ހުޅުމާލެއިން މާލެއަށް އާންމުންގެ ގިނަ ބަޔަކު ބަހުގައި ވަނީ ގެނެސްދީފައެވެ.\nއެމްޕީއެލުން ބަހުގެ ޚިދުމަތް ދިނުމަށް މާލެއަށް މިހާރު ނުވަ ބަސް ގެނެސްފައިވާއިރު، ބަހުގެ ދަތުރުގެ އަގުތަކާއި ޝެޑިއުލް އިއުލާން ކުރާނީ ރަސްމީކޮށް ދަތުރުތައް ފަށާ އިރުއެވެ. ޖުމްލަ 22 ބަސްމާލެ ގެނެއުމަށް ނިންމާފައެވެ.\nބަހުގެ ޚިދުމަތް މެދުކަނޑާލުމުގެ އިތުރުން ހަތަރު ފުރޮޅުލީ ވެހިކަލްތައްވެސް އެގަޑިތަކުގައި ދުއްވުން ވަނީ މަނާކޮށްފައެވެ.


Ajay Devgn ves Prabhasge "Adipurush" gai? | Mihaaru\nއަޖޭ ދޭވްގަން ވެސް ޕްރަބާސްގެ "އަދިޕުރުޝް" ގައި؟\n15 އޮކްޓޯބަރ 2020 - 08:41\n"ބާހްބަލީ" ކުޅެގެން ވިދައިލި ތެލެގޫ އެކްޓަރު ޕްރަބާސްގެ ބޮޑު ބަޖެޓް ފިލްމު "އަދިޕުރުޝް" ގެ ވިލަންގެ ރޯލަށް ސައިފް އަލީ ޚާން ސޮއިކޮށްފައި ވަނިކޮށް، އެ ފިލްމުން އަޖޭ ދޭވްގަން ވެސް ފެންނާނެ ކަމަށް ރިޕޯޓްތައް ބުނެފި އެވެ.\nޓައިމްސް އޮފް އިންޑިއާ އިން ބުނި ގޮތުގައި މި އަހަރުގެ ކުރީކޮޅު ރިލީޒްކުރި އަޖޭގެ "ތާނާޖީ: ދި އަންސަންގް ވޮރިއާ" ގެ ޑައިރެކްޓަރު އޯމް ރައުތު ޑައިރެކްޓްކުރާ "އަދިޕުރުޝް" ގައި އަޖޭ ކުޅޭނީ ލޯޑް ޝިވާގެ ރޯލެވެ. އަދި އެ ރޯލާ ބެހޭ ގޮތުން އަޖޭއާ އެކު އަދިވެސް މަަޝްވަރާތައް ކުރެވެމުން އަންނަ އިރު، އޭނާ ފިލްމަށް އެއްބަސްވާނެކަމުގެ އިޝާރާތްތަކެއް ވެސް ދީފައިވާ ކަމަށްވެ އެވެ. ނަމަވެސް މިކަމާ ބެހޭ ގޮތުން އޯމް މިހާތަނަށް އެއްވެސް އެއްޗެއް ނުބުނެ އެވެ.\nއަންނަ އަހަރު ޝޫޓިން ފަށާ "އަދިޕުރުޝް" އަކީ 2022 ގައި ތްރީޑީކޮށް ގެނެސްދޭނެ ފިލްމެކެވެ. އަދި މި ފިލްމު ހިންދީ، ތެލެގޫ، ތަމަޅަ، މަލަޔާޅަމް އަދި ކަންނާޑާ ބަހުން ގެނެސްދޭނެ އެވެ.\nއަޖޭގެ އަތުގައި މި ވަގުތު ވެސް އިންޑިއާގެ ދެކުނު ފިލްމު އިންޑަސްޓްރީގެ ތަރިންނާއި ޑައިރެކްޓަރަކު ލީޑްކުރާ ފިލްމެއް އެބައޮތެވެ. އެއީ "ބާހްބަލީ" ގެނެސްދިން އެސްއެސް ރާޖަމޯލީ ޑައިރެކްޓްކުރާ "އާރްއާރްއާރް" އެވެ. އެ ފިލްމުގެ ލީޑް ބަތަލުންނަކީ ރާމް ޗަރަން އާއި އެންޓީއާރް ޖޫނިއާ އެވެ. އަދި ބަތަލާ އަކީ ބޮލީވުޑްގެ އާލިއާ ބަޓެވެ.\nޕްރަބާސްއާ އެކު "އަދިޕުރުޝް" އިން އަޖޭ އާއި ސައިފް ފެނުންވެގެން ދާނީ "ތާނާޖީ" އަށް ފަހު އެ ދެ ތަރިން އަނެއްކާ ވެސް އެކީގައި ފެންނާނެ ފިލްމަކަށެވެ. އެކަމަކު އިންތިޒާރުކޮށްލަން ޖެހެނީ އަޖޭ ފިލްމަށް ސޮއިކުރިކަން ކަށަވަރުކޮށްދޭނެ އިރަކަށެވެ.\nSaif ah annekkaa ves villain eh ge role\nއަޖޭގެ ކުރިއަށް ހުރި ފިލްމުތަކުގެ ތެރޭގައި "ބޫޖް: ދަ ޕްރައިޑް އޮފް އިންޑިއާ" އާއި "މައިދާން" އާއި "ތޭންކް ގޯޑް" އާއި ތަމަޅަ ފިލްމު "ކައިތީ" ގެ ރިމެކްގެ އިތުރުން ޔާޝްރާޖް ފިލްމްސް (ވައިއާރްއެފް) ގެ ސުޕަހީރޯ ފިލްމެއް ހިމެނެ އެވެ.\nއިތުރު ލިޔުންތައް ބޮލީވުޑް ސައިފް އަލީ ޚާން އަޖޭ ދޭވްގަން އެކްޓްކުރުން ބޮލީވުޑް ފިލްމު


City aai PSG akee champions league ge favoritun: Messi | Mihaaru\nސިޓީ އާއި ޕީއެސްޖީ އަކީ ޗެމްޕިއަންސް ލީގުގެ ފޭވަރިޓުން: މެސީ\n12 ފެބުރުއަރީ 2018 - 13:22 1 comment\nސިޓީ މި ވަގުތު އިނގިރޭސި ޕްރިމިއާ ލީގުގެ އެއް ވަނައިގައި އޮތީ 16 ޕޮއިންޓުގެ ލީޑަކާ އެކު އެވެ. އަންނަ އޭޕްރީލް މަހު ހަތް ވަނަ ދުވަހު މެންޗެސްޓާ ޔުނައިޓެޑާ ދެކޮޅަށް ކުޅޭ މެޗުގެ ނަތީޖާ ނުކުންނަ ގޮތުން ސިޓީ އަށް ލީގު ކަށަވަރުވުމުގެ ފުރުސަތު އެބައޮތެވެ.\nބާސެލޯނާގެ ކުރީގެ ކޯޗު ޕެޕް ގާޑިއޯލާގެ އިރުޝާދުގެ ދަށުން ކުޅެމުން އަންނަ ސިޓީ މި ފަހަރު ޗެމްޕިއަންސް ލީގުގެ ދެ ވަނަ ބުރުން ޖާގަ ހޯދީ ގްރޫޕް ސްޓޭޖުގައި ކުޅުނު ހަ މެޗުގެ ތެެރެއިން ފަސް މެޗުން މޮޅުވެގެންނެވެ. އުނާއި އެމެރީގެ ކޯޗުކަމުގައި ޕީއެސްޖީ ފްރާންސް ލީގުގެ އެއް ވަނައިގައި އޮތްއިރު، އެ ޓީމުން ވަނީ ގްރޫޕް ސްޓޭޖުގައި ކުޅުނު ހަ މެޗުގެ ތެރެއިން ފަސް މެޗުން މޮޅުވެފަ އެވެ.\nދެ ވަނަ ބުރުގައި ސިޓީ ވާދަކުރާނީ ބަސެލްއާ އެވެ. ޕީއެސްޖީ ކުޅޭނީ އެންމެ ފަހުގެ ޗެމްޕިއަން ރެއާލް މެޑްރިޑާ އެވެ. މެސީ ބުނީ ޕީއެސްޖީ އާއި ސިޓީ އަކީ މި މުބާރާތުގެ ވަރަށް ދުރަށް ދަތުރުކުރާނެ ދެ ޓީމު ކަމަށެވެ.\n"މެންޗެސްޓާ ސިޓީ އަކީ މި ވަގުތު ޔޫރަޕްގެ އެންމެ މޮޅު އެއް ޓީމު. ދެން ޕީއެސްޖީ ވެސް. މި ދެ ޓީމު ޗެމްޕިއަންސް ލީގުގައި މި ފަހަރު ވަރަށް ދުރަށްދާނެ ކަމަށް ބެލެވޭ. އެކަމަކު ވިސްނަން ޖެހޭ ޕީއެސްޖީ ކުޅެން ޖެހެނީ ރެއާލް މެޑްރިޑާ. މެޑްރިޑްގެ މި ވަގުތު ނަތީޖާތައް ރަނގަޅު ނޫން ނަމަވެސް މުހިއްމު ހިސާބުގައި އެ ޓީމުން ވެސް ތަފާތުދައްކާ،" މެސީ ބުންޏެވެ.\nއާނެސްޓޯ ވަލްވޭޑޭގެ ކޯޗުކަމުގައި ބާސެލޯނާ ވެސް އަންނަނީ މި ސީޒަނުގައި ރަނގަޅު ނަތީޖާތަކެއް ނެރެމުންނެވެ. މެސީ ބުނީ ޗެމްޕިއަންސް ލީގުގައި އެ ޓީމުން ވިސްނާނީ މެޗަކަށް ފަހު މެޗެއް ކަމަށެވެ.


އަފްޝަން އިސްމާއިލް 26 މެއި 2022\nއެކްޓްރެސް ކްރިތީ ސެނަން ފިޓްނެސް އެޕެއް ތައާރަފުކޮށްފި އެވެ.\n“ދަ ޓްރައިބް” ކިޔާ އެ އެޕްލިކޭޝަން ތައާރަފުކުރަން މިއަދު އޭނާގެ ސޯޝަލް މީޑިއާގައި ހިއްސާކުރި ޕޯސްޓުގައި އޭނާ ބުނީ، އޭނާ ބޮލީވުޑަށް ތައާރަފުވިތާ އަށް އަހަރު ފުރުނު ދުވަހަކީ ރަނގަޅު ދުވަހެއް ކަމަށް ނިންމައި، އޭނާގެ ވިޔަފާރިވެސް އެ ދުވަހު ފަށާފައިވާ ކަމަށެވެ.\nކްރިތީ ބުނީ އެ އެޕަކީ ފިޓްނެސް އެޕެއް ކަމަށެވެ. އެ އެޕް ފަށަން ނިންމި ސަބަބާ ގުޅޭ ގޮތުން ވާހަކަދައްކަމުން އޭނާ ބުނީ، ބަރުދަން ލުއިކުރުމާއި ސިއްހަތާމެދު ބޮޑަށް ވިސްނަން ފެށުނީ “މީމީ” ފިލްމަށް 15 ކިލޯ ބަރުކުރުމަށް ފަހު، އަލުން ބަރުދަން ލުއިކުރަން ޖެހުމުން ކަމަށެވެ. އަދި އެ ދުވަސްވަރު ކޮވިޑާ ގުޅިގެން ޖިމްތައްވެސް ބަންދުކުރުމުން އެކަމަށް އިތުރަށް ދަތިވި ކަމަށް ބުންޏެވެ.\nއެޕްގެ އިތުރުން ކްރިތީ ވަނީ ޓްރައިބް ސްޓޫޑިއޯއެއްވެސް ހުޅުވައިފަ އެވެ. އެހެންކަމުން ގޭގައި ތިބެގެން ކަސްރަތު ކުރާ މީހުންނަށްވެސް އެ ހިދުމަތް ބޭނުންކުރެވޭނެ ކަމަށް އޭނާ ބުންޏެވެ.\nމީމީ ފިލްމަށް އޭނާގެ ބަރުދަން އިތުރުކުރަން ޖެހުނީ ބަނޑުބޮޑު މީހެއްގެ ރޯލު އަދާކުރާށެވެ. އަދި އެބައި ކުޅުމަށް ފަހު ފިލްމުގެ ބާކީ ބައި ނިންމުމަށް އޭނާ ތިން މަސްދުވަހުގެ ތެރޭގައި ބަރުދަން ލުއިކުރި އެވެ.\nކްރިތީ ދެން ފެނިގެން ދާނީ ޓައިގާ ޝްރޮފްއާއެކު “ގަންޕަތް” ކިޔާ ފިލްމަކުންނެވެ. އަދި ވަރުން ދަވަންއާއެކުވެސް ފިލްމެއް ކުޅެން ދަނީ ތައްޔާރުވަމުންނެވެ. އޭގެ އިތުރުންވެސް އޭނާގެ ދެ ފިލްމެއްގެ މަސައްކަތް ފެށުމަށް ދަނީ ތައްޔާރުވަމުންނެވެ.\nއަރުޝީފަށް ނެގީ 26/05/2022 16:28\nއެންމެފަހުން އަޕްޑޭޓްކުރީ 26/05/2022 16:28


ފުލުހުން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު މާލެއިން ހައްޔަރުކޮށްފި\nއާދިއްތަ ،13 ޖެނުއަރީ 2019 / 15:21\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ޑްރަގް އެންފޯސްމަންޓް ޑިޕާޓްމަންޓުން ހިންގި އޮޕަރޭޝަނެއްގައި މަސްތުވާތަކެއްޗާއެކު މާލެއިން މީހަކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 52 އަހަރުގެ ދިވެހި ފިރިހެނެކެވެ. މިމީހާ ހައްޔަރުކޮށްފައިވަނީ މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި މި ޖަނަވަރީ މަހުގެ9ވަނަ ދުވަހުގެ 10:45 ހާއިރު، މާލޭ ބޮޑުތަކުރުފާނުމަގު އުސްފަސްގަނޑު ކައިރިންނެވެ.\nމިމީހާ ހުއްޓުވައި، ފުލުހުންގެ ބެލުމުގެ ދަށަށް ގެނެސް ހަށިގަނޑު ބަލައިފާސްކުރިއިިރު، އޭނާ ލައިގެންހުރި ސޯޓުގެ ކަނާތްފަރާތު ކުރިމަތީ ޖީބުން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ޖޫސްޕެޓީ ކޮތަޅެއް ފެނިފައިވެއެވެ.\nމި މައްސަލައާ ގުޅިގެން ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ޙާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބަހައްޓައިގެން ތަޙްޤީޤް ކުރިއަށް ގެންދިއުމަށް7ދުވަހުގެ މުއްދަތެއް ދީފައިވެއެވެ.\nމި މައްސަލަ ޑްރަގް އެންފޯސްމަންޓް ޑިޕާޓްމަންޓުން ދަނީ ތަޙްޤީޤް ކުރަމުންނެވެ.


VIA ge au runway gai bodu boatu jassaifi\n0 ރަންވޭގައި އިއްތިހާދު އެއާވެޭސް އޭ-380 މަރުކާގެ ފްލައިޓް ޖައްސާފައި --- ވަގުތު އިމޭޖްސް\nއިއްތިހާދު އެއާވޭސް އޭ-380 މަރުކާގެ ފްލައިޓް އާ ރަންވޭގައި ޖައްސައިފި\nވެލާނާ އިންޓަނޭޝަނަލް އެއާޕޯޓްގެ އާ ރަންވޭ ރަސްމީކޮށް ހުޅުވައި، ދިވެހިރާއްޖޭގައި ފުރަތަމަ ފަހަރަށް އޭ 380 މަރުކާގެ ބޯޓެއް ޖައްސައިފިއެވެ.\nމި ބޯޓު އައު ރަންވޭ އަށް ތިރިކޮށްފައިވަނީ އެއްހާސް ފޫޓު ތިރިން މާލެ ވަށައިގެން ބުރެއް ޖެހުމަށްފަހު ގައެވެ. މި ބޯޓުގެ ޕައިލެޓަކީ އޭ-380 ދުއްވުމުގެ ލައިސަންސް އޮތް ހަމައެކަނި ދިވެހި ޕައިލެޓް ކެޕްޓަން އަހުސަނެވެ.\nބޯޓު އައު ރަންވޭއަށް ޖެއްސުމުގެ ހުއްދަ ދެއްވީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމެވެ. ރައީސް ވަނީ ފްލައިޓްގެ ކެޕްޓަން އަހުސަނަށް މަރުހަބާ ވިދާޅުވެފައެވެ.\nއާ ރަންވޭ ހުޅުވުމަށް ބޭއްވި ރަސްމިއްޔާތުގެ ތެރެއިން، އިއްތިހާދު އެއާވޭސްގެ އޭ-380 ފްލައިޓު ގެ ބޯޓު، 1000 ފޫޓު ތިރިން މާލެ ވަށައި ބުރެއް ޖަހާފައިވެއެވެ. އަދި ބޯޓު ޖެއްސުމަށްފަހު، ދިވެހި ސިފައިންގެ ޕެރެޖަމްޕާސް ހުޅުލޭގެ 5000 ފޫޓުމަތިން ޕެރެޝޫޓާއެކު ފުއްމާލުމުގެ ހަރަކާތެއް ވަނީ ކުރިއަށް ގެންގޮސްފައެވެ.މީގެ އިތުރުން މޯލްޑިވިއަންގެ ސީޕްލޭން ފްލީޓަކުން ލޯ ފްލައިޕާސް ހަރަކާތެއް ވެސް ވަނީ ކުރިއަށް ގެންގޮސްފައެވެ.\nސާފް ސުޒުކީ ކަޕް ކާމިޔާބުކުރި ދިވެހި ގައުމީ ފުޓްބޯޅަ ޓީމާއެކު އަބޫދާބީ އިން އިއްތިހާދު އެއާވޭސްގެ އީވައި-278 ފްލައިޓް ރާއްޖެ އަންނަން ފުރީ މިއަދު ހެނދުނު 11:25 ހާއިރު އެވެ. މި ބޯޓު ވެލާނާ އެއާޕޯޓުގައި ޖައްސާފައި ވަނީ، އައު ރަންވޭ ހުޅުވުމަށް އެއާޕޯޓުގައި ކުރިއަށްގެންދިޔަ ޚާއްސަ ރަސްމިއްޔާތެއްގެ ތެރެއިންނެވެ.\nރާއްޖޭގެ އެންމެ ބިޒީ ވައިގެ ބަނދަރު ކަމަށް ވާ މި ބަނދަރުގައި މޯލްޑިވިއަން އިން ޓޫރިޒަމްގެ ހައި ސީޒަންގައި ދުވާލަކު 100 އަށްވުރެ ގިނަ ފްލައިޓް އޮޕަރޭޓްކުރެ އެވެ. އަދި އެނޫން ދުވަސްވަރު ވެސް އެވްރެޖްކޮށް 80 ފްލައިޓް އޮޕަރޭޓްކުރެ އެވެ.\nއާ ރަންވޭއާއެކު ކައިރި ކައިރީގައި ފްލައިޓުތައް ޖެއްސުމަށްވެސް މަގުފަހިވެގެންދާނެކަމަށް މޯލްޑިވިއަން އޮޕަރޭޓްކުރާ ސަރުކާރުގެ ވައިގެ ކުންފުނި، އައިލެންޑް އޭވިއޭޝަން އިން ވަނީ ބުނެފައެވެ. އެގޮތުން މީގެ ކުރިން ބޮޑު ބޯޓެއް ޖެއްސެނީ އެއް ބޯޓު ޖައްސާތާ 10 މިނެޓު ފަހުންކަމަށާއި އާ ރަންވޭއާއެކު ދެބޯޓު ޖެއްސުމާ ދެމެދުގައި ހޭދަވާނީ3ވަރަކަށް މިނެޓް ކަމަށް ވެސް އެފަރާތުން ބުނެއެވެ..